
"Junda pakėlė buože ir priglaudė skruostą prie 
jos glotnaus vėsumo. Primerkus dešinę akį, galė- 
jai žiūrėti lygiu buožės paviršium ir sekti taką, 
kuriuo privalės skristi strėlė. Tolimoji rąstų siena 
buvo ištisai skylių suvarpyta. Čia išbandydavo 
arbaletus. 

- Nebijok. Gali šauti, - tarė Tolvaikis. - Tik 
reikia nuspausti tą svirtelę apačioje. 

Tai Junda jau pati buvo suvokusi. Tačiau ne 
todėl ją dabar vėl perbėgo lengvas virpulys. Prie- 
žastis buvo kita. Primerkus dešine akį, ji staiga 
išvydo tarsi giją, besidriekiančią kambario erdve. 
Nuo pasiruošusios lėkti į priekį strėlės smaigalio 
tiesiai iki tamsių sienos rąstų. Regėjo ji strėlės 
likimą ir galėjo tą likimą valdyti. Vos pakreipus 
buožę, besidriekiančios gijos baigtis šliaužė sie- 
nos rąstais. 

- Nešausi? - paklausė Tolvaikis. - Leisk, parody- 
siu kaip. 

- Aš šausiu...- sušnibždėjo Junda ir, įkvėpus 
oro, sustingo. Sustingo ir tiesioji, iš strėlės smai- 
galio besidriekianti gija kambario erdvėje. Jos 
galas rodė į nukirstos šakos paliktą ratilą. Į patį to 
ratilo vidurį. 

Kvėpuoti ji nekvėpavo. Gal akimirkai stabtelė- 
jo plakusi ir jos širdis. Tik pirštas nuspaudė svirtį, 
ir plieninis lankas trenkė tarsi kirvio smūgis. 
Junda mirktelėjo ir, atvėrus akis, pamatė, kad 
strėlės kotas kyšo lygiai šakos ratilo viduryje. 
Kažkodėl tai jos nė trupučio nenustebino. Atrodė, 
kitaip ir negalėjo būti." 

1 
Ka nutylėjo Laima 


lonu sluoksniu pievų paviršių dengiantis rūkas pamažu 

pradėjo sklaidytis. Blankioje apyaušrio šviesoje balti jo 

tumulai kilo į viršų, raitėsi ir nyko ore. Dar tamsiame 

danguje ryškiai žibėjo Aušrinė, tačiau netrukus pranyko, 
užplaukus debesėlHui, o dangus nusidažė raudonai. Kitoje dangaus 
pusėje kybojo siauras kaip siūlas ir skaistus kaip liepsna jauno 
Mėnulio pjautuvas. Pamažu auštant, žvilgsnis galėjo matyti vis 
toliau. Iš apyblandos tolydžio ryškėjo paveikslas: tamsūs storų 
rąstų pilies kuorai, stūksantys ant aukštos kalvos, blausiai švytinti 
upės juosta, abipus jos išsimėtę dirbamos žemės ploteliai, atokiau 
- neperregima girios siena. 

Per gerą varsną nuo pilies buvo dar viena kalva, apaugusi 
medžiais. Ten pro tankią lapiją žibėjo ugnis, o netrukus virš medžių 
pakilo siaura, iš rūko melsvu atspalviu išsiskirianti dūmų juosta. 
Dūmai stiebėsi į dangų, tačiau, prasiskverbę pro medžių šakas, 
garankščiavosi ir sklaidėsi rūko paviršiumi. Lyg nematomos rankos 
pametėti, virš medžių pakilo balti paukščiai ir skrido vis aukštyn, 
kol kylančios saulės spinduliai juos nudažė kraujo spalva. 

Dūmų stulpas greitai sutirštėjo, juodu kamuoliu iškilo virš 
kalvos ir subliuško, ištirpdamas tankioje lapijoje. Elnias, ramiai 
gurkšnojęs upės vandenį, pakėlė ragų apsunkintą galvą. Kelias 
akimirkas klausėsi, karpydamas ausimis ir išplėtęs šnerves, paskui, 
pagavęs dūmų kvapą, garsiai iššnirpštė orą ir nėrė į tankmę. 

Nuo kalvos leidosi moteris. Išėjo iš ąžuolų ir liepų gojaus ir 
stabtelėjo, giliai susimąsčiusi. Kiek palaukus, apsižvalgė ir nesku- 
bėdama patraukė pilaitės pusėn. Tekanti už kalvos saulė nutvieskė 
baltą lininį nuometą, prie dešinio smilkinio susegtą žalvariniu 
smeigtuku su spindinčiomis mėlyno stiklo akutėmis. Pilkų akių 
žvilgsnis bylojo, kad moteris susijaudinus ar susirūpinus. Taurūs 
pailgo veido bruožai, iškili kakta, plonos, jaunystėje buvusios 
nuostabiai gražios lūpos, daug ką suprantančios akys - viskas rodė, 
kad tai ne paprasta kaimo moteris. Tą liudijo ir jos papuošalai - 
žalvarinės nuometo įvijos, plačios sidabrinės apyrankės ant abiejų 
riešų. Pečius ji buvo apsigaubusi pilka skepeta su išdėliotais iš 

žalvario skardelių Svaistikio raštais - užlenktais, tarsi besisukan- 
čiais kryželiais. Sprendžiant iš išvaizdos, tai buvo burtininkė, be to, 
kilmingos giminės. Ventės pilies apylinkėse ir visoje Šiaulių žemėje 
ją pažinojo kaip išmintingąją Medeiną, su dievų pagalba gydančią 
ligas bei negalavimus, galinčią aukoti savo globėjai miškų ir me- 
džioklės deivei, ir per ją neretai sužinančią, kokį likimą žmonių 
vaikams numatė devynios Laimos deivės: kokį gyvenimą jos verps, 
mes ir aus. 

Medeina buvo ne iš šių vietų, rikis Žybartas ją surado prie pat 
Baltijos jūros, stebuklais garsioje Palangoje. Žmonės, gerbdami 
Palangos krivio anūke už gydymo meną, už gebėjimą bendrauti su 
dievais, pagaliau, už penkis šaunius jos vaikus, vistiek negalėjo 
priprasti, kad ji dažnai elgdavosi keistai, ne taip, kaip paprasti 
mirtingieji. Nesidžiaugė sėkmėje ir nepergyveno sielvarte, nuolat ir 
kitiems primindavo, kad gyvenime niekam nelemta išvengti nei 
gėrio, nei blogio, kad šalia džiaugsmo turi būti ir skausmas, net ir 
neapykanta greta meilės. 

Štai ir dabar Medeina grįžo nuo alkakalnio giedru veidu, kaip ir 
kiekvieną kartą po aukojimo dievams, ir tik labai artimai pažįstan- 
tys ją Žmonės galėjo nuspėti, kad ji truputį sutrikus. Į šventąjį 
ažuolų ir liepų gojų ji įžengdavo aklinoje tamsoje, norėdama 
auštant atsiklausti dievų. Dabar, grįždama, protarpiais stabtelėda- 
vo, lyg kažką apmąstydama, ir vėl lėtai žengdavo pievos takeliu. Jos 
susikaupimo neišblaškė net staiga tarsi šešėlis iš miško išnires 
vilkas. Žvėris sustojo prie tako - taip arti, kad snukiu beveik lietė 
skepetos kraštą. Medeina kažką sumurmėjo, lyg pasisveikindama, 
ir lėtai žengė tolyn, nekreipdama dėmesio į žvėrį. Tai buvo Vilkė, 
kurią beveik prieš dvejus metus, grįždamas iš teutonų nelaisvės, 
atsivedė su savimi vidurinysis Medeinos sūnus Uvis. Nuo to laiko 
Vilkė gyveno tankiame eglyne netoli Ventės pilies ir pašaukta 
atbėgdavo pas savo šeimininką. Dabar ji protingom akim palydėjo 
tolstančią Medeiną, apsisuko ir dingo krūmuose. Lyg išgaravo, kaip 
rytmečio rūko tumulas: netrakštelėjo nė viena sausa šakelė. 


Medeina jau kopė į piliakalnio viršų mediniais, šoniniame šlaite 
pritvirtintais laipteliais. Prie vartų stovėjęs sargybinis ją pagarbiai 
pasveikino, belsdamas kalavijo rankena į skydą. Medeina pakėlė 
galvą, tarsi pabudusi, ir linktelėjo. 


- 


Didžiajame priešpilio kieme jautėsi laukimo įtampa. Prie vartų 
būriavosi vergai, šeimynykščiai ir aplinkinių kaimų žmonės - pra- 
dedant mažais vaikais, baigiant žilabarzdžiais seniais. Visi čia 
susirinko jau prieš aušrą ir laukė sugrįžtant Medeinos. Rikio 
Žybarto šeima leidosi į kelių dienų kelione, ir visi norėjo išjoti kuo 
anksčiau. Kariai girdė Žirgus iš didelių, iš storo klevinio rąsto 
išskobtų lovių, tikrino kamanas, priveržinėjo balnus, tarnai vis dar 
kažką krovė į vežimus dideliais, iš storų ąžuolinių kelmų išpjautais 
ratais, nors jie ir taip buvo pilni skrynių, ryšulių ir kubilų. Pilies 
valdovas Žybartas, tvirtai suręstas pusamžis vyras su žilstelėjusia 
trumpa barzda, svariais žingsniais vaikštinėjo po kiemą, žiūrėda- 
mas tvarkos. Jo sūnus Uvis, šviesiaplaukis vaikinas, susimąstęs 
šukavo savo juodo it anglis žirgo karčius. Kiti du, jauniausi Žybarto 
vaikai - Einius ir Gailė - ginčijosi tarpusavyje, niekaip nesutardami, 
kiek dienų ir naktų truks kelionė: tris ar keturias, per kokias upes 
teks keltis, kokias pilis aplankyti. Jų sesuo Junda, nors ir stovėjo 
greta prie šulinio, tačiau tylėjo, nulenkusi galvą. Ji buvo pasipuo- 
šusi plonyčiais balintos drobės marškiniais, vilnoniu sijonu su 
žalvarinėm įvijomis apačioje ir linine prijuoste. Pečius gaubė balta 
vilnonė skraistė, susegta dviem didžiuliais pasidabruotais smeigtu- 
kais, padabintais kryžiumi išdėstytomis keturiomis saulutėmis. 
Smeigtukus jungė kelios sidabrinių grandinėlių eilės, o Jundos 
kaklą puošė tauriai raudono gintaro ir stiklo karolių vėrinys. 
Šviesius liepžiedžių medaus spalvos plaukus prilaikė apgalvis su 
tokiomis pačiomis, kaip ant smeigtukų, sidabrinėmis saulutėmis - 
Žybartų giminės ženklu. Šią akimirką mergina išgirdo, kaip sargy- 
binis pabeldė kalavijo rankena į skydą, o jos veidas išbalo. 

- Ateina... - nusirito per priešpilį murmesys. Tą ankstyvą rytą 
Junda turėjo išjoti pas savo jaunikį į tolimą Traupės pilį Deltuvos 
žemėje. Visi - ir pasiliekantys Ventėje, ir lydintys nuotaką - nekant- 
riai laukė, ką dievai pranešė Medeinai apie būsimą kelione. 

Medeina gerai suvokė laukiančiųjų įtampą, tačiau jos veidas 
išliko ramus. Niekas nesugebėjo nuspėti, ką sužinojo Medeina, ko! 
ji įprastu žingsniu, aukštai pakėlusi galvą, ėjo skeltinėmis lentomis 
išgrįstu kiemu prie šulinio, kur su vaikais stovėjo Žybartas. Šis 
krestelėjo galvą, ženklindamas, kad pirma turi prabilti ji. 

- Nesako nieko aiškaus... - pusbalsiu lėtai tarė Medeina. - Ir 
dūmai, ir paukščio skrydis, ir rupūžės takas. Nieko aiškaus. 

“- Nesako ir Medeina? - paklausė Žybartas. 

- Deivė Medeina patarė nekeliauti. 

Žybartas nekantriai mostelėjo abiem rankom. Rikis žinojo, jog 
žmona yra prieš šitas jungtuves. Žmonai nepatiko, kad jaunikis 
pažeidžia ilgaamžę dievų paliktą tvarką. Nebuvo tikrų piršlybų, tik 
atjojo ant putoto žirgo jaunikio tėvo atstovas, pasidairė po pilį, 
šnektelėjo kelis žodžius, užsidaręs su Žybartu, ir vėl išrūko lyg į 
gaisrą. O vakar vakare Medeina vėl priekaištavo,kad nei jaunikis, 
nei jo draugai neatvyksta pasiimti Jundos. Ir čia žmona teisi, bet 
Žybartui šios jungtuvės pernelyg svarbios. Galų gale, ir su Kuntu 
seniai ir tvirtai dėl vedybų sutarta, dar kai abu vaikai po skobniu 
vaikščiojo. O su ta ilgaamže tvarka... Kas čia supaisys, laikai 
keičiasi, žmonės mainosi, dabar ir kitose pilyse visaip pasitaiko. 
Žybartas pažvelgė į vis dar nusigrežusią Jundą, paskui - į žmoną: 

- Bet tu gi buvai ant kalno, tu galėjai girdėti Laimos balsą? 

- Laima - ne. Ji tylėjo. 

- O Aušrinė? Nepalaimino? 

- Aušrinė staiga prapuolė iš dangaus. 

Žybartas pažvelgė žmonai į akis, bet jose kaip paprastai nieko 
tebuvo galima perskaityti. 

- Naką gi! Deivė Medeina kartais rūstauja. 
| Žmona metė į jį nepritariantį žvilgsnį. Kai būdavo vienu du, 
:ybartas nevengdavo pareikšti nuomone apie kai kuriuos dievus. 
Pač jei burtas iškrisdavo jam nepalankus. 

9 


- Suprantama. Deivė rūstauja, - lyg pasiteisindamas, pridėjo 
Žybartas. - Junda per dažnai lankosi jos valdose, trikdo ramybę. Ir 
šaudo visai ne kaip mergina. Užtat girių deivė ir pyksta. 

Jundos motina gerai žinojo, kad vyro žodžiuose gali būti dalis 
tiesos. Ši jos dukra nemėgo moteriškų darbų, nors ir mokėjo. 
Medeina ją dar vaiką išmokė ir verpti, ir austi. Bet Junda dienas 
mieliau leisdavo jodinėdama miške, ir negalėjai nuspėti, kur aidi 
jos mergaitiški žvangučiai. Ir su lanku arietimi nesiskirdavo. Tiesa, 

kai buvo dar mažytė, mėgdavo vakarais ateiti į Medeinos didijį 
rūmą, kur pilies moterys susirinkdavo prie židinio su rankų darbais 
ir dainuodavo. Neseniai prisipažino motinai, kad tos dainos apie 
brolužį kareivėlį ligi šiol skamba jos ausyse. 

- Vykstam! - tarė Žybartas. 

Balsas buvo tvirtas, ryžtingas ir visiems, ypač Medeinai ir 
Jundai, liko aišku, jog prieštarauti bergždžia. Su kaupu jau buvo 
prieštarauta, ir Žybarto kantrybė liko išsemta. Kaipgi! Šitiek metų 
jis pažįstamas su rikiu iš tolimo Deltuvos krašto Kuntu. Šiaulių 
žemės rikiams amžiais netrūko pavojų iš šiaurės, o dabar dar ir tas 
Mindaugas taip spėriai tvirtėjo Lietuvos žemėje. Užtat taip svarbu 
turėti tvirtą užnugarį iš rytų. O Kuntas Deltuvos žemėje - vienas 
stipriausių rikių. Negalėjo būti ir kalbos! Žybarto dukra, rimtoji 
Junda, privalėjo tapti Tolvaikio, Kunto sūnaus, žmona! 

- Dėlei vestuvių išties jau Žiemą sutarėm, - sutiko Medeina. - Nors 
ta Kunto žmona ir... 

- Tai Tolvaikis bus jos vyras, ne Kuntienė! - pertraukė Žybartas. 
Ką gi, tai buvo silpnoji sandorio pusė. Žmoną Kuntas buvo 
parsivedęs iš Pskovo ir dievai, aišku, negalėjo būti patenkinti. Dar 
daugiau. Ji atėjo į Deltuvą viena, bet ilgainiui ir savo dievą ir net 
žynį pasikvietė į Traupę, į Kunto pilį. - Gal deivė Medeina būtent 
dėl to ir nepritaria... Bet Tolvaikis - Kunto sūnus! 

- Kunto sūnus, bet ir Kuntienės, - palingavo galvą Medeina. - O 
vardas jos Marfa. Ar kas tokį vardą yra girdėjęs mūsų krašte? 

Žybartas nutraukė žmoną, nekantriai mostelėjęs sunkia, prie 
kalavijo pratusia ranka, tarsi vienu ypu užbraukdamas jos žodžius: 

- Tai jos vardas, tokį atsinešė! Su Kuntu jau sutarta, kad dukras 
vardinsim Žybarto giminės vardais. O sūnus - jo, Kunto protėvių. 
Štai ir Tolvaikis - vardas kaip reikiant. 

Medeina pažvelgė Jundos pusėn. Kaip bebūtų gaila išleisti 
vyriausiają, metas jai pradėti savo szyvenimą. Nors nerimas Medei- 
ną ir kankino. Beveik nuo pat Jundos gimimo: vos paklausdavo 
dievų, koks likimas laukia jos pirmosios dukros, atsakymas likdavo 
miglose. Savotiška ji buvo, nieko nepasakysi. Stipresnė už ne vieną 
vyrą ir jau iš jaunystės pasišovusi slėpti savo moterišką švelnumą. 

Išgirdus tėvo balsą, Jundai suvirpėjo širdis. Nors ir pakluso 
likimui, bet nerimas liko. Mergina prikando lūpą, kad tik nepradėtų 
verkti. Vakar vakare, kai jos draugės pynė jai kasas ir dainavo, 
Jundos skruostais riedėjo ne tik atsisveikinimo, bet ir nerimo 
ašaros. Šitos vestuvės jai buvo panašios į laidotuves. 

- Ant žirgo! Spėriai visi! - išgirdo vėl tėvą. 

Dabar subruzdo visa pilis. Palyda paskutinį kartą tikrino gink- 
lus, aplinkinių pilių rikiai, susiruošę vykti kartu su Žybartais į 
vestuves, šaukė savo žmonėms negaišti. Kartu su Žybartais į 
kelionę vyko beveik visi Ventės pilies kariai. Jauni vyrai buvo 
apsirengę geriausiais drabužiais, prie odinių diržų kabojo ne tik 
kalavijai puošniose makštyse, bet ir sidabru kaustyti ragai, - kad 
niekas negalėtų pasakyti, jog būta vestuvėse, o midaus tik per 
barzdą varvėta. Nors buvo vasara, pečius puošė lokenos, pakaklėje 
susegtos žalvarinėmis apskritomis segėmis. Žirgai taip pat buvo 
padabinti, kaip tinka vestuvėms: sidabru žvilgančios kamanos, 
raudono tymo balnai su žalvario balnakilpėm, raštuotos gūnios. 
Kariai turėjo kovos kirvius ar dėklus su svaidomosiomis ietimis, 
kurios žemaičio rankose buvo baisus ir toli siekiantis ginklas. Kelyje 
dažnai pasitaiko plėšikų, o ir Livonijos riteriai kartais užklysta į šias 
žemes. Be to ir turto sukrauta į tris vežimus tiek, kad juos vos 
pavilko kresni bėrukai: visas rikio Žybarto vyresniosios dukters 
kraitis. Kraičkubiliai, sausakimšai prigrūsti į rietimus susuktų triny- 
čių drobių, raštuotų rankšluosčių, kuriuos išaudė pilies merginos. 
Jau kelis metus jos sėdėjo staklėse per žiemą, kraudamos Jundai 

kraitį. Į atskirą skrynią buvo sudėtos Jundos austos dovanos anytai, 
šešurui ir šeimynykščiams, puošniausios juostos, gražiausi rankš- 
luosčiai. Mažesnėje skrynutėje buvo Jundos papuošalai: sunkios 
žalčiu susiraičiusios sidabrinės antkaklės, gintaro vėriniai, žalvario 
ir sidabro apyrankės, papuoštos spindinčiomis akutėmis, segės ir 
išmoningi smeigtukai. Papuošalų buvo tiek, kad du vergai nešė tą 
nedidelę skrynelę susilenkę ir vos įkėlė į vežimą. Buvo ir ryšuliai su 
lokenom bei kiaunių ir sabalų kailiukais, narveliai su medžiokli- 
niais sakalais - visko neišvardinsi. Prie vežimų su kraičiu buvo 
pririšti šeši pabalnoti žirgai, kurie taip pat pasiliks su Junda. Niekas 
Deltuvos žemėje nepasakys, kad rikio Žybarto duktė atėjo į Traupę 
plika ir nuoga, o ir paskui su tokiu kraičiu Junda galės jaustis kaip 
lygi šešuro namuose. 

Pro vartus jau išjojo pirmieji kariai, kanopos dundėjo pakeliamo 
tilto grėdais, įkandin patraukė keli pakviesti į vestuves kaimynai 
rikiai - kiti turėjo prisijungti pakeliui. Uvis laukė, kol užšoks ant 
balto žirgo Junda, ir lėtai glostė savojo Trabanto kaklą. Ilgakojis, 
didelis ir stebėtinai protingas gražuolis jo žirgas nekantraudamas 
mindžiukavo, plačiomis kanopomis trypdamas suplūktą priešpilio 
Žemę. Daugelis vyrų pavydėjo šio žirgo Uviui, ne vienas turtinges- 
nis Šiaulių žemės rikis siūlė už jį ne tik sidabro, bet ir aukso. Tačiau 
šis žirgas ne veltui turėjo Trabanto vardą - šitokiu neįprastu vardu 
Žybarto giminės vyrai vadino iš protėvio Žvelgotės pilin atvesto 
eržilo kilusius ypač tvirtus žirgus, ir tiktai tuos, kurie būdavo 
neįprasto dydžio ir juodo it anglis plauko. 

Trabantas nekantraudamas pamataravo galva. Kiti jau jojo pro 
vartus, o jis nebuvo pratęs būti paskutiniuoju. Uvis įšoko į balną ir 
nujojo prie sesers. Merginos žvilgsnis buvo visiškai abejingas, 
įsmeigtas kažkur į tolį. Pro šalį prajojo ir besišypsanti Gailė: ji 
žinojo, jog, ištekėjus Jundai, ateis ir jos eilė. 

- Tai josim, Junda, - drąsinančiai tarė Uvis. 

- Turbūt, - sumurmėjo ta, ir spustelėjo keliais savo žirgo šonus. 

2 
Grėsmingas radinys 


tai ir Nevėžis! - šūktelėjo Žybartas, stipriu pavadžio 
truktelėjimu pristabdęs ant neaukšto upės kranto savo vis 
priekin besiveržiantį eržilą. - Už jo - Deltuvos žemė. 
Nespės saulė nusileisti, kai išvysime Kunto pilies kuorus. 

Džiugių šūksnių -palydėtas, Žybartas pirmasis nukreipė savo 
žirgą į upę. Nevėžis šioje vietoje nebuvo platus, o vanduo brastoje 
siekė tik iki vežimų ašių. Įbridę į upe tarnai, įrėmę pečius, padėjo 
bėrukams ištempti vežimus į kitą, statesnį krantą. Kelionė tęsėsi jau 
ketvirta diena, ir per tą laiką palyda gerokai išaugo. Žybartas 
užsukdavo nakvynės į žygių draugų valdomas pilis, ir ne vienas 
rikis - ne tik iš Šiaulių, bet ir iš ką tik perjotos Upytės žemės - 
nutardavo prisijungti prie palydos. Rikis Žybartas tekina pirmąją 
dukrą! 

- Girdėjai? - nudžiuges, kad pagaliau gaus atsipūsti, paklausė 
Uvio Einius. Jis jojo ant eiklaus, tačiau jau nuvargusio juodakarčio 
bėrio. - Kaip manai, ar ten iš tiesų bus tų rusinų? 

- Visko gali būt, - spėjo Uvis. - Kunto žmona iš rusinų žemės. 

- O kaip jie atrodo, tie rusinai? 

Uvis trūktelėjo pečiais. Jaunesnysis brolis, ypač po to, kai Uvis 
grįžo iš ilgos nelaisvės teutonų užgrobtose žemėse, nuolat klausda- 
vo jo nuomonės. O gerbė ko gero daugiau net už vyriausiąjį brolį 
Daubarą, kuris su kunigaikščiu Erdvilu dabar trankėsi kažkur tų 
pačių rusinų žemėse. 

- Žmonės kaip žmonės. Tik kad keistai apsirengę. 

- Kaip keistai? 

- Na...- Uvis pagalvojo. Iš tiesų, ne taip jau lengva buvo 
paaiškinti. Rygoje jis ne kartą matė pasiuntinius iš Didžiojo Nau- 
gardo bei Pskovo, be to, netrūkdavo rusinų ir turguje. - Vieni su 
ilgais spalvotais apsiaustais, o jeigu kariai - tai su smailais šalmais. 
Ir visi kaip vienas barzdoti. 

- Didelė čia kupeta! - trūktelėjo pečiais Einius. - Ir mūsų tėvas 
barzdotas. O smailą šalmą Kernius turi. 

- Tai tas rusinų ir yra. Nuo vieno su visa galva nukėlė. Greičiau- 
siai parbogins tokių ir Daubaras. 

- Jei bus rusinų, ir aš tokį įsitaisysiu! - tvirtai tarė Einius. 

Jis buvo keturiolikos, tačiau dėl smulkaus sudėjimo atrodė visai 
vaikas. Be to, šlubavo kaire koja. Tiesa, jojant to nesimatė. Kaip ir 
visi Žybarto vaikai, jis gimė raitelis. 

- Perdaug neskubėk, - perspėjo jį Uvis. - Keliaujam gi į vestuves, 
ne į kautynes. 

- Gaila... Baisi čia dabar kupeta vestuvės! Buvo ko pergyventi! 

Uvis gūžtelėjo pečiais. Ir jam nelengva buvo susitaikyti su ta 
mintimi, kad Junda išteka į tolimą žemę. 

- Nieko, - atsiduso jis. - Pamedžiosim, pamatysim kraštą ir 
grįšim. 

- Tai tu ir aš. O Junda? Ar ji grįš? 

- Na mat...- atsiduso Uvis. Jaunesnysis brolis neretai sugebėdavo 
taip sudėstyti klausimus, kad atsakyti nebuvo kaip. Uvis skėstelėjo 
rankomis ir, paraginęs žirgą, pasivijo priekyje jojusį žvalgą, kuris 
sustojo dviejų miško kelių kryžkelėje, nesuvokdamas, kurlink pa- 
sukti. Greitai prie jų prisijungė ir Žybartas. Apsidairė, suraukęs 
kaktą, ir mostelėjo kairiojo kelio pusėn. 

- Ten, be abejo, ten, - tarė jis. - Nuo čia dar bus galelis į šiaurę. 

Praleidęs pirmus jojikus nurodytu keliu, Žybartas pažvelgė į 
voros galą, kur prie vežimų jojo dukra. Tačiau apsiblausęs Jundos 
veidas aptemdė jo šypsnį. 

- Ta tavo sesuo, ar tu ją supranti? - paklausė jis, staiga atsisuk- 
damas į Uvį. - Jūs gi pasikalbat. 

Klausimas Uvį nustebino. Jis nebuvo pratęs, kad tėvas šitaip 
tiesiai klaustų, ir nesumojo, ką atsakyti. Nežiūrint Jundos ir jam 
rodomo atžagarumo, jis užjautė seserį. 

- Ji... Ji pati rinktis nori, tėve. 

- Pati... Kur tai girdėta? - tesė tėvas, nepatenkintas atsakymu. - 
Jai bus gerai! Ir Kunto tokios valdos! Iki pat Sėlos! Tolvaikis - 
Vienintelis sūnus. Ir žemės ten geros. 

Uvis neatsakė nieko. Prisiminė dar rytą girdėtus Jundos žodžius: 
“Tėvui svarbu, kad valdos plačios, o kaip aš gyvensiu, jam nė 
motais". 

Mintis nutraukė Žybarto balsas: 

- Sūnau, laikas pavaduoti žvalgą! Jau visas pusdienis vienas 
priekyje joja... 

Uvis plekštelėjo delnu Trabantui ir kiek įkerta nurūko priekin. 
Žvalgą pavijo netrukus ir.rankos mostu paaiškino, jog perima 
pareigas. Matyt, Trabantui kol kas kelionė atrodė nuobodžiai lėta, 
nes, vos gavęs valią, parodė, ką gali. Miško kelias čia platėjo ir buvo 
pakankamai sausas, tad Trabantas švilpė tarsi vėjas, tik plevėsavo 
juodi jo karčiai ir mirgėjo pro šalį pušų kamienai. Kairėje tarp pušų 
sušmėžavo pilkas, tylus šėšėlis, ir Trabantas dar paspartino šuolį. 
Tai buvo Vilkė, kuri ištikimai lydėdavo Uvį visuose jo žygiuose. 
Kartais ji mėgdavo užbėgti į priekį, ir dabar, matyt, jai užėjo toks 
ūpas. Tai Trabantas priimdavo kaip iššūkį lenktynėms. Laimei, 
kelias čia buvo toks platus, kad Uviui nereikėjo gūžtis, saugantis 
medžių šakų. Uvis ir pats įsijautė į žaidimą ir atleido pavadį. 
Prasidėjo tikros lenktynės. Atsidauždamos į sausą miško kelią, 
lygiai dundėjo Trabanto kanopos, be jokio garso tarp pušų kamie- 
nų, čia kiek prasibraudama į priekį, čia vėl krūmų pristabdyta, 
šuoliavo Vilkė. Bet štai kelias pasuko didoku lanku į kairę, ir Vilkė, 
pasinaudojusi savo judėjimo laisve, patraukė tiesiau į mišką. Sup- 
rato, kad.šitaip galės perkirsti lanką ir užbėgti raiteliui už akių. 
Trabantas nežadėjo pasiduoti. Jo šuoliai dar pailgėjo, ir Uvis 
pasilenkė arčiau prie jo ištempto kaklo, įsikibdamas į karčius. Švilpė 
pro ausis vėjas, mirgėjo medžių kamienai, o kelias vis dar suko 
dideliu lanku į kairę. Trabanto padėtis atrodė beviltiška. Kažkur 
priekyje, sutrumpinusi atstumą, turėjo išnirti smagiai bėganti 
vilkė. Ko gero ji net kimiai amtels, pabrėždama savo pranašumą. 
Būtinai reikės ją po to išbarti, pagalvojo Uvis. Nors, žinoma, ji tik 
vaizduos, kad klausosi, o iš tiesų nė trupučio nesigailės, kad juos 
aplenkė. 

Tačiau Vilkės nesimatė... Kelias baigė lanką, išsitiesino ir net 
truputį kryptelėjo į dešine. O Vilkės vis nebuvo. 

- Na, matai. Laimėjai. Ei, lėčiau! - tarė Uvis ir, paleidęs karčius, 
ėmėsi pavadžio. - Lėčiau, nes abu sprandą nusisuksim. Užteks, 
sustokim. 

Jis patraukė pavadį ir Trabantas, nors ir nenoromis, bet sustojo. 
Uvis atsigręžė balne. Miško kelyje lėtai sėdo Trabanto kanopų 
sukeltos dulkės, bet daugiau nieko nesimatė. 

- Tai matai, pasimetėm, - tarė jis Trabantui, tapšnodamas jo 
prakaitu sudrėkusį stangrų kaklą. - Leki kaip akis išdegęs!.. O gal 
ji ką pamatė? 

Jis nušoko nuo žirgo ir tik tada pamatė juodą Vilkės šešėlį. Vilkė 
atbėgo iš kiek netikėtos pusės, tačiau iš visos jos povyzos matėsi, 
kad lenktynės jai neberūpėjo. Tai aiškiai rodė nuleista uodega, 
priglaustos ausys ir truputį pasišiaušę nugaros šeriai. Visi buvo 
pavojaus ženklai. 

- Radai ką? - paklausė Uvis. 

Vilkė sustojo ir pusiau pasisuko, žvelgdama atgal į mišką. Ji 
nežymiai švystelėjo nuleista uodega. Tai reiškė, kad ją reikėjo sekti. 
Uvis paėmė Trabantą už pavadžio, patikrino, ar kalavijas lengvai 
išsitraukia iš makšties, ir nusekė įkandin. 

Eiti neteko toli. Miškas čia buvo sausas ir tik daugmaž pačiame 
kelio lanko apjuosto ploto viduryje plytėjo šaltiniuota, neaukštų 
eglaičių apsupta pievelė, kurios viduryje augo plačiašakė liepa. 
Lygiai tokia pievelė, kokią pasirinktum stovyklavietei. Akivaizdžiai 
čia ir buvo stovyklauta. Ir visai neseniai. Vilkė sustojo prie išgulėtos 
vietos, o jos nugaros šeriai dar daugiau pasišiaušė. Nuleidus snukį 
prie dar neatsitiesusios žolės, ji uostė Žemę ir grėsmingai urzgė. 

- Matyt, medžiotojai, - tarė sau ir jai Uvis, nors ir nebuvo tuo 
įsitikinęs. Viena, čia stovyklavusių buvo perdaug. Gal dešimt, gal 
Penkiolika vyrų. Šitai galėjai spėti iš nugulėtų vietų ir nulaužtų 
eglaičių, kur buvo pririšti arkliai. Dabar vasara, medžioklės su 
Varovais prasideda vėliau. Medžioklėn tokiu metu vykstama po du 
ar tris. Kitaip tik sukeli perdaug triukšmo ir sėlinti būna sunkiau. 

- Keliautojai. Ką manai? 

Vilkė nuėjo, pauostė kitas išgulėtas vietas, bet grįžo prie pirmo- 
Sios. Jos nugaros šeriai vėl pakilo. Ji grėsmingai suurzgė. 

- Nepatinka tau šitas kvapas, ar ne? Kodėl nepatinka? 


Ji pakėlė snukį ir jos tamsios akyse blykstelėjo tarsi pykčio 
sukelta ugnelė. 

- Matau, kad nepatinka, - tarė jai Uvis. - Tai ką dabar darysime? 

Jis įdėmiai apsidairė. Ištrypta žolė, išblėsus balkšvais pelenais 
paženklinta ugniavietė, kelios apie arklių mėšlą besisukančios 
didelės musės. Tarsi ir viskas. Štai čia, ant šitų ranka pasiekiamų 
liepos šakų, keleiviai buvo pasikabine savo balnus. Tai ženklino 
nulaužytos šakos ir įbrėžta žievė. Čia, prie kamieno, greičiausiai 
sustatė ginklus. Uvis pasilenkė prie žemės. Be abejo, taip. Keletas 
įdubimų ženklino, kur buvo atremti iečių kotai. Kiek jų? Jis prask- 
leidė žolę, bandydamas suskaičiuoti. Sekėsi sunkiai. Stovyklauto- 
jai čia daug vaikščiojo, tad, kas buvo paženklinta, po to buvo vėl 
užtrypta. Šalia jo sušnirpštė Vilkė. Ji irgi apuostinėjo žolę. 

- Dar ką radai? - paklausė Uvis. 

Tarp žolės stiebų, sutrūnijusių lapų pusiau pridengtas, melsvai 
sublizgo plienas. Pasirodė, kad tai strėlės antgalis. Po lapais buvo 
irstrėlė. Bet ne lanku šaunama. Tam ji buvo per trumpa, ir kotas per 
storas. Uvis ją pakėlė, ir jo ranka nežymiai virptelėjo. Tokias strėles 
jis buvo matęs. Bet jau senokai. Dar kai buvo pagrobtas ir gyveno 
kaip belaisvis Rygoje. Tokiomis strėlėmis šaunama iš arbaleto. 

- Radai, Vilke, - tarė jis. - Žinai, tų, kurie tokiom strėlėm šaudo, 
ir aš nekenčiu. 

Uvis nutarė grįžti pas tėvą. 


- Tai arbaleto strėlė. - susiraukė Žybartas. - Netikes ginklas. Kol 
įtempi, iš lanko tris strėles paleisi. 

- Užtat kerta atsakančiai, - pridėjo Uvis. - Mačiau Žiemgaloje. Ir 
Rygoje. Čia vokiečių būta. 

- Čia? - Žybartas apžvelgė ką tik prajotą plotą. Susiraukė, 
pagalvojo ir numojo ranka. - Iš kur jie čia rasis? Čia jau Kunto 
miškai. Tai jo vyrai greičiausiai medžiojo. 

- Jie turi arbaletus? 

18 


- Turi. Sakiau jam, gal medžioti ir tinka, bet tikroj kovoj, - 
Žybartas papurtė galvą. Kaip ir kiti vyresnio amžiaus kariai, jis 
nepripažino naujovių. - Su tokiu pakabikliu templę pritraukti 
reikia. Kol taip maigysies, tave penkis kartus nusmeigs. O jei reikia 
iš tolo, tai tam yra lankas. Greičiau ir tyliau. | 

Uvis nebuvo linkęs ginčytis su tėvu. Ypač dėl ginkluotės. Jam 
dabar rūpėjo kita. 

- Liepa - šventas medis, o jie ne tik po ja stovyklavo, bet ir šakas 
aplaužė. Jei čia būta vokiečių...- pakartojo jis. 

Tapo aišku: jei čia būta vokiečių, reikia, viską metus, sekti pėdas 
ir tuojau pat siųsti žygūnus į gretimas pilis. Būtina užkirsti jiems 
kelią ir, jei įmanoma, sunaikinti. Vokiečių būrys tegalėjo reikšti, 
kad rengiamasi antpuoliui. Tai suprato ir tėvas, ir sūnus. Apsvarstes 
šią galimybe, senasis Žybartas papurtė galvą: 

- Ne. Netas metas gi. Vokiečiai puola, kai mūsų aruodai pilni. Ir 
apie penkiolika, sakei? Žvalgybai per daug, antpuoliui per maža. 
Čia Kunto vyrai. Be abejonės, taip. Sakiau gi, kad ir jie arbaletus 
turi. Tolvaikis iš Pskovo parsivežė. 

- Medžioklei tiek žmonių? Ir dar liepą aplaužė? 

Žybartas patraukė pečiais. 

- Atvirai kalbant, sūnau, po to, kai Kuntas parsivedė žmoną iš 
rusinų, tai nelabai ir supaisysi, ką išdarinėja. Viskas Traupėje 
apsivertė. Jojam, jau nebetoli. Ir pats laikas. Sutarėm gi su Kuntu, 
kad būsim pjūmonies mėnesį, šeštą jaunaties dieną! Kai susitiksim, 
tai ir išsiaiškinsim. Gal vestuvėms žvėrieną ruošia. 

Uvis dar norėjo tėvui paaiškinti apie Vilkės pagautą ją erzinusį 
kvapą, tačiau Žybartas jau ragino atsiliekančius. 

- Kas tas arbaletas?.. - paklausė netoliese jojusi Junda. Atrodė, 
Jog ji net ir nesiklausė, apie ką kalba brolis su tėvu, bet dabar su 
tikru susidomėjimu paėmė Uvio atkištą strėle. - Sunki,- tarė, 
Pasvėrusi rankoje. - Kaip tokią iššauti? 

- Plieniniu lanku, - paaiškino Uvis. - Žinoma, ranka plieno 
neįtempsi. Tam yra tokia svirtis. Įtempi, tada toks kablys pagauna 

templę ir laiko, o tu įdedi strėle. O pats lankas ant buožės pritaisy- 
tas. 

Junda įdėmiai sekė brolio aiškinimą. Lanku ji šaudė neblogiau 
už Uvį. Tiesą sakant, į artimus taikinius ji šaudydavo net taikliau, 
tik toliau paleisti strėlę pritrūkdavo jėgos. Ir tvirtam vyrui buvo 
nelengva gerai ištempti lanką ir tuo pat metu pakankamai ilgai 
išlaikyti jį įtemptą, kad spėtum nusitaikyti. 

- Tai išeina, kad pirma įtempi, o po to jau gali ramiai nusitaikyti, 
: susigaudė ji. 

- Taip. Ištempes ir įsidėjes strėlę, gali nusitaikyti kada tinkamas. 

- Įdomu, - tarė Junda. - Ir tėvas sakė, kad Traupės pilyje tokių 
yra? 

Pirmą kartą per visą šią savaitę Junda neatrodė apsiblaususi. Ji 
net paragino savo baltą žirgą, ir, daugiau netarusi nė žodžio, 
nurūko miško keliu. 


aip buvo sutarta per žygūnus, pjūmonies mėnesį, šeštos 
jaunaties dienos pavakare ilga raitų, važiuotų ir pėsčių 
vilkstinė, lydinti Šiaulių žemės rikio Žybarto vyresniąją 
dukrą Jundą pas jos jaunikį, Deltuvos žemės rikio Kunto 
sūnų, jo turtų ir šlovės paveldėtoją Tolvaišį, sustojo per varstą nuo 
pilies, netoli nuo alkakalnio ir užkūrė laužą. Pastarasias savaites 
krašte nusistovėjo giedra, žagarai buvo išdžiūvę ir degė kaitria, 
beveik nematoma liepsna, tad teko prilaužyti ir sumesti į ugnį 
eglišakių, kad toli į dangų pakiltų dūmai, pranešdami sargybiniams 
ant dar neregimų iš šios vietos pilies kuorų: nuotaka atvyko, laikas 
jaunojo žygūnams joti parvesdinti nuotaką į pilį! Tuoj turėjo 
pasigirsti skardūs trimito balsai, skelbiantys, kad pilėnai pamatė 
dūmus ir išjoja. 

Netoliese čiurleno upelis. Išvarginta ilgos kelionės Jundos paly- 
da skubėjo prie sraunaus vandens nusiplauti kelio dulkių. Medeina 
paskutinį kartą nužvelgė, kaip atrodo jos duktė, ne moteriškai 
išdidi Junda. Atsidususi, ji negalėjo nepripažinti, kad ji niekuo 
nenusileidžia gražiausioms žemaičių nuotakoms. Išlaki kaip liepa, 
grakšti kaip nendrė, dabar ji stovėjo ir įtempus ausis klausėsi, kada 
gi ataidės nuo piles kuorų trimitai. 

Tačiau ėjo laikas, po truputį ėmė temti, krūmuose prieš vakarą 
sučiulbo paukščiai, o nuo pilies pusės neatskriejo nė menkiausias 
garsas. Medeina vis dažniau žvilgčiojo į Žybartą, kol pagaliau 
neištvėrė: 

- Jei Tolvaikis neatsiųs žygūnų nuotakos pasiimti net per šitą 
menką varstą, nebus laiminga tavo dukra. Juk sakei, kad buvai 
sutaręs! 

Junda jau buvo besusitaikanti su mintimi, kad teks gyventi 
Traupėje, kur raktus globojo iš tolimų kraštų atvežta moteris, 
tačiau dabar, gerokai pralaukus upelio vingyje prie ugnies, sočiai 
ir be perstojo maitinamos eglišakiais taip, kad pilkšvas dūmų 
stulpas pasiekė net Perkūno buveinę aukštai danguje, ją vėl užplū- 
do neviltis. Lygiai tokia, kaip pirmą kartą sužinojus, jog teks tekėti 
tolimon Deltuvon už niekada nematyto Tolvaikio. 

- Gal kas Traupėje nutiko? Reikia joti! - nutraukė žmoną 
Žybartas. 

Medeina suprato, kad neturi teisės daugiau prieštarauti, ir 
reikia paklusti vyrui. Matyt, Žybartas turi savo teisybę, ir dievų 
valios pasireiškimą suvokia geriau. Ir jai, Jundos motinai, norisi 
tikėtis, kad vyras teisus. Ji jau ruošėsi pasakyti, kad veltui ginčijosi, 
bet Žybartas nusisuko, įdėmiai žvelgdamas į Traupės pusę. 

- Matai, ateina! - džiugiai pasakė. 

Iš tiesų nuo alkakalnio artėjo žmogus. Tačiau Žybartas per 
anksti apsidžiaugė. Žmogus artėjo, ir ne tik Ventės rikis, bet ir visi 
pamatė, kad tai buvo ne ilgai lauktas Traupės rikio sūnaus Tol- 
vaikio Žygūnas, o keistas žmogus, vilkintis iš elnenų pasiūtais 
drabužiais, apaugęs ilga, vos ne iki kelių, žila barzda. 

Žybartas spustelėjo pentinais žirgą ir nujojo pasitikti. Ne kartą 
buvęs Traupėje, jis pažinojo tą žmogų - tai buvo atsiskyrėlis Alkius, 
žiemą vasarą gyvenęs menkame iš karčių suremtame ireglišakėmis 
dengtame būste netoli alkakalnio, mitęs laukinių bičių medumi, 
augalų šaknelėmis, giriniais obuoliukais ir riešutais. Dažniausiai jį 
buvo galima sutikti prie aukuro alkakalnyje, kur jis smilkydavo 
žoleles ir kankliuodamas giedodavo senoviškas giesmes. Kelis 
sykius jis buvo atėjęs į Traupę perspėti pilėnus nuo gresiančio 
pavojaus. Tik jo kalba buvo mįslinga ir sunkiai suvokiama. Todėl ir 
Alkiaus perspėjimai dažniausiai likdavo nesuprasti. “Ką reiškia 
Alkiaus pasirodymas? - galvojo Žybartas, jodamas prie atsiskyrėlio, 
- Gal iš tiesų miške buvo ne Traupės medžiotojai, o kalavijuočiai?" 

- Būk pasveikintas, garbusis seneli, - tarė jis, nenulipdamas nuo 
žirgo. - Ar dievai tave pasiuntė, ar žmonės? 

- Jūsų daug, - pasigirdo tylūs ir aiškūs žodžiai, - bet jų daugiau. 
Jūsų strėlės ilgesnės, bet jų sunkesnės. Midaus statinės atkimštos, 
bet kaiščiai neparodyti. 

Atsiskyrėlis nutilo, paskui sugniaužė pirštais kabančią ant kaklo 
didele šerno iltį ir pakėlė akis į dangų. 

- Garbusis seneli... - norėjo paklausti Žybartas, bet atsiskyrėlis, 
patylėjęs, prabilo vėl: 

- Pelėda ūbavo dieną. Kurmis išlindo ant tako. Plienas pasiųs 
strėlę. 

Žybartas metė žvilgsnį per petį. Ir Medeina, ir Junda, ir visa 
palyda buvo tolokai ir niekas turbūt negirdėjo, ką sakė atsiskyrėlis. 
Žybartas vėl pabandė paklausti,-ką reiškia tie žodžiai, tačiau Alkius 
jau buvo nusigrežęs, tarytum Žybartas jo nebedomino. Po akimir- 
kos jis dingo už aukšto lazdynų krūmo. 

Žybartas mostelėjo saviškiams, kad sektų paskui jį, ir nušuoliavo 
link pilies - tik dulkės parūko iš po žirgo kanopų. 


- Sveikį, sveikutėliai! - jau gal kokį ketvirtą kartą džiugiai kartojo 
Raktės pilies šeimininkas, Deltuvos žemės rikis Kuntas. Jis buvo 
guvus, neaukštas, bet tvirtai suręstas seniokas. Tik išgirdęs sargy- 
binių rago gausmą, galvotrūkčiais išpuolė iš pilies vartų pasitikti 
svečių. Dabar jis vaikštinėjo aplink Žybarto šeimyną, linksmu 
žodžiu pasveikindamas pirma patį Žybartą su žmona, po to visus 
kitus žemaičių rikius, neaplenkdamas ir paprastų karių. Ryžtingais 
mostais nurodinėjo šayviesiems tarnams, kurių pareiga buvo padėti 
svečiams įsikurti ir nuvesti jų žirgus į arklides. 

- O Junda kokia graži išaugusi! - sušuko jis, eidamas prie 
tebesėdinčios ant žirgo merginos. Junda prikando lūpą, metė į šoną 
pavadį, pasitaisė skraiste ir staigiu šuoliu nusliuogė nuo balno. 

- Oho, ir vikrumas tavo, mergele! - nusistebėjo senasis Kuntas. 
- Nelyginant vijurkas. Na, ir kur tas mano stuobrys prapuolė? Ką 
sakysi atvykusi? 

- Būk pasveikintas, riki, - nulenkė galvą mergina. Nulipus nuo 
žirgo, pasirodė, jog Junda gerokai aukštesnė už guvųjį pilies 
šeimininką, ir šitai trumpam jį sutrikdė. Jis papurtė galvą, sumirk- 
sėjo iš nuostabos ir atsisuko į prie vartų stovintį Žybartą: 

- Išaugus, tai jau išaugus! Kai buvau pas jus, dar buvo... Kada tai 
buvo, Žybartai? 

- Bus šešeri metai. Uvis tada ką tik buvo pagrobtas. 

- Nagi taip. Tiesa, neseniai mačiau tavo Daubarą, tad ko man 
stebėtis. Matyt, geras vanduo jūsų Ventoje. O kur tas tavo ąžuolas? 

- Daubaras iškeliaves...- sumurmėjo Žybartas. Jis nejučiomis 
apsižvalgė, pajutęs, jog šituose namuose negalėjai kalbėti taip 
laisvai, kaip įpratęs. Nepasakysi gi, kad Daubaras lydi kunigaikštį 
Erdvilą žygyje i šiaurines rusinų žemes - gal net tą patį Pskovą 
kliudys!.. Šiaip, be vergų, jokių rusinų negalėjai užtikti Žemaitijos 
pilyse. Tačiau čia, Traupėje, buvo kita tvarka. 

- Kur Tolvaikis? - paklausė. - Buvom sutarę, kad jo žygūnai 
atvyks prie upės Jundos pasiimti. 

- Iš tiesų, nežinau, ką ir sakyti, - suirzusiu balsu atsakė Kuntas. 
- Ilgokai jūsų laukėm. Nerimavo vaikas, išjojo pasižvalgyti. 

- Pats supranti, be jaunikio nuotaka į pilį neįžengs. 

- Bus Tolvaikis, tuoj bus, kaip nebus! -sunerimo Kuntas. - Kuriuo 
keliu jojot? 

- Kaip visad, - Žybartas mostelėjo alkakalnio pusėn. - Kiek į 
šiaurę nuo Vilkbalių pelkės. Ar čia galima kitaip? 

- Galima. Bet ilgesnis kelias, ilgesnis, Žybartai. Kaip jis ir 
prasilenkė? Nesuprantu! 

- Visaip pasitaiko, - taikiai pridėjo Žybartas. - Juk tarėmės, kad 
už alkakalnio sustosim. Bet štai, atrodo, pusę dienos į vakarus, ten 
jūsiškiai medžiojo. Ir dar neseniai. Uvi, parodyk ką radęs. 

Uvis, palikęs Trabantą tarnui, priėjo prie Traupės valdovo. 
Ištiesė rastą po liepa trumpakotę strėlę. 

- Aha... Turim tokių, turim. Aš, Žybartai, jų per daug nevertinu. 
Vis tos naujos išmonės. Kol ištempi tą plieną...Ir sunkus, bjaurybė! 

- Teisingai! Sakau sūnums: yra ietis, yra kalavijas, yra, pagaliau, 
kirvis. Mums to užteko. Jei jau reikia iš toliau, tai lankas kur kas 
greitesnis. 

- Ką ten! Trys strėlės vietoj vienos. Jei ne visos penkios. Na, bet 
Tolvaikis tai tik su tais arbaletais. Jaunimas! - Paėmęs strėlę, 
+pavartė ir įdėmiai pažvelgė į smaigalį. Pakraipė galvą: - Pusė 
dienos kelio, sakote? 

- Apie tiek. - Uvis norėjo pridurti, jog medžiojančių ten buvo tarsi 
per daug, tačiau kaip tik tada sudundėjo žirgo kanopos - iš pradžių 
toli, už alkakalnio, o paskui pasirodė ir pats raitelis ant didelės 
baltos, putotais šonais kumelės. Buvo akivaizdu, jog raitelis itin. 
skubėjo. Jis nušoko nuo žirgo dar jam pilnai nesustojus, sviedė 
kamanas pripuolusiam vergui ir greitu žingsniu pasuko prie svečių. 
Tai buvo aukšto ūgio, plačiapetis, juodbruvas vyras. Tankios juo- 
dos blakstienos buvo aplipę kelio dulkėm, akys smalsiai apžvelgė 
nematytus žmones ir stabtelėjo prie Jundos. 

- Pagaliau! Pagaliau! Štai, štai ir Tolvaikis! - su tikru palengvė- 
jimu šūktelėjo Kuntas. - Tai kur buvai prapuoles? Kur prapuolęs? 
Va, Junda, mano būsimoji martelė laukia. Mes visi laukiam. Na, ko 
žiopsai, Tolvaiki, - gal iš pradžių pasisveikink? 

Vyras nusilenkė. Pirma Žybartui, tada ramiai stovinčiai šalia 
Medeinai. Atsisuko į Jundos puse ir vėl nusilenkė, bet jau ne taip 
žemai. 

- Labai atsiprašau. Laukiau ir aš, bet prajojot... 

- Nesuprantu, kaip tai galėjo atsitikti. Nesuprantu,- toliau varė 
greitakalbe Kuntas. - Net nežinojau, kad medžiot buvai vyrus 
išsiuntęs. Kodėl man nepranešei? 

- Medžiot?.. - Tolvaikis sumirksėjo, akivaizdžiai stengdamasis 
susigaudyti, apie ką kalbama. - Aš svečių jojau pasitikti. 

- Mat, radom strėlę, - įsiterpė Žybartas. - Va šitą. Kadangi tik jūs 
čia apylinkėje arbaletus turit, tai galvojom... 

- Aa! Šitą radot, - Tolvaikis pagriebė jam ištiestą strėlę. Jis lyg ir 
sutriko, tačiau tik trumpam. Apžiūrėjo strėlę ir tvirtai linktelėjo 
galvą. - Taip! Čia mūsų. Šernus medžiojom. Arbaletai labai gerai 
tam tinka. 

- Na matote. Pasirodo, šernus, - Kuntas jau atgavo savo ankstesnį 
gyvumą ir vėl pasišovė perimti vadovavimą. - Bet ko mes čia sto- 
vim? Ko stovim? Tolvaiki, vesk Jundą į vidų. Prašom visus į pilį! 

Uvis darbūtų norėjęs paklausti, kiek čia, Traupėje, reikia žmonių 
šernų medžioklei, tačiau Tolvaikis jau priėjo prie Jundos ir, dar 
kartą nusilenkes, paėmė už rankos ir pasuko prie vartų. 

Iš toliau Traupė ne taip jau daug skyrėsi nuo kitų Jundai 
pažįstamų, Žemaitijos aukštumas ženklinančių pilių. Už Ventės ji 
buvo gerokai didesnė, bet toli gražu neprilygo kunigaikščio Vykin- 
to piliai. Trys storų rąstų kuorai; vienas, stūksantis prie vartų, bent 
keturiais sieksniais aukštesnis. Tai ten suburdavo geriausius lan- 
kininkus, žinovo akim įvertino Junda. Didesni skirtumai buvo 
viduje. Kaip ir Ventėje, išilgai pilies sienų rikiavosi arklidės, sandė- 
liai, klėtys, sargybinių patalpos. Dviaukštis rūmas, kuriame, matyt, 
gyveno Kuntas su šeima, buvo toks ilgas, kad beveik glaudėsi prie 
gynybinės sienos vienu sparnu, kurį vainikavo keistas, panašus į 
aguonos galvutę bokštelis. Mažas langelis, iškirstas sienoje po tuo 
bokšteliu, buvo pravertas, ir Jundai pasirodė, kad jame šmėkštelėjo 
moters veidas. Didžiosios durys, prie kurių vedė Jundą Tolvaikis, 
buvo atlapos, dažytos ryškia purienų spalva, o abipus jų stūksojo 
aukšti stulpai, išmarginti persipynusiais drožiniais - neregėtais 
augalais, nematytų gyvūnų galvomis -ir iš tolo šviečiantys geltonai, 
raudonai, mėlynai. 

- Gražu? - paklausė rikis Kuntas ir, nelaukdamas atsakymo, 
paaiškino: - Tai žmona savų meistrų prisikvietus prasimanė! Išsi- 
galvoja tos moteriškos. 

Traupės pilies kiemas, kaip ir daugumos kitų pilių, buvo plūktos 
žemės ir šiuo metu pakankamai dulkėtas. Tik plotas prieš didžią- 
sias, tais keistais stulpais padabintas duris buvo išgrįstas galvos 
dydžio akmenimis. Ten, prie durų, reikėjo tikėtis ir svečius pasitin- 
kančios pilies šeimininkės, tačiau jos nesimatė. 

- Žmona mažumėlę negaluoja. Meldžia, kad atleistumėt, - 
atsiprašinėjo Kuntas Medeinos. - Bet iki vestuvių atsigaus, atsi- 
gaus!.. Na bet ir gražios jūsų dukros! Ana vardu Gailė, berods. Irgi 
tuoj bus nuotaka, tuoj... 

Medeina oriai nutylėjo. Jei ją ir nustebino aplinkybė, kad pilies 
šeimininkė nepasitinka būsimos marčios, to neparodė. 

Tik Jundai vis sunkiau buvo sulaikyti ašaras, kurios kaupėsi 
akyse jau seniai, nuo pat sustojimo upelio vingyje prie alkakalnio, 
kai ji, jos tėvai, broliai, sesuo ir visa skaitlinga palyda laukė 
ataidinčių nuo pilies trimitų garsų, bet taip ir nesulaukė. Lyg pro 
miglas ji žvelgė į Traupės pilėnus, susibūrusius prie durų ir smalsiai 
stebinčius puošniais nuotakos rūbais pasirėdžiusią viešnią iš Že- 
maitijos, žvelgė sau po kojomis, lipdama kartu su Tolvaikiu stačiais 
laiptais į kambarius, kurie buvo skirti Žybarto šeimynai, ir tik kai 
už šeimininkų užsivėrė kambario durys, ir ji liko viena su sesute 
Gaile ir motina, Junda pagaliau, nesidrovėdama nieko, pravirko. 


šaušo pirmasis rytas svetimoje pilyje. Po ilgos kelionės net 
I ir nepažįstamoje vietoje daugumas miegojo it užmušti. Uvį 
ir Einių pažadino beldimas į duris. 
- Prašom, sveteliai, į menę! - belsdamas jau į rikio Žybarto 
duris, šūkavo prikimes senyvas tarnas. 

Kai Uvis su Einiumi nusileido laiptais, menėje jau buvo gausu 
svečių, stovinčių atskirais būreliais ir besišnekučiuojančių. Menė 
buvo gerokai didesnė, negu Ventės pilyje, ir dabar ji skendėjo 
prieblandoje, nes per atidarytus mažus langelius sklindanti šviesa 
neįstengė apšviesti visų jos kertelių. Išilgai menės, abipus ilgo ir 
plataus skobnio bolavo suolų eilės. Skobnio gale stovėjo du puoš- 
nūs, kailiais išmušti krėslai, kaip pastebėjo Uvis, vienodo dydžio. 
Dabar juose niekas nesėdėjo: rikis Kuntas, smarkiai mosuodamas 
rankomis, aiškino rikių būreliui, kuriame buvo ir Uvio tėvas: 

- Tai aš jums sakau, ir dar pakartoju: ir mes, lietuviai, ir jūs, 
žemaičiai, turime laikytis drauge. Kitaip teutonai mus kaip viščiu- 
kus po vieną išgnaibys. O dar blogiau, kai ir tarp savų atsiranda 
rikis, pasirengęs iš kaimynų, iš gentainių žemes, ar, baisu pagalvoti, 
net gyvybę atimti!.. 

Rikiai pritariančiai sumurmėjo, o senas Žybarto bičiulis, Gel- 
gaudas iš kaimyninės Smilgių pilies, per ilgą kelionę į Deltuvos 
žemę dar glaudžiau susibičiuliavęs su Žybarto šeimyna, pasakė, 
kaip kirviu nukirto: 

- Pilis paveldėjom iš tėvų, paliksim savo vaikams, ir tegu niekas 
nebando į mūsų žemes kėsintis! 

- Kol rikis karo žygiui vadovauja, jis mūsų rinktas, jam ir grobio 
daugiau tenka pagal tėvų paprotį, - pridūrė Žybartas. - Bet namie 
mes visi lygūs - ar Žemaitijoj, ar Lietuvoj. 

- Ar prie šito skobnio! - užbaigė Kuntas. - Sėskit, sveteliai, kur 
kam patogiau, - suplojes rankomis, jis garsiai sušuko: - Midaus! 
Geriausio, liepinio midaus! Šimtamečio midaus! 

Tarnai, tarytum tik ir lauke už durų ženklo, kaip mat įbogino 
sunkią statinaite. Pliktelėjęs storulis tarnas su ilga drobine prijuos- 

te vikriai atšovė volę, ir į pakištą ąsotį auksine čiurkšle trykštelėjo 
liepžiedžiais ir čiobreliais kvepiantis gėrimas. 

Žmonių menėje daugėjo. Nors pačios vestuvės turėjo būti dar tik 
už penkių dienų, bet talpus Kunto rūmas jau lūžo nuo svečių, 
atvykusių ne tik su Žybarto šeimyna, bet ir iš visos Deltuvos žemės. 
Tarnai vos spėjo nešioti midaus, alaus ir rauginto kumelių pieno 
ąsočius, tempė kvapnius sūrius, gardžius ragaišius. Vyrai aptarinė- 
jo sėkmingiausias medžiokles ir didžiausius pastarųjų metų karus, 
šnekėjo apie suįžūlėjusius kaimynus polockiečius ir vėl galvas 
keliančius kalavijuočius. Negausiame moterų būrelyje Uvis su 
Einium išvydo motiną ir seseris. Kelios rikių žmonos, atvykusios su 
vyrais į vestuves, be skubėjimo paraugaudamos ant skobnio 
sukrautų valgių, atnaujinusios pažintį, negarsiai spėliojo, kada gi 
pasirodys pati šeimininkė. Junda, kiek galėjo iš toliau pastebėti 
Uvis, jau buvo pralinksmėjus ir smalsiai dairėsi po menę. Uvis 
pamojo jai ateiti: 

- Pažvelk, - mostelėjo ranka. - Ar matei tokių keistenybių? 

Ant menės sienos, ten, kur jie stovėjo, buvo sukabinti elnių ir 
taurų ragai. Buvo dar ir šerno galva su iškištomis iltimis ir briedžio 
galva su sieksniniais ragais. Reikėjo pripažinti, jog ragų iš tiesų 
buvo neeilinių. 

- Ar esi matęs ką panašaus? - paklausė Uvio Junda. 

Šis patraukė pečiais: 

- Galirne, tik Rygoj žmonės pasakojo, kad ordino magistro menė 
šitaip išpuošta. 

- O kodėl mes negalėtumėm kabinti? - savęs ar brolio paklausė 
Junda. - Ventėje sumedžiodavom ir su didesniais ragais. 

- Elnias gi mėsai, o ne ...- Uvis patraukė pečiais. Kabinti nukauto 
gyvulio dalį ant sienos, atrodė jam, kažkaip lyg ir nepritinka. Elnio 
raguose glūdėjo ir jo stiprybė. Jis norėjo paaiškinti broliui ir 
seseriai, kodėl nepatinka jam šitokie dalykai, tačiau pro duris įėjo 
Tolvaikis. Uvis pastebėjo, kad Junda raustelėjo, pamačiusi savo 
jaunikį. 

- Na, štai šitą nudėjau iš arbaleto. Vienu šūviu. Krito kaip 
pakirstas, - pamatęs nukreiptus į sieną žvilgsnius, paaiškino Tolvai- 
kis Jundai. 

Jis tik galvos krestelėjimu pasisveikino su abiem broliais. Tolvai- 
kis buvo apsivilkes siuvinėtą išbaltintos stirnos odos palaidinę. 
Plati rankovė nusmuko iki alkūnės, kai jis didingai mostelėjo ranka 
per visą sieną. 

- Iš tiešų, daugumą jų aš ir paguldžiau. O tą taurą tai su ietim! 
Beveik iš balno išmetė. Tauras buvo varovą parvertęs. Pasitaikė 
krūmai, kad prieit negali. Mauroja ir bado ragais. Būtų ir pribaigęs, 
jei ne aš. 
| - Tai kas įvyko? 

- Laimei, turėjau savo sunkųjį arbaletą. Ir kaip tyčia užtaisytą. 
Tai ir paklojau jį. Šūvis tiesiai į širdį! 

Uvis pasižiūrėjo į Jundą ir kilstelėjo antakius. Jei būtų dabar 
namie, toks antakių kilstelėjimas reikštų, kad “pagyrų puodas 
netaukuotas", ir Junda jam nusišypsotų. Tačiau jo sesuo, atrodo, 
visai rimtai klausėsi Tolvaikio. 

- Ir šovei tiesiai per tankmę? - paklausė ji. 

- Tiesiai! Arbaleto strėlė pakankamai sunki, lankas plieninis, ir 
pramuša. Nori pamatyti? 

- Taip! - Junda ne tik linktelėjo galvą, bet visu kūnu pasviro į 
priekį. - O iš tiesų tai norėčiau ir pabandyti iššauti. 

- Būtinai! - Tolvaikis nusišypsojo ir paėmė Jundą už alkūnės. 
Junda visai nesipriešino ir leidosi vedama, tarsi taip ir reikėtų. 

- Kas tai mūsų Jundai? - paklausė Einius, kai tiedu išėjo iš menės. 
- Baisi kupeta... Toks išsipustęs. 

Uvis truktelėjo pečiais. 

- Žinai, Junda, ji už gerą lanką ir galvą atiduotų. O čia - 
arbaletas. 

Palikęs Einių menėje, Uvis ryžtingai pasuko per šernų kailiais 
išklotą prieangį, nusprendęs irgi nueiti į ginkludę ir pažiūrėti, kaip 
Tolvaikis mokys Jundą šaudyti iš arbaleto. Naujoje vietoje neleng- 
va rasti kelią, ir vaikinas pro šalutines duris pataikė tiesiai į virtuvę. 
Kad netoliese virtuvė, buvo aišku iš anksto. Kvepėjo dūmais, 
kepama mėsa, kadagiais. Nors rimtam rikiui ir nepritiko brautis į 
tokias vietas, Uvis nesivaržydamas žengė tolyn. Virtuvėse jam teko, 
ir ilgokai, pabuvoti per metus, praleistus nelaisvėje. Pasitaikydavo 
tada ir grindis plauti, ir pačius juodžiausius darbus dirbti, tad Uvis 
nesijautė ne savo vietoje. Viskas gi įdomu, tuo labiau svečioje 
pilyje. 

Įžengus į pagrindinę virtuvės patalpą, skruostus iš karto nutvil- 
kė karštis iš žarijom žaižaruojančių židinių, virš kurių sukosi 
stropiai prižiūrimi iešmai su pamautais ant jų didžiuliais mėsos 
gabalais. Ant vieno stalo matėsi ir pora didelių kaip meitėliai 
išdarinėtų ir kepti paruoštų lašišų, ant kitų kėpsojo didžiuliai 
duonos kepalai, ragaišiai, aukšta rietuvė sūrių, ąsočiai su gira, 
dubenys su mėlynėmis ir vyšniomis. Didžiausias darbas dabar vyko 
prie žemo, iš storų lentų suręsto stalo, prišlieto prie galinės sienos. 
Ten vyrai mikliai darinėjo du paršus. Paršai jau buvo nusvilinti ir 
šerių svilėsių kvapas dūrė nosin. Kruvinais peiliais vyrai skuto 
taukus nuo žarnų ir atliekas metė lauk pro pravertas duris į pilies 
kiemą. Ten, vienas per kitą amsėdami, sukinėjosi šunys - apie 
tuziną nedidelių, bet plėšrių ir alkanų riestauodegių skalikų. Jie 
lindo net pro duris, ir vienas iš vyrų, paspyręs per daug įžūlų 
skaliką, smagiai nusijuokė. 

- Žvėrys neperdideli...- tarė Uvis. 

Paspyres šunį vyras atsisuko. Jei ir nustebo, pamatęs svečią 
virtuvėje, to neparodė. 

- A, mat tie iš Pskovo. Visad alkani, bjaurybės! 

- Ne. Aš ne apie šunis. Apie tuos ten, - Uvis mostelėjo ranka 
dorojamų paršų pusėn. 

- Teisingai sakai. Jau ne paršelis, bet dar ne meitėlis. Po teisybei, 
tokiam svečių pulkui ne vieno gero šerno reikėtų. Bet iš kur 
paimsi... 

- Ką, girioje nėra? 

- Et, girioje į valias. Tik kad medžiot šeimininkai neprisiruošia. 

Jis palinko prie savo darbo, o Uvis, atsisukęs, vos nesusitrenkė 
su grėsmingos išvaizdos pliktelėjusiu storuliu, grįžtančiu iš menės 
su tuščiu padėklu rankose: Storulis dėbtelėjo į Uvį, kažką suburbėjo 
ir padėjo padėklą ant stalo. Nusišluostė taukuotas rankas į lininę 
prijuostę. 

- Ką čia pametei?! - sugriaudėjo griausmingu bosu, nekreipda- 
mas dėmesio į Uvio aukštą kilmę. O gal nepažino? 

Uvis draugiškai nusišypsojo: 

- Noriutik geriau pažinti pilį. Sakau, gal atsirastų, kas aprodytų? 
Netrukdyčiau žmonėms. 

- A, rikio Žybarto sūnus! Na, gal ir atsirastų, - suurzgęs, storulis 
nėrė į dūmų tumulus ir netrukus grįžo, tempdamas už pakarpos 
smulkutį vaikinuką. 

- Na, smurgiau, aprodyk rikio sūnui pilį. Bent tiek naudos bus 
iš tavęs, - stumtelėjo vaikinuką link Uvio. - Nesitrainiosi čia po 
kojom! 

Vaikinukas anaiptol neatrodė suglumęs. Jis pamojo Uviui sekti 
iš paskos. Priemenėje jie stabtelėjo. Pasirodė, jog berniuko vardas 
Sykas, nors, kaip jis pats prisipažino, vadino jį čia visaip, kaip kam 
patinka. Ir priekvaiša, ir smurgium, ir snarglium, ir varvanosiu. Jis 
nubraukė nuo kaktos susitaršusius ryškiai rudus gaurus ir kreivai 
nusišypsojo. Išties, šitaip išsiviepęs jis neatrodė per gudriai, tačiau 
jo akys šelmiškai blizgėjo. Uvis iš karto perprato vaikinuką. Pats 
gi ne taip seniai buvo panašioje padėtyje ir įsisavino, kad lengviau- 
sia vaizduoti nieko nesuprantantį. Tada ir darbų mažiau tenka ir 
daugiau visko sužinai. 

- Vadink nors puodu, tik į ugnį nedėk, - nusišypsojo jis ir 
supratingai palingavo galvą. 

- Na va. Kol padų nesvilina. Einam, jaunasis riki, parodysiu. 

Sykas ilgai vedė Uvį pilies užkaboriais, po to nusileido net į 
rūsius. Ten buvo apsčiai tamsių kampelių, ir Sykas prisipažino, jog 
neretai čia slapstosi. Ypač, kai jo ieško Fiodoras. 

- Kas tas Fiodoras? 

- Et, vienas iš mūsų ponios tarnų. Bet jau pats bjauriausias. Kad 
jį Perkūnas nutrenktų! 

- Taigi, ponia... O ar ji sunkiai serga? 

Sykas atsargiai apsižvalgė. Nors jie ir buvo rūsyje, kur rikiavosi 
midaus ir alaus statinės ir tik virš laiptų bolavo šviesos keturkam- 
pis, jis pritildė balsą. | 

- Kad ji sveika kaip treigis arklys, - sušnibždėjo. - Ir kumštį turi 
geležinį. 

- Sveika? Bet... - Uvį perdaug nestebino žmonių polinkis 
meluoti, tačiau šiuo atvejujis nesuprato, kam tas melas reikalingas. 
- O iš kur tu gali žinoti, kad šeimininkė sveika? 

- Užtat, kad mane pristatė jai valgyt nešiot, va kas. Ojei suvalgo 
tris jerubes ir pusę ragaišio, tai ar serga? Ir dar trenkė man taip, kad 
vos jeknų neatmušė. 

- Už ką? 

- Kad jerubė tik su vienu sparnu. Bet tą sparną virtuvėje nusuko! 
Ar aš kvailas, kad kumščio prašyčiaus? 

- Na, bet ko ji taip?.. Jei sakai, kad neserga. 

- Užtat, kad užpykus baisiausiai. Baisiausiai! Iš siuto tiesiog 
nusprogt įmanytų. 

- O dėl ko pyksta? 

- Nagi dėl tų vestuvių. Kaip kitaip! Juk ką tik ji nori, tą 
šeimininkas Kuntas ir daro. Bet čia kaip kirviu nukirto. Sako, ne! 
Nebus jokios rusinės, ir baigtas kriukis. Žodis tartas, ir tu siusk, 
boba, kiek tinkama. Aš gi jiems ugnį kurstau, viską girdėjau! Atjojo 
dabar čia tokia aukšta nelyginant kartis iš Žemaitijos. Tai ją ir ves 
tas mūsų Tolvaikis. Negi nežinai? 

- Žinau, kaip nežinosiu. Ji mano sesuo... 

Sykas sumirksėjo ir kvailai išsišiepė. Suprato, kad perdaug 
paleido liežuvį. Nutilo, ir kurį laiką žodžius iš jo teko vos ne 
replėmis traukti. Tylėdamas aprodė Uviui arklides, kurios dabar 
buvo pilnos svečių žirgų, apėjo su juo visą pilį iš vidaus palei sienas 
ir galop užlipo į kertinį žemesnįjį kuorą, kuriame ramiais laikais 

nestatydavo sargybinio. Iš čia beveik visa.pilis buvo kaip ant delno. 
Apsidaires, parodė antrojo aukšto langelį, už kurio po tuo keistu 
bokšteliu - kumšteliu su dvigubu kryžium ir sėdėjo savo tūžmastyje 
paskendusi Kuntienė. Langelis buvo nukreiptas į pievas, ir Kuntie- 
nė galėjo juos pastebėti nebent iškišus galvą, tačiau Sykas visvien 
pritūpė už kuoro rąstų. Parodė ir sienos vietą po tuo langeliu, kur 
buvo slaptas įėjimas į pilį. “Koks gi jis slaptas, jei pats žinai?" - 
nustebo Uvis. Kad jis viską žinąs, tvirtino Sykas. Kas tik Traupėje 
dedasi, jis puikiai žinąs, nors įėjimas iš tiesų ne toks jau ir slaptas. 
Tik kad mažas ir visą laiką užrakintas. O raktą nuo durelių tai tik 
rikis Kuntas turįs. Mat, tokios angos būtinai reikią, jei kas pilį 
užpultų. Slaptą žinią perduoti, ar pabėgti. 

Bokšte švelniai pūtė vėjas, matėsi toli, ir Sykui po truputį vėl 
atsirišo liežuvis. Uvis sužinojo ir apie jį patį. Kilęs jis iš kaimo toliau 
į rytus, bet motina mirė, o tėvas krito per vieną užpuolimą, 
begindamas Traupę. Tada Kuntasir pasiėmė jį į pilį. Jei ne Kuntienė 
irjos tarnai, būtų visai nebloga gyventi. Bet tie tai laiko jį už vergą. 
O jis gi ne vergas! Jis laisvo žmogaus sūnus! 

Kartą jau užėjus kalbai apie gyvenimą pilyje, Sykas aiškiai 
nutarė išlieti širdį. Daug nuoskaudos buvo sukaupęs, ir, anot jo, ne 
tiktai jis. Visi čia nekentė tos iš Pskovo parvežtos, viską savaip 
tvarkyt geidžiančios moteriškės. Kad būtų tik ji, tai dar kentėt būtų 
galima. Bet yra ir Fiodoras, ir kiti, ir dar atvažiuoja juodais 
moteriškais marškiniais apsitaise žyniai ir žmones kalbina, kad 
savų dievų atsižadėtų. 

- Va ten, po tuo bokšteliu jų alkavietė įtaisyta, - parodė į 
Kuntienės langelį Sykas. - Toks tamsus kambarėlis, jame lentos su 
visokiais barzdočių paveikslais, o po vienu paveikslu visą laiką dega 
jų amžinoji ugnis. Tokia maža spingsulė. 

- O Tolvaikis? Ar jis mūsų dievą tiki, ar motinos? 

Sykas pritilo. Šį kartą ne iš atsargumo. Jis jau buvo nusprendęs, 
kad Uviu pasitikėti galima, ir jam rūpėjo kuo tiksliau išsakyti viską, 
kas jį kankino. 

- Kad nežinau, ką tas Tolvaikis tiki, - tarė jis, kiek patylėjęs. - Gal 
niekuo netiki, o gal ir viskuo. Nežinau, ar taip galima, bet panašu, 
kad taip. Jis eina į alką su Kuntu, o kai atvyksta tie žyniai iš Pskovo, 
tai gieda ir lankstosi motinos kambaryje kartu su jais. Savo akimis 
mačiau. O kai išvažiuoja su motina į Pskovą, tai niekas ir nepasakys, 
ką ten veikia. 

- O kas jam daugiau prie širdies, tėvas ar motina? 

- Paklausei! - šyptelėjo Sykas. - Labiausiai turbūt ta jo baltoji 
kumelė, kuria kitiems jodinėt neduoda, ir dar tas baisusis Puzis. 

- Puzis? - perklausė Uvis. 

- Na, toks aršus šuo. Tolvaikis jį vien žalia mėsa peni, kad 
aršesnis būtų. Galiu parodyti, jam šunidėje atskira kamaraitė 
paskirta, kaip kokiam didžiūnui. Eiva! 

Ir iš tiesų, priglaustoje prie aukštos rąstų sienos šunidėje buvo 
dvi patalpos: viena su atlapotomis durimis, iš kurios išbėgę skalikai 
būriavosi prie virtuvės, o kita mažesnė, į kurios uždarytas duris iš 
vidaus dabar daužėsi visu sunkiu kūnu šuo, turbūt užuosdamas 
šviežią mėsą. Uvis buvo beatšaunąs sklastį, tačiau Sykas nutvėrė jo 
ranką: 

- Negalima! Sudraskys! 

Šuo už durų išgirdo jų kalbą ir dar aršiau urgzdamas ėmė 
trankytis į duris. 

- Koks sakei jo vardas? 

- Puzis, - gūžtelėjo pečiais Sykas. 

- Ne mūsiškas, - tarstelėjo Uvis. 

- Tai kad ir šuo ne mūsiškis. 

- Irgi iš Pskovo? 

- Gal ir iš Pskovo, bala jį žino. Tolvaikis prieš trejis metus su 
motina visai vasarai buvo pas senelius išsibeldęs, tai parsivežė 
kartu su tais savo arbaletais. Žmonės sako, norėjo ir žmoną 
parsivežti, tik tėvo pabijojo. Prieš trejis metus, sakau, atsivežė, dar 
jaunas buvo šunėkas, bet jau pirmąjį rudenį per medžioklę šerną 
papjovė. Galiu parodyt tą baidyklę! 

Prie durų tarp dviejų sienojų buvo iškirstas langelis, užšautas 
gero sprindžio pločio lenta. Sykas patraukė lentą į šoną, ir tamsioje 
spragoje pasirodė didžiulis bukas snukis. Pamatęs išsprogusias, 
krauju pasruvusias akis ir drimbančias iš nasrų seiles, Uvis krūpte- 
lėjo. 

Tas vaizdas vis rečiau, bet vistiek dar sugrįždavo sapnuose: 
Vilkės ola tarp dviejų viesulo išrautų eglių, kurioje jis pasislėpė nuo 
persekiotojų, duslūs Rygos vyskupo kareivių iečių smūgiai į suša- 
lusią žemę, platinę angą į olą, ir pagaliau riksmas, siundantis šunį: 
pats pribaigė jį peiliu... Iš kur gi šitas, kaip du vandens lašai panašus 
šuo, čia, Traupės pilyje, Deltuvos žemėje? 

ai Junda pirmą kartą pakėlė arbaletą ir priglaudė jo lygiai 
nugludintą buože prie skruosto, ją perbėgo lengvas šiur- 
pulys. Ji atsiduso ir lengvais pirštais perbraukė žvilgan- 
čiu buožės medžiu iki pat plieninių lakštų lanko. Plienas 
buvo stropiai apvytas šerno odos skiautėmis. Vien pažvelgus į 
plieninį lanką, matėsi, jog strėlės kirtis turi būti baisus. 

- Kaip tą plieną ištempti? - paklausė ji. 

- Šitą - su svirtim. O tą - truputį lengviau. Su va šita sukama 
rankena.- Tolvaikis paėmė kitą arbaletą ir jį apvertė. Buožės 
apačioje matėsi dantytas plieno strypas. - Va, žiūrėk. Šitaip įstatai 
rankenos dantratį, užkabini kablį už templės, na ir suki... 

Jis pasuko rankeną ir veido įtampa rodė, kad sukti ne taip jau 
lengva. ' Mažojo piršto storumo, iš žarnų suvyta templė pamažu 
šliaužė buože iki įstatyto į ją kablio. Kablys užkabino templę, ir 
lankas liko ištemptas. Tolvaikis atpalaidavo sukamą rankeną ir 
padėjo ant ginkludės stalo. 

- O dabar įdedi strėlę, ir jau gali šauti. Nori pabandyti? 

- Taip...- sušnibždėjo Junda. 

Ji pakėlė buožę ir priglaudė skruostą prie jos glotnaus vėsumo. 
Primerkus dešinę akį, galėjai žiūrėti lygiu buožės paviršium ir sekti 
taką, kuriuo privalės skristi strėlė. Tolimoji rąstų siena buvo ištisai 
skylių suvarpyta. Čia išbandydavo arbaletus. 

- Nebijok. Gali šauti, - tarė Tolvaikis. - Tik reikia nuspausti tą 
svirtelę apačioje. 

Tai Junda jau pati buvo suvokusi. Tačiau ne todėl ją dabar vėl 
perbėgo lengvas virpulys. Priežastis buvo kita. Primerkus dešinę 
akį, ji staiga išvydo tarsi giją, besidriekiančią kambario erdve. Nuo 
pasiruošusios lėkti į priekį strėlės smaigalio tiesiai iki tamsių sienos 
rąstų. Regėjo ji strėlės likimą ir galėjo tą likimą valdyti. Vos 
pakreipus buožę, besidriekiančios gijos baigtis šliaužė sienos rąs- 
tais. 

- Nešausi? - paklausė Tolvaikis. - Leisk, parodysiu kaip. 

- Aš šausiu...- sušnibždėjo Junda ir, įkvėpus oro, sustingo. 
Sustingo ir tiesioji, iš strėlės smaigalio besidriekianti gija kambario 

erdvėje. Jos galas rodė į nukirstos šakos paliktą ratilą. Į patį to ratilo 
vidurį. 

Kvėpuoti ji nekvėpavo. Gal akimirkai stabtelėjo plakusi ir jos 
širdis. Tik pirštas nuspaudė svirtį, ir plieninis lankas trenkė tarsi 
kirvio smūgis. Junda mirktelėjo ir, atvėrus akis, pamatė, kad strėlės 
kotas kyšo lygiai šakos ratilo viduryje. Kažkodėl tai jos nė trupučio 
nenustebino. Atrodė, kitaip ir negalėjo būti. 

- Na matai! - Tolvaikis suplojo delnais. - Visai ne taip sunku. Kaip 
patiko? 

Dar neatsipeikėjusi nuo įspūdžio, Junda pakratė galvą. 

- Labai. Visai kitaip nusitaikyti galima, negu su lanku. 

- Na, čia į sieną pataikyti ne taip sunku. Bet galėsim kada ir į 
lauką išeiti. Ten parodysiu, kaip nusitaikoma. Tiesa, tėvas man 
sako, kad perdaug terlynės su arbaletu. Lankas greičiau. 

- Nėra palyginimo. Čia jau ištempta ir gali taikyti. Vien tik 
taikyti. O su lanku... 

- Tai nejaugi pati ir apie lanką nusimanai? 

- Truputį, - suprasdama, kad kuklinasi, tarė Junda. Ventėje 
nebuvo jai lygių. Nebent Uvis. Bet ir tai tik šaudant į tolimesnius 
taikinius, kuriems reikia sunkesnio lanko. 

- Oho! Mat, kokia!.. Ką gi, galėsiu kada prie progos dar 
pamokyti. 

- O kodėl ne dabar? 
neseniai dar taip atšiauriai su juo kalbėjusią merginą ir nusprendė, 
jog nėra ko delsti. Reikia jai parodyti, kaip šaudo vyrai Deltuvoje, 
kad žinotų savo vietą. - Kodėl ne dabar, sakai? Galim ir dabar! 

Pats Tolvaikis buvo kaltas, kad parinko tokią vietą, kur netrukus 
suplaukė visas būrys stebėtojų. Būtų galėjęs nueiti į pievą už 
šiaurinės sienos prie miško ir greičiausiai tik sargybiniai aukščiau- 
siame kuore būtų atkreipe dėmesį. Na, ir Jundos brolis Uvis su tuo 

kvaišeliu Syku, kurie sekė juodu nuo ginkludės. Bet ne, jis taikinį 
pakabino tik kokį šimtą žingsnių nuo didžiųjų vartų. Ten augo 
stambokas klevas, po kuriuo piemenys, ganantys papilės pievose, 
slėpdavosi, lietui užėjus. Ant to klevo kamieno jis ir pritaisė medinį 
trikampį skydą smailu galu žemyn. 

- Jei bus per mažas, - tarė jis, - tai galėsi taikyt į patį medį. 
Parodysiu kaip. 

Jis atskaičiavo šešiasdešimtį gerų žingsnių ir įsmeigė į Žemę 
virbą. Paėmė svirtimi užtaisomą arbaletą ir, prispaudes jį keliu, 
įtempė lanką. 

- Tu galėsi ir arčiau prieiti. Dabar žiūrėk... 

Jis plačiai išsižergė, pakėlė arbaletą ir, daug netaikęs, paleido 
strėlę.  Sudūzgė plieno lankas, ir skydas pasviro. Strėlė liko 
įsmigusi giliai į skydo medį. Per gerą sprindį nuo vidurio. 

- Tai štai kaip! - tarė jis patenkintas. - Duok, užtaisysiu tau. 

- Ne. Aš geriau pati, - paprieštaravo Junda, ir Tolvaikis gūžtelėjo 
pečiais. Tuo metu jau pradėjo rinktis žiūrovai. Prie vartų susibūrė 
arklidžių vergai, ant tilto atramos atsisėdo Uvis su Syku. Atėjo ir 
Medeina, kuri nerimavo, kad duktė per ilgai užsibuvo su Tolvaikiu. 

Junda, sukaupusi visą jėgą, spaudė lanką tempiančią svirtį. 
Sekėsi nelengvai, ir jai teko bandyti keletą kartų. Tolvaikis, 
atsainiai šypsodamas, parodė jai, kaip reikia prispausti buožę 
keliu, ir trečiu bandymu kablys pagaliau užkabino templę. 

Junda atsistojo ir atgalia ranka nubraukė aprasojusią kaktą. 

- Gallažinamės? - staiga pasiūlė ji. Prie vartų buvo išėję keletas 
rikių, kuriems nusibodo sėdėti menėje, ir iš ten tuojau pat pasigirdo 
pritariantys balsai. 

- Tavo valia, - sutiko Tolvaikis. - Tik kaip ir iš ko? 

- Kaip? Kad pataikysiu arčiau vidurio. 

- Na, - nusišypsojo Tolvaikis. - Gerai. O ko iš manęs nori, jei 
pataikysi? 

- Šito arbaleto. 

Tolvaikis skėstelėjo rankom. 

- Puiku! Laimėsiu - taip ir turi būti, pralaimėsiu - turėsim dar 
vieną Traupės gynėją. Viskas į naudą. Prašom. 

Junda pakėlė arbaletą. Čia buvo bent šešis kart toliau, negu 
ginkludėje, tačiau ji buvo tikra, kad ir dabar, pridėjus arbaleto 
buožę prie peties ir žvelgdama išilgai griovelio, kuriuo turėjo lėkti 
strėlė, pamatys strėlei lemtą taką. Vaiskiame ore takas sužvilgo 
tarsi tampri voratinklio gija. Junda sustingo ir nuspaudė svirtelę. 
Trenkė lankas, ir skydas vos suvirpėjo. Net iš čia matėsi, kad strėlės 
plunksnos styro pačiame skydo viduryje. 

Tolvaikis nustėro. Prie vartų nuskardėjo juokas. 

- Na, pasitaikyk tu man šitaip! Ir iš pirmo šūvio, - pagaliau tarė 
Tolvaikis. 

- Antro, - pataisė Junda. 

- Gerai, antro. Bet vistiek tai riktas! Ką gi. Arbaletas tavo. 

- Taip jau išėjo, - patraukė pečiais mergina. Jos ūpas staigiai 
pasikeitė. Rankose buvo jos nuosavas arbaletas, o šis sutrikes, 
tačiau aiškiai geranoriškas, tvirtas vaikinas turėjo tapti jos vyru. 
Dabar net ir tai atrodė visai priimtina. - Man kartais taip išeina. 

Žiūrovai sugužėjo artyn pasitikrinti, ar tiksliai iš tolo matė. 

- Kuri tavo, Tolvaiki? - klausė vienas iš rikių. 

- Nagi žinot, juk žinot. Nejuokaukit. 

- O jeigu dar kartelį? - pridėjo kitas. - Nespėjai su nieku 
susilažinti. 

- Kaip Junda pasakys, - Tolvaikis pažvelgė nuotakos pusėn. 

- Kodėl ne. Tik kažin, ar dabar pataikysiu. 

Šurmulys perbėgo susirinkusius. Tie, kurių nebuvo pirmojo 
šūvio metu, nesusigaudė, kas čia dedasi, o kai kurie iš mačiusių 
vistiek netikėjo. Ypač Deltuvos žemės rikiai. Nes atvykę iš Žemai- 
tijos buvo girdėję apie taiklią Jundos ranką, o kai kas ir matę, kaip 
ji šaudo iš lanko. 

- Ir aklai vištai grūdas pasitaiko! - porino vienas iš vietinių. 

- Duodu tau, Gelgaudai, sabalo kailį, jeigu ji pataikys arčiau už 
Tolvaikį, - pridūrė kitas. - Žinau, kaip anas šaudo. 

- Gali nesivarginti, - nusišypsojo jaunasis rikis Puteikis. - Į medį 
tikrai pataikys! - Puteikis buvo Jundos pusbrolis, vienų metų su 
Einiumi, todėl puikiai žinojo jos taiklia akį. 

- Prisiekiu savo barzda, jei mano moteriška pasiimtų lanką, na, 
jai kailį išperčiau! 

- Tokiom tai akim šaudyti, ne arbaletais... 

Tokie ir panašūs juokeliai lydėjo pasiruošimą prieš naujus 
šūvius. Junda gudriai šypsojosi, termpdama lanką, ir, kai jai pasiūlė 
lažytis, papurtė galvą. į į 

- Nereikia gundyt Laimos,- tarė ji. - Jau ir taip čia už mus 
pakankamai sabalų ir kiaunių paklota. Ar ne, Tolvaiki? 

Jos balsas skambėjo drąsinančiai, tačiau šį kartą Tolvaikis 
jaudinosi. Jis pakėlė arbaletą ir visu kūnu jautė į jį įsmigusius 
žvilgsnius. Nuleido arbaletą, pakėlė vėl ir šovė. Strėlė pataikė per 
pirštą arčiau vidurio, negu pirmasis šūvis. 

Jundą pritariančiai palingavo galvą. 

- Geras. 

Ji jautėsi puikiai, nes dar prieš keldama arbaletą žinojo, kad jau 
laimėjo. Ji galėjo įplakti savo antrąją strėle taip, kad ši liestų 
pirmąją. Galėjo pasirinkti: iš kairės ar dešinės pusės prie pirmosios 
strėlės įšauti antrąją. Trumpam suėmė pagunda pasimėgauti savo 
galimybėmis. Pasakyti: “šalia pirmosios, dešinėje". Ir šauti. O po to 
pažvelgti į nuostabos išplėstas žiūrovų akis ir į suglumusį Tolvaikį. 

Ji pakėlė arbaleto buožę. Ta jos tarsi regima, tarsi jauste 
jaučiama gija vėl nusidriekė iki pat taikinio. Ji prilipdė gijos galą 
prie pirmosios strėlės, o po to vos pastebimai nuleido arbaletą taip, 
kad strėlės takas bėgtų į pačią trikampio skydo apačią, į smailąjį 
galą, ir lėtai nuspaudė svirtelę. 

Skydas šoktelėjo ir pasviro. Jundos strėlė prismeigė jį prie klevo 
kamieno. Pačioje trikampio skydo smailumoje. 

- Ką padarysi. Nepataikiau...- tarė ji. 

Tolvaikis nubraukė prakaitą nuo kaktos. 

- Bet neblogai! Visai neblogai. O kas čia sakė, kad skydo 
nekliudys! Kaip mergina, tu puikiai šaudai, tiesiog puikiai... - 
kartojo jis patenkintas ir savimi, ir varžybų baigme. 

Junda nusišypsojo. Ji nieko neatsakė, tik stipriai prispaudė 
laimėtą arbaletą prie krūtinės. 

Traupės valdovo 
Žmona ir sūnus 


vis jau buvo pavargęs. Nors per dieną tarsi nieko 

ypatingo ir nenuveikta, tačiau vistiek naujoje vietoje 

tenka ištyrinėti apylinkes, apvaikščioti bent gretimus 

laukus ir gojus, o tam reikia laiko. Šitaip klaidžiojant, 
galima gerai apmąstyti pastarųjų dienų įvykius. Labai jau daug 
keistų dalykų dedasi šitoje pilyje! Be to, reikia pasirūpinti Vilke, 
kuriai čia buvo naujos vietos ir nauji pavojai. Ventės apylinkėse visi 
žinojo, kad besilaikanti prie pilies Vilkė - prijaukinta, bet čia, 
nenorint bereikalingos sumaišties, jai geriau laikytis nuošaliau. 
Tai, atrodo, suvokė ir ji pati, pasirinkdama savo buveinei beržais ir 
drebulėm apaugusią kalvelę upelio vingyje per nepilną varstą nuo 
pilies. Nuo ten iki pat pylimo plytojo seniai pievomis virtęs skyni- 
mas. Tad ji, prigludus prie žemės beržynėlio pakraštyje, galėjo 
stebėti pilį ir laukti pasirodant Uvio. 

Dabar jau buvo sutemę, ir Vilkės lydimas Uvis grįžo iki pilies 
pylimo. Jau keleri metai Traupė nebuvo užpulta, tad pylimo 
papėdėje spėjo ūgtelėti alksniai. Ten jis ir prisėdo. Iš čia matėsi ta 
pilies siena kur, anot Syko, buvo slaptosios durelės. Kad tikrai taip, 
Uvis spėjo įsitikinti dieną, su dideliu vargu atradęs vietą, kur keli 
sienos rąstai truputį skyrėsi spalva nuo kitų. Kaip ir reikėjo tikėtis, 
durelės buvo nedidelės, vos siekė Uviui iki juosmens. Taigi, norint 
pralįsti, reikėjo susilenkti beveik iki žemės. Taip, žinoma, ir priva- 
lėjo būti. Durelės buvo įtaisytos tik tam, kad slapčia išslinkti iš 
pilies, o jei, kaip nors jas atkrapštęs, kas bandytų dvilinkas prasi- 
gauti vidun, tai ir paprasta virtuvės merga su kirviu tokį svečią 
nesunkiai paklotų. 

Tačiau dabar durelės buvo užrakintos ir raktą, kaip tvirtino 
Sykas, teturėjo pats Kuntas. 

- Kaip tau čia patinka? - kreipėsi Uvis į Vilkę, kuri gulėjo jam prie 
kojų. Vilkė subaltakiavo prieblandoje, padėjo snukį tarp priekinių 
letenų, nuleido ausis ir pabeldė uodega į žemę. 

- Ir kaip tas Tolvaikis gali Jundai patikti? A?.. - dar paklausė 
Uvis, bet Vilkė tik nusižiovavo. Jundą iš tiesų darėsi vis sunkiau 
suprasti. Šiaip ji bernus niekindavo. Ir ne be priežasties. Lanku 
šaudė geriau už visus, net Uvį iki penkiasdešimties žingsnių 

atstumo nurungdavo. Sesuo turėjo kažkokią dievų duotą dovaną, 
ir čia jau nieko nepadarysi. Gal svarbiausia buvo, kad, pakėlusi 
lanką, ji niekad nesuabejodavo, jog pataikys. Žinojo, ir viskas. O 
Uviui, kaip ir visiems kitiems, teko savo mokėjimą įgyti, nuolat 
besimankštinant. Kol tu kas antrą dieną, o dar geriau - kasdien iki 
drebulio raumenyse pašaudai, tol ir gali tikėtis, kad seksis! Bet 
Jundai netirto nereikėjo. Tai kodėlji pralošė Tolvaikiui? Ne! Uvio 
ji neapgaus. Pralošė, nes norėjo pralošti. O tai jau ženklino kažką 
sunkiai suprantamo... 

O keisčiausia visgi, kad ji nusileido būtent Tolvaikiui! Nejaugi 
nemato, jog jis pagyrūnas, veidmainis ir ko gero melagis. Tikino, 
kad medžiojo šernus, kai jokių šernų nesumedžiota... Išties Trau- 
pėje daug nesuprantamų dalykų. Kad ir tas vokiečių veislės šuo 
Puzis - kaip jis čia atsirado? Gal Tolvaikis jodinėja ne tik į Pskovą, 
bet, pavyzdžiui, į Rygą? 

Kol Uvis ieškojo atsakymo į tuos nelengvus klausimus, pievose 
sučirškė Žiogai, garsiai šūkaudama, pasikeitė pilies sargyba, o 
visame vasaros danguje, pakirdę iš dienos miego pilies palėpėse, 
pradėjo naktinę medžioklę šikšnosparniai. Pilnėjančio pusmėnulio 
apšviesta pieva prieš pylimus buvo visiškai tuščia. Ką jis čia tikisi 
sužinoti krūmuose prie pylimo, kodėl neina į pilį, kur jo laukia 
Einius? 

- Na, Vilke, - tyliai sušnibždėjo jis, pasilenkė ir apkabino jos 
kaklą. - Man jau laikas. 

Tačiau Vilkė nelyžtelėjo jo veido, kaip paprastai, bet visa įsitem- 
pė ir pasuko snukį, uostydama orą. Nakties tyloje pasigirdo tylus 
vedamo arklio kanopų šlepsėjimas. Uvis prigludo prie žemės ir, 
raminančiai apkabinęs Vilkės keterą, kaire ranka užėmė jos nasrus. 

Iš miško pusės per pievą prie pylimo artėjo arkliu vedinas 
žmogus. Ir ėjo jis, atrodo, tiesiai į juos. Uvis pasislėpė tankioje 
žolėje ir sušnibždėjo Vilkei, kad nedrįstų nė krustelėti. Arklys ir 
žmogus tyliai artėjo. Jei ne vakare visai nurimęs vėjas, arklys vilką 
būtų užuodęs iš kur kas toliau. Bet nejudėjo nė lapelis, ir jie spėjo 
priartėti per dešimt žingsnių, kol žirgas pagavo vilko kvapą. 
Išsigandęs, suprunkštė ir staigiai metėsi į šoną. Jį vedęs žmogus 

paslydo ir suklupo. Dar bekrintant jam išsprūdo keiksmas. Keikėsi 
ne lietuviškai. Tiek Uvis suprato. Arklys įtempė pavadį ir beveik 
vilkte nuvilko tolyn savo vedlį. 

- Tycho. Tycho, gad!! - murmėjo vyras, stengdamasis suturėti 
arklį ir atsistoti ant kojų. 

Pagaliau jam tai pavyko. Jie buvo jau per pusšimtį žingsnių nuo 
jų, ir vilko kvapas ten, matyt, nesiekė, nes arklys nurimo. Kurį laiką 
buvo tylu. Uvis glūdėjo krūmuose nejudėdamas. Vilkė, supratusi, 
kad reikia tylėti, beveik nebealsavo. Pagaliau vyras pajudėjo vėl. 
Dabar jis ėjo artyn prie pilies sienų, palikęs arklį, pririštą prie 
žilvičio. Uvio akys seniai priprato prie prieblandos, tad, žvelgda- 
mas iš apačios, galėjo įžiūrėti, kaip jis atrodo. Nemažo ūgio vyras, 
atrodo, barzdotas, su ilgais, beveik iki kelių marškiniais, perjuos- 
tais blizgančiu blyškioje mėnesienoje dirželiu. Jis užkopė ant 
pylimo prie pat pilies sienos ir kurį laiką nebuvo aišku, ką jis ten 
daro. Tik vėliau Uvis pamatė, kad jis mostelėjo ranka. Pasigirdo 
negarsus stuktelėjimas. Tarsi kas suduotų į medį. Paskui - dar 
kartą. Abejonių neliko. Vyras mėtė nedidelius akmenukus, atrodo, 
taikydamas į pilies sieną su mažu bokšteliu, už kurios, anot Syko, 
tūnojo ant vyro ir viso pasaulio įsiutusi Marfa Kuntienė! 

- Ššš! Pažiūrėkim; kas čia bus, - ramino Vilkę Uvis, nes ji 
neapsikentusi ėmė spurdėti. 

Kantrybės reikėjo abiems. Praslinko nemažai laiko, ir tik tada 
tarytum sugirgždėjo durų vyriai. Tamsioje pilies sienoje atsivėrė 
dar tamsesnė anga, iš kurios stenėdama išlindo neaukšta į apsiaus- 
tą susisupusi žmogysta. Kai ji išsitiesė visu ūgiu, tapo panašu, kad 
tai apkūni moteris. Atrodo, ji padavė atėjusiam ranką. Paskui tyliai 
kažką pasakė, tačiau Uvį pasiekė tik neaiškus murmesys. Tada, 
susilenkęs beveik trilinkas, pralindo po žema stakta atėjęs prie 
pilies žmogus, o po jo ir stambioji moteris. 

Anga vėl, tyliai girgždėdama, užsivėrė. 

Uvis atleido Vilkės snukį ir atsistojo pats. Šalia jo pasipurtė 
Vilkė. 


! Tyliau. Tyliau, bjaurybe! (rus.) 

- Įsivaizduok tik, kažkokį vyriškį įsileido! - tyliai tarė Vilkei Uvis. 
- Sūnaus vestuvės, o čia kažkokie slapti svečiai! 

Vietoj atsako Vilkė suinkštė ir stumtelėjo snukiu Uvį pievos 
pusėn. Vaikinas pakankamai ją pažino, kad suprastų. 

: Žinau, arklys. Bet paliksim jį. Ne mūsų kiaulės, ne mūsų pupos. 
Tegu sau skradžiai žemės prasmenga ir arklys, ir tas vyriškis, ir visa 
Traupės pilis, nes man seniai miegot laikas! 


Uvis ir Einius iš pat ankstyvo ryto sužinojo, kokie pasikeitimai 
laukia didžiojoje pilies menėje. 

- Mūsų ponia pasirodė! - dar belipant laiptais žemyn, sušnibž- 
dėjo jiems Sykas, tarsi atskleisdamas didžiulę paslaptį. - Nunešu 
šiandien jai pusryčius, o ji man sako: eik lauk! Sako, pati į menę 
ateis! Pamanykit! 

- Baisi kupeta, kad ateis, - numojo Einius. 

- Ot, ir baisi! - užtikrino Sykas. - Ponia visą vasarą putojo, kad nei 
svečių, nei vestuvių regėti nenori. Sakė šeimininkui, kad pagonės 
marčios pilyje nepakęs. O dabar kas nutiko! 

- Kas gi? - paklausė Uvis. 

- Eikit, eikit. Patys pamatysite. Ir dar! Šiąnakt... - čia Sykas 
susigūžė ir nutilo. 

Laiptais leidosi keistai apsirengęs drūtas juodabarzdis vyriškis 
su nedideliu drumzlino stiklo indeliu rankoje. Jis buvo su ilgais, iki 
kelių, geltonais kaip kiaušinio trynys marškiniais, sujuostais iš 
sidabrinių narelių sunarstytu dirželiu. Įžambiai išpjauta marškinių 
įkirptė buvo užsegta trimis blizgančiomis sagutėmis, o apykaklė 
išsiuvinėta mėlynais vingriais raštais. Iš aprangos, juodos barzdos 
ir Syko baimės Uvis suprato, kad čia turėtų būti Kuntienės tarnas 
Fiodoras. Iš tiesų, Syko bijota ne veltui: praeidamas Fiodoras 
peštelėjo vaikinuką už rudų gaurų ir suriaumojo: 

- Ko dykas?! Kur vieta? Ne baltai! Pašo!!! - ir pridėjo dar vieną 
nesuprantamą žodį. 


! Neplepėk! Nešdinkis! (rus.) 

Uvis norėjo užtarti Syką, bet kol sumetė, ką pasakyti, vaikinuko 
ir pėdos buvo atšalusios. Taigi teko eiti į menę paskui Kuntienės 
tarną, kuris, palikęs juos ant laiptų, jau atidarė duris. 

Pačiame menės gale, viename iš dviejų didžiųjų krėslų, sėdėjo 
išdidi, tarytum statula, stamboka moteris. Tiesa, atsistojusi, ji 
turbūt pasirodytų itin žemo ūgio, nes sėdinti gretimame krėsle 
Medeina buvo beveik galva už ją aukštesnė . Pilies šeimininkas, 
užleidęs savo vietą Medeinai, šnekučiavosi prie durų su Žybartu, 
tolydžio žvilgčiodamas į žmoną su tokiu susižavėjimu, tarytum 
matydamas ją pirmą kartą. 

Uvis sustojo prie menės durų, bandydamas atspėti, į ką panaši 
Tolvaikio motina, tačiau taip ir nesurado palyginimo. Perdaug ji 
skyrėsi ne tik nuo žemaičių moterų, bet ir nuo Rygos miestelėnų 
žmonų, matytų miesto turguje ir gatvėse per tuos buvimo nelaisvė- 
je metus. Ji dėvėjo ryškiai raudoną, prisirpusių aviečių spalvos, 
blizgančio aksomo ilgą berankovį apdarą, panašų į sijoną, užtemp- 
tą iki pažastų ir per pečius prilaikomą raišteliais, o apačioje 
dengiantį net kurpaites. Po tuo keistu apdaru buvo pavilkti ryškiai 
žalio blizgančio šilko marškiniai su ilgiausiomis, net delnus užden- 
giančiomis rankovėmis. Kuntienė buvo juodaakė, su juodais it 
degutas plačiais antakiais, o jos galvą puošė aukšta tvaskanti 
karoliukais ir spindinti akmenėliais į išgaubtą skydą panaši kepurė. 
Iki pat pečių buvo nukarę į besišypsančius mėnulius panašūs 
auksiniai auskarai. Daugelis iš Žemaitijos ilgai jojusių svečių nenu- 
leido akių nuo Traupės šeimininkės, tačiau Uvis negalėjo pasakyti, 
ko daugiau buvo jų žvilgsniuose: nuostabos, gėrėjimosi ar net 
slepiamo priešiškumo. 

Fiodoras, aukštai iškėlęs stiklinį indelį, nekreipdamas dėmesio 
į svečius, žygiavo per visą menę prie šeimininkės. 

- Ach, jeigu ne tos ligos!.. - įsisvyravusioje tyloje pasigirdo 
Kuntienės balsas. Ji paėmė iš tarno rankų indelį, atkimšo jį ir 
gurkštelėjo. - Stupaj, Fiodor,!- pasakė ir pridūrė, visu dramblotu 
kūnu pasisukusi į Medeiną: - Taip kenčiu nuo tų amžinų ligų, kad 


1 Eik, Fiodorai (rus.) 

net jūsų negalėjau tinkamai pasitikti. Bet atleisi man, vargšei 
šeimininkei, tiesa? 

Medeina nieko neatsakė, lydėdama žvilgsniu oriai tolstantį 
Kuntienės tarną. 

- Gal nieko baisaus ir nenutiko... - tesė Kuntienė. - Šitoje pilyje 
puikiai apsieinama ir be manes. Tikiuosi, Kuntas apgyvendino jus, 
kaip pritinka tokiems garbingiems svečiams? Ar gerai patarnauja 
merga Skaistė, kurią jums pasiunčiau? 

- Marfa, Marfa... - papriekaištavo sėdėjęs prie durų Kuntas. - 
Taigi viskas jau sutvarkyta, viskas paruošta, padaryta, kaip sakei. 

- Būtų mano valia, - oriai pasakė Kuntienė, - tai mūsų papročiu 
pasimelstume kopyčioje, bet jūs mūsų dievo dar neišpažįstate... 

- Kiekvienas, ateidamas į pasaulį, atsineša savo dievus, - atsakė 
Medeina. - Menkas tas, kuris juos keičia... Ir po mirties kiekvienas 
pas savo dievus nukeliausime... 

- Na ką jau tu, Medeina, - krūptelėjo Kuntienė. - Prieš vestuves 
apie mirtį nekalbama. Kuntai! - šūktelėjo vyrui. - Ko neragini 
mielųjų svetelių, negi midus statinaitėse jau išseko? 

Tačiau Kuntas nespėjo mostelėti tarnams, kai kieme pasigirdo 
skardus trimito garsas. 

Piktai skalijo šunys, girdėjosi juos tildantys balsai, kojų trepsė- 
jimas, kol pagaliau atsivėrė durys, ir ant slenksčio pasirodė atsisky- 
rėlis Alkius. Menėje lyg kas kirviu nukirto visus pokalbius, indų 
skimbčiojimą ir įprastą pokylių triukšmą. Bent jau Traupės pilėnai 
žinojo, kad atsiskyrėlis bergždžiai durų nevarsto. Kokią negandą jis 
dabar atneša? Ką pasakys? O jei ir pasakys, tai ar bus galima 
suprasti, ką pranašauja? 

- Sėskis, būk svečias, garbusis seneli, - pribėgo prie jo Kuntas. 
Tačiau atsiskyrėlis žvalgėsi po menę, tarytum kažko ieškodamas. 
Pažvelgė į Žybartą, žemai nusilenkė Medeinai. Galiausiai jo žvilgs- 
nis nukrypo į pilies šeimininke, kuri tarytum suakmenėjo, išvydusi 
nelauktą svečią. 

- Garbusis seneli, meldžiu, pagerbk mūsų vaišes... - Kuntas 
paėmė Alkių už alkūnės ir nuvedė per visą menę į garbingiausią 
vietą. Medeina pakilo iš krėslo, paskui ją lėtai ėmė stotis Kuntienė. 

Tačiau atsiskyrėlis neskubėjo sėstis. Palaukė, kol Kuntas įteiks jam 
sklidiną midaus tauro ragą, suvilgė lūpas ir atidavė sidabru apkaus- 
tytą indą Traupės šeimininkui. 

- Kieno burna karti, tam ir midus nesaldus, - pasakė, atsisėsda- 
mas į Kunto krėslą. 

Alkių pažinojo ne tik Traupės pilėnai. Jis buvo sebianasS visoje 
Deltuvos žemėje, ir visi rikiai laikydavo garbe, jei dievų pasiuntinys 
peržengdavo jų rūmų slenkstį, kokias naujienas jis beatneštų. Štai 
ir dabar visi nuščiuvo, laukdami, ką pasakys atsiskyrėlis. 

- Naktis dengia tiesą, diena kelia melą, - lėtai, tarytum pasver- 
damas kiekvieną žodį, pradėjo Alkius. - Statinės atkimštos, bet 
kaiščiai neparodyti. Šeškas įsimetė į vištidę, lapė apsirėdė šilkais. 
Jau spiečia Traupę vilkai avinų kailiais! Bet trenks Perkūnas vidury 
dienos! - Su tais žodžiais atsiskyrėlis pasisuko į Kuntą ir rūsčiai 
pridūrė: - Laimos Austėja jau išaudė įkapes, riki Kuntai! 

Visų žvilgsniai dabar nukrypo į Traupės šeimininką, ir tik Uvis 
pastebėjo, kaip Kuntienė staiga išblyško ir priglaudė prie lūpų 
indelį su vaistais. 

- Garbusis seneli, - pralemeno Kuntas, - senasis Alkiau... 

- Baltas namų žaltys persimainė į raudoną gyvatę, - atsistojęs 
tęsė atsiskyrėlis, bet tuo metu pasigirdo šaižus Kuntienės balsas: 

- Išveskit! Išveskit lauk šitą senį! Jis pats nežino, ką šneka! 
Tolvaiki! Kuntai! 

Tolvaikis pašoko nuo suolo, tačiau atsiskyrėlis jau ėjo prie durų. 
Atsigręžė nuo slenksčio, lėtai apvedė akimis nuščiuvusią menę, 
paskui įbedė žvilgsnį į pilies šeimininkę. Marfa tilo ir nutilo, žemai 
nulenkusi galvą, tarytum neišlaikė to ramaus, beveik bejausmio 
žvilgsnio. Nepaisant keisto iš elnių kailių pasiūto ir kanapine virve 
sujuosto drabužio, nepaisant paprastų iš liepos karnų nupintų 
vyžų, Alkius atrodė taip, tarytum tai jis būtų tikrasis Traupės 
valdovas. Žila barzda, žili išsitaršę plaukai, žili antakiai tik pabrėžė 
saulės nurudinto ir vėjų nugairinto veido ramybe ir mėlynų akių 
išmintį. Spengiančioje tyloje atsiskyrėlis užsimerkė ir tarė: 

- Man laikas. Greit ruduo. Paukščiai skrenda į Anapilį. 

Alkius dingo už durų, o menėje dar ilgai tvyrojo tyla. 

- Tu, prūsų šunie! Jei dar kartą nubudes nerasiu savo žirgo, 
pabalnoto prie slenksčio, užmušiu! Argi man, Kunto sūnui, vaikš- 
čioti į ganyklą! Buvo pasakyta. paruošti kelionei, ar nebuvo 
pasakyta, klausiu taves, kelme neraliuotas?! - šaukė Tolvaikis, 
laikydamas už pakarpos drebantį iš baimės jaunutį šviesiaplaukį 
vergą. Panašių į šį nelaimingąjį Traupėje buvo nemaža. Kuntas 
beveik kasmet traukdavo su kitais rikiais tai į Žiemgalą, tai į Sėlą, 
tai dar toliau ir parsivesdavo nemažai belaisvių. 

- Kad man paskutinį kartą! - trenkė į sieną vargšą vaikinuką 
Tolvaikis. Tas nuskuodė pasieniais, nutaškydamas kelią krauju, 
varvančiu iš perskelto antakio. Prieš tai Tolvaikis buvo rimbo kotu 
uždrožęs jam per veidą. Balta su pilkšvu snukio galu kumelė 
ramiai žvelgė į jį didelėm juodom akim. Ji, matyt, buvo pratusi prie 
tokio savo šeimininko elgesio. Tolvaikis čiupo gertuvę ir atsigaivi- 
no šaltu vandeniu, nes šaukiant perdžiūvo gerklė. 

- Kad jį Perkūnas, tą rupūžgalvį! O jie, žinia, nelauks, - burbėjo 
pats sau. - Kitą kartą tikrai užmušiu! 

- Vaiką užmušti daug jėgos nereikia, - ramiai tarė Uvis, kuris 
išsekė iš menės paskui Tolvaikį ir nuo arklidės durų stebėjo Jundos 
jaunikį. Šis krūptelėjo, tarsi pagautas negerai daręs. 

- Kelintą sykį jau, - lyg ir pasiteisino, balnodamas kumelę. - 
Prūsas tas vaikiščias, apsimeta, kad nesupranta. 

- O gal ir nesupranta? - paklausė Uvis. 

Laikydamas už žalvariniais žvangučiais papuoštų kamanų, Tol- 
vaikis išvedė kumelę iš arklidės ir šoko į balną. Suprunkštė Traban- 
tas, kuris Uvio jau seniai laukė prie arklidės durų. Uvis jį buvo 
pasibalnojęs dar anksti rytą, nes ruošėsi išjoti pamedžioti į tolimes- 
nius miškus, tačiau dabar, po atsiskyrėlio žodžių, nutarė susirasti 
Alkių ir pabandyti išsiaiškinti, ką reiškė jo pranašystės. 

Kartu su Tolvaikiu jie paliko pilį, greita risčia perjojo pievą ir 
nesikalbėdami priartėjo prie beržyno, kai Trabantas ėmė karpyti 
ausimis, o Tolvaikio kumelė, garsiai sužvengusi, staiga atsistojo 
piestu, vos neišmesdama savo raitelio iš balno. 

- Ramiai!.. - šūktelėjo Uvis, trumpam pasukes galvą į dešinę. 
Tolvaikis taip pat žvilgtelėjo ton pusėn ir sustingo. Beržynėlio 
pakraštyje stovėjo vilkas ir, pašiaušęs nugarą, įdėmiai žvelgė į jį. 

- Nėra ko bijoti,- tarė Uvis, šokdamas iš balno. - Tai mano Vilkė. 
Ji manes klauso. 

- Būta ko! - paniekinančiai sviedė Tolvaikis, tačiau nulipo nuo 
kumelės ir tvirtai suėmė ją už kamanų. - Tokių čia per dieną kartais 
pusę kapos sumedžiojam. Nors vilkai mūsų miškuose ir didesni už 
šitą. 

Vilkė, tarsi suprastų, kas buvo sakoma, iššiepė nasrus ir, užver- 
tusi galvą, parodė visą eile grėsmingai baltuojančių dantų. Tolvai- 
kis nejučiomis žengė žingsnį atatupstas. Tai jį dar labiau supykino. 

- Kokia pikta! - dirbtinai nusikvatojo. - Net mano Puzis taip 
nesivaipo. Žinai, pasaugok ją, nes mano Puzis su skalikais jai kailį 
pakedens taip, kad visos blusos išrūks. 

Uvis klausėsi Tolvaikio ir vos vos šypsojosi. Jis suprato, kad šį 
rytą Jundos jaunikį suerzino daug kas: ne tik parodyta Vilkės 
baimė, bet ir tai, kad Uvis matė, kaip jis talžė vergą, pagaliau, ir 
keisti atsiskyrėlio žodžiai, skirti jo motinai. 

- Ar tai tie patys-šunes, su kuriais šernus medžiojot? 

- Šernai mums smulkmė, - nesuvokdamas, kurlink suka Uvis, 
atsakė Tolvaikis. - Lokys, tauras... Čia jau rimtesnis reikalas. 

- Na, bet prieš tris dienas, berods, medžiojot. Ir tai dideliu būriu. 

- Ką? Aa, gal ir taip. Bet, manding, ne svečių reikalas, ką mes 
medžiojam ir kur. Bent jau Traupėje mes nelinkę aiškintis. Šitą 
siūlyčiau atsiminti! 

Uvis prikando lūpą. Nors ir stengėsi valdytis, tačiau Tolvaikio 
kalbos jį siutino. Ypač todėl, kad mintys nenorom grįždavo prie 
sesers. 

- Pasistengsim neužmiršti. Bet nesitikėk, kad per kitas lažybas 
vėl pralošim iš mandagumo. 

Tolvaikis suraukė antakius. Ši mintis aiškiai kamavo jį patį, 
užtat paskubėjo ją paneigti: 

- Apie ką tu? 

- Taigi pats Žinai. Apie mano seserį. Ji tyčia pralošė, kad tavo 
puikybės neužgautų. 

- Savo sesers neliesk. Ji nebe tavo reikalas jau. Supratai? 

- Ji buvo, yra ir liks mano reikalas. Aišku, ji pati žino, ką daro, 
kai pralošinėja. 

Tolvaikis apsižvalgė. Aplinkui nieko, išskyrus jų abiejų žirgus ir 
tą taip įžūliai žvelgiančią į jį Vilkę nebuvo. Laikas pamokyti tą 
berniokėlį žemaitį, kuriam dar pienas nuo burnos nenudžiūvo, o 
jau vyrams akis drasko! 

- Jei toks gudrus, parodyk, kaip šaudai. Iš ko tik nori galim 
kirstis. 

- Nors dabar pat! 

- Dabar negaliu. Reikia joti. 

- Daug nesugaišim. Lanką, matau, turi... 

Prie Tolvaikio kumelės balno buvo pritvirtintas lankas ir strėlių 
dėklas. Uvis, patapšnojes Trabantui kaklą, atrišo savąjį lanką. 

- Nesuprantu tokios skubos, - Tolvaikis jau pasigailėjo, kad 
pasiūlė lažybas. - Ir iš ko? Ir į ką šausim? 

- Man vistiek. Aš čia svečias, o paties arklio man nereikia. O į 
ką? Kad būtų ir nauda, į šitas ten... 

Jis mostelėjo upelio link, kur tarp švendrių garsiai turškėsi 
keletas ančių. Šauti į jas iš tos vietos, kur jiedu stovėjo, buvo 
neparanku. Antys laikėsi už švendrių, be to, jas užstojo krūmai. 

- Nežadu po dumblą klampoti, - suniurnėjo Tolvaikis ir, nutaręs 
pagąsdinti Uvį, pasiūlė: - O kirstis galim ir iš tavo Vilkės. 

- Galim kirstis, - Tolvaikio nuostabai sutiko Uvis. - Tada ir iš tavo 
Puzio. O klampoti nereikės, pažadu. 

Uvis pritūpė prie Vilkės ir, ją paglostęs, parodė upelio link. 
Pašnabždėjo jai kažką į ausį ir Vilkė atsistojus pirma nubėgo tolyn 
į pievą, paskui pasuko lanku, kol pasiekė upelį juosiančius krūmus. 

- Patarčiau pasiruošti,- tarė Uvis ir neskubėdamas atsirinko dvi 
strėles. Vos jam pridėjus strėlę prie lanko, supliuškėjo vanduo, 
suplakė sparnai ir antys, maldamos kojom ir plakdamos sparnais 
vandenį, garsiai klegėdamos pakilo. Dvi skrido beveik tiesiai jų 
pusėn. 

- Kairiąją, - abejingai burbtelėjo Uvis ir iššovė į jau virš krūmų 
pakilusia antį. Kairiau skridusi antis, atrodė, lėkė tiesiai pasitikti 
strėlės. Akimirkai tarsi sustingo ore, beviltiškai sutabalavo kojomis 
ir smigo žemyn kaip akmuo. Tolvaikis aiškiai nesitikėjo nei taip 
greit atsiradusio taikinio, nei tokio taiklaus šūvio. Jis savo lanką 
pakėlė kaip tyčia blogiausiu metu, kai antis skrido beveik tiesiai 
virš jų galvų. Tokiu atveju reikia vesti taikinį bent puse sieksnio. 
Tolvaikis kažkaip nesusigaudė, ir strėlė prašvilpė jau už anties 
uodegos. 

- Tada ir dešiniąją...- tarė Uvis. Jis palaukė akimirką, kol antis 
pradėjo nuo jų tolti, pakėlė lanką ir šovė. Strėlė be vargo pasivijo 
antį ir ši besivartaliodama šleptelėjo į pievą. 

- Taaaip... - nutęsė Tolvaikis. Jo rudos, ar tamsiai žalios, nesup- 
rasi, akys iš nuostabos įšsiplėtė. - Jūs apsėsti, štai kas! Na ir 
šeimynėlė!.. - Jis papurtė galvą ir apsisukes vėl pririšo lanką prie 
balno. Nusispjovė į žolę ir lėtai įsliuogė į balną. 

- O šuo? O Puzis? - ramiai paklausė Uvis. 

- Užteks! Neturiu laiko vaikų žaidimams! 

Tolvaikis staigiai apgręžė kumelę ir paragino ją pentinais. Ta 
suprunkštė ir žaibu metėsi į priekį. Tarsi atsisveikindamas, sužven- 
gė Trabantas. 

Raitas Tolvaikis spėriai tolo. Jis jojo į rytus, kur, kaip Uvis žinojo, 
plytėjo toli nusidriekusios girios. Pievose dar tvyrojo rūkas, ir 
netrukus žirgas su raiteliu tarsi ištirpo balzganoje migloje. 

Uvis pasilenkė ir paėmė Vilkės jau atneštas ir prie kojų padėtas 
antis. Be ančių buvo galima ir apsieiti, jas vistiek teks atiduoti tam 
storuliui į pilies virtuvę, tačiau svarbu buvo atgauti strėles. Šį kartą 
jis buvo parinkęs pačias geriausias. 

- Gera Vilkė, gera! - pagyrė ją. - Bet, žinai, tu saugokis. Tas 
žmogus tavęs nekenčia. Beveik tiek pat, kiek ir manęs. 

Vilkė pažvelgė į jį savo gudriom akim ir tykiai suinkštė. 


56 


7 


Sykas patenka 
į nemalonę 


inius su Uviu išėjo į vakarėjantį kiemą. Prie durų du 

kunigaikštį Mindaugą, kuris vieną po kitos prisijungė 

savo žemės rikių valdas ir jau dairėsi į Deltuvos pusę. 
Arklininkai vedė naktigonėn žirgą. Vergai sėmė vandenį iš šulinio 
į talpius medinius kibirus ir tempė į virtuvę. Kuoruose keitėsi 
sargyba. Einius kumštelėjo broliui į šoną. 

- Žiūrėk. Ten. 

Uvis ne taip seniai grįžo į pilį. Išnaršė visus aplinkinius miškus, 
kol rado iš karčių suremtą ir eglišakiais dengtą atsiskyrėlio trobelę, 
tačiau paties Alkiaus neaptiko. Nebuvo jo ir ant alkakalnio, nors 
prie didžiojo aukojimo akmens liepsnojo visai neseniai pakurstyta 
ugnis. Tik į vakarą Uvis prisiminė: Traupės pilėnai buvo sakę, kad 
atsiskyrėlio niekad nerasi, jei ieškai. Jis pasirodo pats, kai to panori, 
kai ištikrųjų yra reikalingas. Vadinasi, kiek pasakė, tiek turi užtekti. 
Vis dar galvodamas apie Alkiaus pranašystes, Uvis apsidairė, ieško- 
damas, kas gi atkreipė brolio dėmesį. 

- Tolvaikio kumelė. Kokia nusiplūkus!.. 

Itin geros veislės, palšo, beveik balto plauko kumelė akivaizdžiai 
vos laikėsi ant kojų. Ji stovėjo prie tvarto sienos, matyt, ten, kur ją, 
nušokes ir nenubalnojes, paliko raitelis. Stovėjo, nusvarinus galvą, 
putota nuo greito jojimo. Kojos ir net papilvė juodavo aptiškusiu 
dumblu. 

- Toli jojęs... 

- Tam ir Tolvaikis,- sukrizeno Einius. - Supranti? Toli vaikosi. 
Tiktai ką? 

- Suprantu, suprantu. Bet ne tas svarbiausia, - Uvis apsižvalgė, 
ieškodamas Tolvaikio. Kumelės šonai dar garavo, tad ji palikta visai 
neseniai. 

- O kas? - paklausė Einius. 

Uvis atsiduso. 

- Norėčiau sužinoti, kurjis jodinėja. Ant tokio žirgo per dieną toli 
galima nujoti. Ne mažiau penkiolikos varstų, ir sugrįžti. O gal ir 
daugiau. 

Einius patraukė pečiais. 

- Baisi kupeta! Man tai visai neįdomu, kur jis trankosi. Čia jau 
mūsų sesers reikalas. 

- Jis šįryt man savo šunį pralošė, - pasakė Uvis, žvelgdamas į 
rūmo duris, iš kurių turėjo pasirodyti tėvai, o vietoj jų iš gretimų 
virtuvės išlėkė, tarytum išmestas už pakarpos, rudaplaukis Sykas. 

- Oi, pikta, oi, pikta, - sušnibždėjo Sykas, atsidūręs prie brolių. 
Neramiai apsidairęs, pusbalsiu pridūrė: - Tikra žiežula! 

- Vėl sukūlei ką nors? - pašaipiai paklausė Einius. 

- Nekūliau aš nieko. Tik kad nugirdau kažką. - Sykas pačiupinėjo 
strazdanotą, lyg ir patinusią nosį. - Negi ausis užsikimši? 

- Tai ko klausaisi prie durų? - Einius pagrasė jam pirštu. 

- Neaš! Pati gi man liepia prie durų miegoti, kad galėtų bet kada 
prisišaukti. Ar mano kaltė? Aš ten ir miegu tamsiam kampe. 

- Kas liepia? 

- Nagi ta žiežula! - Sykas šniurkšdamas nosim pažvelgė į rūmo 
pusę. - Pirma sako," Nemiegok kaip akmuo, kad išgirstum," o 
paskui - “Ko klausaisi?!" Ar mano kaltė, kad pas ją naktį lankosi 
kažkokie barzdoti... 

Uvis, kuris klausėsi tik puse ausies, dabar atsisuko į Syką. 

- Barzdoti? Naktį? Kiek jų buvo? 

- Oi! Negaliu pasakot. Užmuš mane. Taip sakė. 

Atsisuko į virtuvės duris ir Uvis. Jei neklydo, iš ten atsklido 
kažką nurodinėjančios tarnams Kuntienės balso aidas. 

- Nieko nenoriu apie ją girdėt! - pasakė Uvis. - Nei apie ją, nei apie 
jos sūnų! Bet tu teisus, geriau nueinam toliau nuo akių. 

Į arklidę jie įsmuko pačiu laiku. Iš tvarto prieblandos pamatė, 
kaip Traupės šeimininkė išėjo į kiemą ir įtariai apsidairė. Tada, 
neprarasdama orumo, nors pakankamai skubiu žingsneliu nužy- 
giavo per kiemą prie didžiojo kuoro, kur stovėjo vartų sargyba. 

Tvarte prunkštė žirgai, minkštais snukiais knisdamiesi su kaupu 
prikrautose ilgose ir plačiose ėdžiose. Pašėrė juos dosniai, tad, kaip 
atsitinka ir žmonėms, jie tapo išrankūs ir ieškojo sultingesnių ir 
kvapnesnių žolyčių. 

- Lipk ir tu ten, - pasiūlė Uvis. - Jei ji čia sumanytų ateiti... 

Daugiau aiškinti nereikėjo. Sykas lengvai tilpo plačiose ėdžiose. 
Jis susirangė ir apsiklojo nupjauta žole taip, kad kyšojo tik galva. 

- Tiesa, jau rytą sakei, kad kažkas nutiko, - Sykui patogiai 
įsitaisius, tęsė Uvis. - Jei ir išgirdai, tai žinoma, nenorėdamas... 

- Kaip tik taip. 

- Na? Ir ką jie ten darė? 

- Kas gi? 

- Tie barzdoti, suprantama! Ir Kuntienė. 

- Kiek jų buvo? - paklausė Einius. - Dešimt? 

- Kokie dar dešimt? - Sykas, užmiršęs savo baimę, sukrizeno taip 
garsiai, kad net žirgai sutartinai pakėlė galvas. - Dešimt!.. Ojei, 
ojei... 

- Tai kiek jų buvo, jei ne dešimt? Ir visi barzdoti? - Einius aiškiai 
šaipėsi iš Syko. 

- Oi, negaliu, - toliau kikeno Sykas. - Dešimt!.. Ne. Vienas tik 
buvo, užtat tikrai barzdotas ir apsirengęs, kaip pas juos Pskove 
rengiasi, su marškiniais iki kelių. 

Uvis suraukė antakius. Syko nuoširdumu abejoti neteko. Jis 
susimąstė. : 

- O ką jie darė? 

- Ką? Kalbėjosi. Pasišnekėjo nežinau kiek, buvau prisnūdęs. 
Tada tas barzdyla išslinko. Vėl pro tas dureles, kur tau, Uvi, 
rodžiau. 

- Maniau, kad tik Kuntas raktą turi... 

- Ir aš taip maniau. Bet ji atrakino. 

Kurį laiką jie tylėjo. Žirgai ramiai rupšnojo žolę. 

- Kalbėjo ką? - tyliai, bet įsakmiai paklausė Uvis. 

- Kad rusinų kalba. Kiek aš ten suprantu... 

- Tai ko jai iš tavęs reikia? 

- Kaip man žinot? Kaip man žinot, ko tai žiežulai reikia? - 
proverksmiais tęsė Sykas. - Aš jai kartoju:" Nieko nesupratau, nė 
vieno žodelyčio..." O ta vėl, kad odą gyvam nulups, kad ant iešmo 
paspirgins, jei kam prasitarsiu! 

- Taituir neprasitark,- patarė jam Uvis. - Neprasitark nė žodeliu, 
ir ką ji tau padarys? O gal visgi ką išgirdai? 

- Nieko...- šniurkštė nosimi Sykas. - Tik tas barzdotas minėjo 
Pskovą ir dar kažkokią Kuoknese. Sako, kad yra tokia pilis. 

- Yra,- palingavo galvą Uvis. - Tss! 

- Baisi kupeta! - sušnibždėjo Einius. - Atūžia nelyginant stumb- 
ras! 

Sykas kaip mat dingo ėdžiose ir beveik tuo pat metu galvą į 
tvartą įkišo Kuntienė. Apsidairė, primerkusi savo juodas akis, nes 
įėjus iš lauko ne viską galėjai įžvelgti arklidžių prieblandoje. 

- O, tai čia jūs, bernužėliai... - lipšniai prabilo, lėtai dėliodama 
žodžius. - O vis nerandu laiko su jumis iš širdies pasišnekėti. Tiek 
rūpesčių, tiek rūpesčių! - Jai teko užversti galvą, nes ūgiu nesiekė 
Uvio peties. 

“Šypsena panaši į Tolvaikio - pagalvojo Uvis. - Ir žvilgsnis toks 
pat. Tiriantis, skvarbus ir įtarus, nors lūpos linksmai šypsosi". 

- Kokie jūs dideli, gražūs, balandėliai jūs mano! Gal matėt čia 
tokį berniuką... nediduką, rudplaukį? Man jis reikalingas. 

- Ne, nematėm, - įtikinančiu balsu nutesė Einius, atsakydamas 
tokia pat linksma šypsena. - Tiesa, rytą matėm panašų ant laiptų. 

Kuntienė subaltakiavo į Einių. Sargybiniai jai buvo pasakę, jog 
Sykas nubėgo būtent į arklidžių pusę, todėl ji iškart pagavo perdėtai 
užtikrintą gaidelę Einiaus balse. 

- Tikrai nematėt? - kreipėsi į Uvį. 

Uvis patraukė pečiais. Kuntienė palingavo galvą ir vėl nusišyp- 
sojo: 

- Natai kąjau padarysi, balandėliai mano. Jei staiga pamatysit, 
pasakykit jam, kad ieškau. 

Einius užtikrino, jog būtinai taip pasielgsią, ir Traupės šeiminin- 
kė tokiu pat skubiu žingsneliu nutolo rūmo link. 

Vos tik ji pasišalino, broliai už nugaros išgirdo tylų kūkčiojimą. 

- Prapuoliau... Pribaigs ji mane! - tyliai dejavo Sykas. - Kodėl ta 
sena žiežula netiki, kad nieko negirdėjau? 

- Neverk, - patapšnojo jam per petį Uvis. - Neleisime tavęs 
skriausti. Tik neišsiduok kol kas, kad čia pasislėpei. Papyks ir 
nusiramins. 

- Tikjau ne šita žiežula! - sukūkčiojo Sykas - Nulups man gyvam 
odą. Bet ir jums klius. Pamatysit! 

- Dėl mūsų nepergyvenk, - įsiterpė Einius. - Geriau įsirausk į 
šiaudus ir dėk į akį. 

- Aš pabėgsiu!.. - kapstydamasis iš ėdžių, šniurkščiojo nosim 
Sykas. - Pabėgsiu, ir matys ji mane kaip savo ausis! 


ą naktų Uvis miegojo blogai. Kelis kartus pabusdavo, 

apsipylęs šaltu prakaitu iš baimės, kad sapne kažką 

sužinojo, ką reikia žūtbūt prisiminti ir būtinai padaryti, 

bet užmiršo. Kažkas sapne buvo prasitarta, paminėtas 
kažkoks svarbus narelis toje įtarimų ir gresiančių pavojų grandinė- 
je, kurią jis ėmė narplioti nuo tos akimirkos, kai pakeliui į Traupę 
Vilkė užuodė arbaleto strėle, tačiau kiekvieną kartą pašokdavo iš 
miego, ir, braukdamas šaltą prakaitą nuo kaktos, įtempęs atmintį, 
taip ir nesugebėdavo įminti mįslės. 

O paryčiui, švintant, vėl grįžo tas baisusis sapnas, nuo kurio jo 
niekaip negalėjo išvaduoti net motinos Medeinos smilkymai ir 
užkalbėjimai... Ola po išverstomis eglėmis, vyskupo kareivių bal- 
sai, šunų lojimas, Henkės riksmas: “Pui, Puzi, pui! Griebk jį už 
gerklės!" Uvio ranka tirpsta, bebrūžuodama peiliu storąją eglės 
šaknį ir bandydama praplatinti landą, pro kurią jis galėtų prasmuk- 
ti ir išsigelbėti; jis brūžuoja, brūžuoja, o šaknis nepasiduoda, o šuns 
alsavimas vis arčiau, vis garsesnis, vis nuožmesnis, ir pagaliau šuns 
smarvė užpildo visą olą, ir Uvis sustingęs, negalėdamas net pajudė- 
ti, žvelgia, kaip artėja pasruvusios krauju Puzio akys, ir vis plačiau 
žiojasi dvokiantys, prismaigstyti aštrių dantų nasrai... 

Uvis pašoko ir iš karto suprato, kad daugiau nebeužmigs. Greta 
guolyje blaškėsi Einius. Jį, atrodo, irgi kamavo slogutis. Uvis 
atsistojo ant šerno kailio. Jam visad patikdavo basam stovėti ant 
šiurkščių kailių. Pastūmus pėdą prieš plauką, šeriai kuteno tarpu- 
pirščius, o braukiant su plauku buvo glotnūs, tarsi nugludinta 
lenta. Tačiau šiandien Uvio nedžiugino niekas. Jo nepralinksmino 
net Einius, kuris besiblaškydamas išvirto iš guolio ir dabar, sėdėda- 
mas ant grindų, kvailokai spoksojo į brolį. 

- Viskas! - pasakė Uvis. - Užtenka kirmyti! Saulė žeme ritinėjasi. 

- Būtent, kad žeme, - atšovė brolis, pažvelges pro mažytį langelį. 
- Dar nei per sprindį nepakilus... 

- Nieko baisaus, Ventėje išsimiegosi, - nutraukė brolį Uvis. - 
Einam ieškoti Tolvaikio. 

- Baisi kupeta! Negali be jo gyvent? 

- Jis man tą savo Puzį pralošė. Tegu atiduoda!.. 

Tačiau pilies kiemas šią ankstyvą rytmečio valandą buvo tarsi 
išmiręs. Arklidės buvo tuščios, žirgai dar neatvesti iš naktigonės, 
ėdžiose, kur vakar slapstėsi Sykas, matėsi išgulėta vieta, tačiau 
berniukas lyg skradžiai žemę prasmego. Uvis su Einium prisiartino 
prie šunidės, tačiau ir čia jų laukė nesėkmė: abiejų, ir didesnės ir 
mažesnės, patalpų durys buvo atlapos, o šunų - nė kvapo. 

Užsimiegojusi raudonais skruostais Skaistė, jauna mergina, 
kurią Kuntienė buvo pasiuntusi patarnauti Žybarto žmonai ir 
dukroms, sėmė vandenį iš šulinio. Pamačius, kad po kiemą vaikšto 
ir kažko ieško rikio sūnūs, ji tarė: 

- Jei Tolvaikio reikia, tai neperseniausiai medžiot išėjo. 

- Medžiot? Tokį ankstų rytą? Ir išėjo, o ne išjojo? 

- Ne manžinot, kada ir kaip... Pasiėmė visus skalikus ir tą drimbą 
šunį ir išėjo pro vartus. 

- O į kurią puse? 

- Ne man matyt... Va, pasilipkit į kuorą ir pasižiūrėkit. Jis dar 
nebus labai toli nuėjęs. 

Uvis užvertė galvą į kampinį, aukštai išsišovusį bokštą. Skaistės 
patarimas buvo geras, tad, ilgiau nelaukęs, nužingsniavo bokšto 
link. Einius pasekė įkandin. 

- Sargybinių čia nėra, jie lindi kitame kuore, - pūkštė Einius, 
lįsdamas pro ankštą angą ir ropšdamasis pakopomis, kurios buvo 
pritaisytos prie sienos. Skersiniai nebuvo ypatingai tvirti; tai 
ženklino, jog šis kuoras naudojamas tik esant būtinam reikalui. - 
Dar to betrūko, kad nudardėčiau, - murmėjo Einius. 

Uvis nekreipė dėmesio į nepatogias laiptų pakopas ir vikriai 
kopė aukštyn, kol pagaliau tvirtai atsistojo ant rąstelių grindinio 
kuoro viršuje. Iš paskos užsikabarojo ir brolis. Prieš Uvio akis 
atsivėrė platus vaizdas: pilies kiemas, siena, vartai, jau nuleistas iš 
ryto tiltas, pilnas vandens griovys, upeliūkštis, įtekantis į griovį. 
Toliau trobelės, rugių, miežių, sorų, žirnių laukai, sodeliai, besiga- 
nančios karvės, žmonės, pieva ir, pagaliau, tolumoje dunksantis 
padūmaves miškas. 

Einius, užsikvempęs ant saugančių pilies gynėjus rąstų priešin- 
goje kuoro pusėje, nekantravo: 

- Ar jau matai jį? 

- Dar ne. O tu? 

- Tušti laukai. Tiesa, karvės ganosi. O! Jau matau! Matau! 
Tolvaikį! Šunis vedasi... Baisi kupeta! - Paskutinį sakinį Einius“ 
ištarė su neslepiama pagieža. - Stypčioja ne ką blogiau už tą šunį. 
Na, bet ir šuva! Arklys, ne šuva! 

- Tokį buvo ant manęs užsiunde, - pasakė Uvis, pereidamas į 
Einiaus pusę. 

- Kada? 

- Kai pabėgau iš Kristfeldo vienuolyno. Tada Vilkė, šitos Vilkės 
motina, išgelbėjo... Kaip manai, ką jis ten darys? 

- Žiūrėk, skalikus paleido. O tą savo Puzį vedasi. 

Uvis kilstelėjo ranką, parodydamas, kad Einius patylėtų, bet 
neatsigręžė. Įtempęs akis, jis žvelgė į pievą, kuria, Puziu vedinas, 
ėjo beržynėlio link Tolvaikis. Dabar Tolvaikis kažką turbūt rik- 
telėjo skalikams - iš čia nebuvo galima išgirsti, - nes šie lyg 
pastūmėti staiga šovė į beržynėlio pusę. 

- Jis užsiundė šunis! Tas beprotis! - sunibždėjo Uvis. 

- Ant ko užsiundė? - nesuprato Einius. 

- Tas išgama užsiundė šunis ant Vilkės!.. - įtemptu balsu kartojo 
Uvis. 

- O kur tavo Vilkė? 

- Iš čia nematyt. Jis turbūt dėl to ir vedėsi tą šunį. Žiūrėk! 

Einiaus akys nebuvo tokios aštrios, kaip Uvio. Su Uviu retas kas 
galėjo lygintis, tačiau dabar, pažvelges nurodyta kryptimi, ir jis 
išvydo pieva šuoliuojantį didįjį juodmargį šunį. Šuva bėgo tiesiai 
į nedidelį beržų gojelį pievos pakraštyje. 

- Bet kur Vilkė? 

- Ji ten, prie to didelio beržo. Gulėjo, o dabar atsistojo... Tie 
prakeikti skalikai bijojo ją liesti. 

Vilkės Einius neįžiūrėjo, užtat skalikus dabar jau matė aiškiai. 
Jie buvo puslankiu apsupe beržų gzojelį. Nekantriai trypčiojo vieto- 

je, tarsi norėtų, tačiau visgi nedrįstų pulti pirmyn. Pusračio vidury- 
je, už kokio pusšimčio žingsnių nuo jų, turėjo būti ir Vilkė. 

O iš kitos pusės vis artyn prie beržynėlio šuoliavo didysis 
juodmargis Puzis. 

- Apsupo... - sušnibždėjo Einius. 

- Ji tuos šunpalaikius ištaškytų! Bet šitas pragaro išpera... 

- Tai tegu bėga Vilkė! Penki prieš vieną! Ko nebėga? 

- Ji nebėgs! - Uvis puikiai pažino savo draugę. - Ji nuo tų 
šunpalaikių nebėgs. 

- Bet šitas... - “Šitas joks ne šunpalaikis..." norėjo pasakyti 
Einius, bet pievoje šiuo metu veiksmas artėjo prie atomazgos. 
Didysis juodmargis Puzis jau buvo beveik pasiekęs beržynėlį, tačiau 
Vilkė nelaukė. Einius pamatė pilkšvą, tarp baltų beržų kamienų 
sumirgėjusį šešėlį, ir Vilkė iššoko į pievą. Sukruto ir skalikai. Umaru 
puolė į priekį, jų sutartinas skalijimas sklido laukais ir pavėlavęs 
kilo net iki kuoro viršūnės, kur stovėjo broliai. Vilkė atsigręžė, ir 
nors iš čia nesimatė, galima buvo įsivaizduoti jos iššieptą snukį, 
kraupiai raudonas dantenas ir didžiules blizgančias iltis. Užtat 
skalikai puikiai jas matė, matė ir pašiauštus keteros plaukus, ir 
prigludusias prie galvos ausis. Visi keturi susigūžė ir metėsi į šonus. 
Tačiau didysis juodgalvis šuo jau spėjo prisiartinti prie Vilkės per 
šuolio atstumą ir, nesulėtindamas greičio, puolė ją. 

Abu žvėrys susipynė į vieną kamuolį. 

Iš toli negalėjai atskirti, kuris atsidūrė viršuje, ir kur buvo suleisti 
kieno dantys. Nesigirdėjo kovos garsų. Nebyliai, klaikiame mirties 
šokyje, beržynėlio pakraštyje raitėsi du susikibę kūnai. Uvis suspau- 
dė bokšto atramą taip, kad pabalo pirštai. 

- Tie prakeikti, prakeikti šunpalaikiai!.. - švokštė jis, nes dabar 
įsidrasine veržėsi į kovą ir skalikai. 

Juodmargis buvo sunkesnis, bet ne toks judrus kaip Vilkė. 
Įtempeęs akis, Uvis įžvelgė, kad būtent jis tyso apačioje ir Vilkė 
stengiasi nutverti jį dantimis. Bet tada iš užpakalio ją puolė visi 
keturi skalikai. Vilkė pašoko, pasisuko ir žaibišku judesiu griebė 
vienam iš arčiausiai prilindusių už gerklės. Matėsi, kaip suspurdėjo 

jo kūnas. Akimirkai atsitraukė ir kiti. Tačiau ne didysis juodmargis 
Puzis. Jis stojosi ant kojų, matyt, jau sužeistas, nes jo judesiai atrodė 
tarsi sulėtinti, ir, Vilkei dar nespėjus apsigrežti, griebė dantimis jos 
priekinę leteną. Abu vėl parkrito, ir prie besiraitančių kūnų tuoj 
puolė skalikai. Šį kartą tik trys, nes tas, kurį sugriebė. Vilkė, 
mėšlungiškais judesiais vartėsi žolėje. | 

Uviui užėmė kvapą, o kaktą išpylė šaltas prakaitas - visai kaip 
naktį, kai pabudo po baisaus sapno. Žūtbūtinė, nelygi kova vyko 
prieš jo akis, o jis buvo bejėgis, niekuo negalėjo padėti savo Vilkei. 

- Bėk! Vilkute, bėk! - iškošė per dantis. - O, dievai! Leiskit jai 
bėgti! Leiski jai bėgti, Medeina... 

Gal ta sušnabždėta aukštame kuore malda ir perskriejo per 
plačią pievą, pasiekdama sužeistą Vilkę. Dabar, su dideliu vargu 
sugebėjus atsistoti, ji nebepuolė prie zujančių aplink ją skalikų, bet 
šlubčiodama metėsi į beržų gojelį. 

Net iš toli matėsi, jog iš letenos tryško kraujas. Tai suprato ir 
skalikai, nes, paleide nasrus, puolė jai iš paskos. Lėčiau, svyruoda- 
mas ant savo ilgų kojų, atsistojo didysis juodmargis ir taip pat 
nuklibikščiavo į beržynėlį. Uvis pagaliau atsikvošėjo. 

- Gelbėt! Ją reikia gelbėt!.. - šūktelėjo ir metėsi prie laiptų. 

- Kurbėgi? Palauk!.. - šaukė Einius, tačiau Uvis neatsigręžė. Uvis 
ir šiaip buvo reto vikrumo, tačiau dabar ne nulipo, o tiesiog slyste 
nuslydo laiptais žemyn. Kol Einius spėjo nusileisti per kelias pako- 
pas, Uvis jau buvo kuoro apačioje ir bėgo link didžiųjų pilies vartų, 
pro kuriuos tarnai kaip tik vedė žirgus iš naktigonės. 

Uvis griebė Trabantui už kaklo ir sušuko tarnui: 

- Balną! Kamanas! 

Uvio akys žvilgėjo iš susijaudinimo, ir tarnui tapo akivaizdu, jog 
čia gyvybės ir mirties reikalas. Dviese jie akies mirksniu apkamano- 
jo ir pabalnojo žirgą. Kol Einius nusileido žemyn nuo kuoro, Uvis 
jau sėdėjo balne ir, netaręs nė žodžio, net neatsisveikinęs, išjojo iš 
pilies ir jau šuoliavo per pievas į šiaurę. 

Vilkės beieškant 


psamanojusiu senos pušies kamienu vikriai liuoksėjo, 
viena kitą gaudydamos, dvi voveraitės. Kabinėdamosi 
į rusvą medžio žievę aštriais letenėlių nagučiais, jos be 
garso šmėžavo pušies šešėlyje. Gal žaidė, o gal ieškojo 
maisto. Miškelyje buvo tvanku ir tylu, tik kažkur tolumoje ūbavo 
pelėda, turbūt pabudusi vidury dienos. Voveraitės sustingo ant 
pušies kamieno. Vienas žvėrelis blizgančiom akutėm pažvelgė į 
apačią. Susidomėjo skuja, nukritusia tarp pernykščių spyglių. Vo- 
veraitė jau buvo besileidžianti žemėn, kai ausį veriantis garsas 
nuskardėjo per girią. Tai rėkė kėkštas, skelbdamas pavojų. Kelios 
šarkos praskrido pro tankmę, kraipydamos ilgas uodegas ir blyk- 
čiodamos baltais šonais. Akimirksniu išsislapstė voveraitės, ato- 
kiau prie upelio tyrą vandenį geriantys elniai dingo lyg vėjo 
nupūsti, net meška, brūzgynuose čiaumojusi sultingas aviečių 
uogas, sunerimusi pasuko stambią galvą ir ėmė traukti į save orą, 
šnirpšdama plačia drėgna nosimi. 

Kėkštai ir šarkos, sumaniausi girios žvalgai, neapsiriko ir šį 
kartą, jau seniai pastebėję pavojų ir laiku apie jį pranešę. Tai buvo 
pavojingiausias visų girios gyvūnų priešas žmogus - šviesiaplaukis 
jaunuolis, jojantis ant didelio juodo žirgo. 

Uvis nuo pat ankstaus ryto įtemptai ieškojo Vilkės pėdsakų. 
Diena pasitaikė karšta, ir raitelis gerokai pavargo: reikėjo joti, 
žemai nusvirus nuo balno ir įdėmiai stebint miško žemę. Nestabdy- 
damas žirgo, Uvis nušoko žemėn ir, paėmęs Trabantą užapynasrio, 
pradėjo žingsniuoti šalia jo. Šitaip lengviau buvo įžiūrėti pėdsakus, 
o kartu galėjai pramankštinti nutirpusias kojas. Ir juodi Trabanto 
karčiai, ir šviesios Uvio plaukų sruogos - viskas tiesiog žliaugė 
prakaitu. Žirgas jau nelaikė savo galvos taip išdidžiai ir aukštai 
iškėlęs kaip visad. Jis žengė, padėjęs snukį ant savo šeimininko 
peties. Uvis retsykiais drąsinančiai perbraukdavo ranka Trabanto 
kaktoje šviečiančią baltą žvaigždę. Apsiaustą buvo jau seniai nusi- 
metęs, tačiau tai ne ką gelbėjo, tvankuma smelkėsi ir į giliausią 
giros tankmę. Prakaito lašai riedėjo per veidą, sudrėkę marškiniai 
lipo prie kūno. Jau kurį laiką kamavo ir troškulys, tačiau padarytoje 

iš jaučio pūslės gertuvėje tebuvo likęs tik šlakelis vandens. Pateliuš- 
kavęs gertuvę, jis apsisprendė ir tą šlakelį išgėrė vienu mauku; 
likusius kelis lašus suvarvino ant delno ir suvilgė žirgo lūpas. 

- Viskas, - sumurmėjo Uvis. - Vandens rasim, bet kur Vilkė... Kur 
mūsų Vilkė? 

Jis buvo įsitikinęs, kad kažkur šiame miške slapstosi Vilkė. Bet 
kur ji galėjo būti, jei negirdėjo, kaip jis vėl ir vėl iki užkimimo ūbavo 
girinės pelėdos balsu. Ubavimas pasklisdavo miško tyloje ir tarsi 
ištirpdavo tvankumoje tarp pušų kamienų, tačiau nė vienas iš 
pasigirstančių po to garsų nepavirsdavo tokiu pažįstamu Vilkės 
letenų šnarėjimu. Kartais atrodė, jog ji čia pat, tuoj tuoj prasiskirs 
gretimi nuleipę nuo kaitros krūmai, ir prie jo kojų vėl prisilies 
pažįstamas šiurkštus kailis, o delną pakutens vėsi nosis. Bet aplin- 
kui tvyrojo tyla, greta stovėjo tik Trabantas. 

Žirgas stovėjo šalia, karpydamas ausimis ir uodega baidydamas 
pernelyg įkyrius vabzdžius. Protingos žirgo akys, tarsi padrąsint 
norėdamos, ramiai žvelgė į šeimininko veidą. Uvis numovė žirgo 
apinasrį ir leido jam paskabyti lapų nuo greta augančio lazdyno 
krūmo. Po pušimis žolės nebuvo, vien sidabrinės samanėlės ir žilos 
kerpės. Žinia, iš miško ganiavos nedidelė nauda, bet nieko geresnio 
nebuvo. Uvis prisėdo ant išversto medžio kamieno ir susirūpinęs 
apžvelgė miško laukymę. 

- Vadinasi, bėgo ne į šiaurę... Tai būtų paprasčiausias kelias, bet 
tą ruožą perkošėm kaip reikiant. Kodėl ji bėgo ne ten? 

Trabantas lėtai kramtė nuskabytus lapus, jo didelėje akyje 
atsispindėjo ir Uvio susirūpinęs veidas. 

- Nejaugi išties ji sunkiai sužeista ir tyčia nesirinko lengvesnio 
kelio? Sausame miške ji nuo tų šunpalaikių lengvai atsiplėštų. Bet 
jei sužeista ir rimtai sužeista... 

Jis stipriai papurtė galvą, stengdamasis nubaidyti mintį, kuri 
atkakliai skverbėsi į sąmone. Mintį, kad Vilkė guli kur nors pakrū- 
mėje jau nukraujavus ar sudraskyta tų trijų ją nusivijusių skalikų. 
Tačiau purtyk nepurtęs: tas kraupus vaizdas vėl ir vėl iškildavo 

prieš akis. Gal jau šimtąjį kartą Uvis suūbavo pelėdos balsu, tačiau 
atgarsio nesulaukė. 

- Negali būti! Tik priekinę leteną sugriebė tas pasiutėlis Puzis, to 
šimtus kartų prakeikto Tolvaikio šuo... Bet po to Vilkė bėgo. Ir koją 
primindavo. Mačiau gi. Nėrė į krūmus tik truputėlį šlubčiodama. 

Trabantas tarsi padrasindamas palietė snukiu Uvio petį ir suš- 
nirpštė. Šiltas arklio kvapas jaukiai kuteno žandą, primindamas, 
kad tvanku ir kad, apjojus šiaurines Traupės aukštumas, jiedu taip 
ir nerado progos atsigerti. 

- Ji juos apgavo!.. Štai kas! - ryžtingai tarė Uvis. Atsistojo, vėl 
užmovė žirgui kamanas ir pakasė jam paausius. - Taip ir bus buvę! 
Greičiausiai taip. Pradėjo bėgt į šiaure, paskui apsuko lanką ir 
pasislėpė tuose pelkynuose, kur į rytus nuo pilies... Pradžiai paieš- 
kosim vandens, gerai? 

Uvis šoko į balną ir, paraginęs žirgą, atleido pavadį. Jis žinojo, 
kad lengviausias būdas surasti vandens - pasikliauti žirgo nuovoka. 
Trabanto uoslė buvo kur kas geresnė, negu jo, be to, jis, matyt, 
gebėdavo nuspręsti apie žemės drėgnumą vien iš to, kaip dundėjo 
jo kanopos. Jau ne kartą, ištroškęs per medžioklę nepažįstamame 
miške, Uvis leisdavo Trabantui spręsti, kuria linkme geriausiai joti, 
ir žirgas vandenį aptikdavo stebėtinai greitai. Šį kartą Trabantas 
pasuko į šiaurės rytus, nors žengė gana neryžtingai, tarsi dvejoda- 
mas. Jie užjojo ant pageltusiais kadagiais bei menkais beržais 
apaugusios aukštumėlės. Čia Trabantas stabtelėjo ir, pasukęs gal- 
vą, pažvelgė į šeimininką tarsi klausdamas, ką jam toliau daryti. 

- Ieškok, - mostelėjo ranka Uvis. - Aš nemažiau ištroškęs, negu 
tu! 

Trabantas garsiai suprunkštė, pasukinėjo galvą, šnervėmis tyri- 
nėdamas orą, staigiai atsigręžė ir tvirta žingine, traškindamas 
kanopomis perdžiūvusių kadagių šakeles, nusileido šlaitu, taikyda- 
mas tiesiai į rytus. 

Kaip ir reikėjo tikėtis, vandens jie surado palyginti greitai. Ne 
itin gero vandens, nes upelį, prie kurio sustojo Trabantas, kažin ar 
galėjai vadinti tikru upeliu. Tiesą sakant, tai buvo beveik išdžiūvu- 
sio, matyt, tik lietingu metų laiku tekančio upelio vaga. Ji buvo visai 
sausa, ir nugludinti žvyro akmenėliai garsiai čežėjo po Trabanto 
kanopomis. Tik vietomis telkšojo nedidelės balutės, kurios susi- 
drumsdavo, vos tik jas palietus. 

Ką gi, pasirinkimo nebuvo. Atsigaivinęs Uvis nesėdo į balną, bet, 
atidžiai tyrinėdamas upelio vagą, ėjo priekyje. Trabantas pats, 
nelaikomas už pavadžio, sekė iš paskos. Žiūrėti reikėjo itin atidžiai, 
nes išdžiūvusio upelio pakrantėse, kur žemė buvo minkštesnė, 
matėsi aibė pėdų. Jau keletą savaičių čia nebuvo liję, tad pertą laiką 
ir prabėgęs šernas, ir patylomis praslinkusi lapė, ir prašuoliavęs 
tauras paliko savo žymę. Uvis rado ir vieną kitą vilko pėdą, tačiau, 
palinkęs prie jų ir atidžiai ištyrinėjęs, kiekvieną sykį nusivildavo. 
Pėdos buvo arba senos, įmintos prieš savaite, o galiranksčiau, arba 
per mažos Vilkei. 

Šitoks nuodugnus pėdsakų tikrinimas užėmė daug laiko, tad 
saulė jau ėmė krypti į vakarus, kol jie išdžiūvusio upelio vaga 
pasiekė pelkėtą žemumą. Čia vandens jau buvo į valias, bet jis 
beveik netekėjo, o telkšojo tarp kupstais styrančių šiurkščių pelkės 
viksvų. Šlapias lomas keitė aukštumėlės, tad reikėjo aprėpti žvilgs- 
niu didelį plotą. 

Trabantas žingsniavo, per daug neatsilikdamas, bet nepraleis- 
damas progos nuskabyti sultingesnę žolelę. Staiga jis suprunkštė ir 
išpūtė šnerves. 

- Ką užuodei? - paklausė Uvis, peržengdamas per sutręšusį rąstą. 
Pavargusios kojos užkliuvo už trūnėsio, ir vaikinas kiek ilgas 
išsitiesė ant minkštų samanų. Supykęs ant savęs už tokį nerangu- 
mą, pamažu stojosi, kai staiga, dar nespėjus pakelti akių nuo 
nurudusių žolių ir žemuogių lapų margumyno, žvilgsnis užkliuvo 
už išraustų samanų beveik jo panosėje. Samanos buvo iškapstytos 
visai neseniai. Drėgnoje, apnuogintoje žemėje matėsi tarsi stiprių 
nagų įrėžti dryžiai. 

73 


- Nejaugi Vilkės?.. - Uvis nebaigė minties. Tarsi juodas sunkus 
debesis užgriuvo visą dieną persekiojusi baimė, nes samanota 
lomelė liudijo, jog čia ką tik vyko nuožmi kova. Išdraskytos sama- 
nos, išrausta žemė, pavakario šviesoje ant besitiesiančios žolės 
žvilgėjo tamsiai raudoni sukrešusio kraujo lašai. 

- Einam! - šūktelėjo jis Trabantui ir puolė tolyn, kur vedė 
raudonas kraujo pėdsakas. Toli bėgti neteko. Už plačiai išsikeroju- 
sios eglutės tysojo rusvas kūnas. 

Uvis, heslėpdamas džiaugsmo, šūktelėjo: 

- Skalikas! Jį čia pribaigė! 

Trabantas stovėjo už šeimininko peties ir šnopavo, stipriai 
išpūsdamas dirginantį šnerves šuns kraujo kvapą. Atrodė, jog ir jis 
džiaugiasi, kad po eglute neaptiko Vilkės. 

- Žiūrėk! Pribaigė jį! Vadinasi, Vilkė gyva! 

Uvis pajudino jau sustingusias letenas, pasilenkęs metė žvilgsnį 
į tarsi stiklines šuns akis, į baisią žaizdą gerklėje, kurią tirštai 
aptūpė musės. 

Nesunku buvo įsivaizduoti, kas vyko čia šį rytą. Greičiausiai 
vienas iš trijų Vilkę besivejančių skalikų atsiliko, o gal kitus ji 
pribaigė anksčiau. Nes čia, šitoje pelkės pakraščio aikštelėje, kovėsi 
tik du žvėrys. Vilkė, matyt, palaukė, kol skalikas prabėgs, ir tada 
puolė iš šono. Kova buvo trumpa, nes Vilkei pavyko stverti tiesiai 
už gerklės. 

Trabantas pasimuistė, šuns kraujo kvapas jam vis labiau nepa- 
tiko. Jis sušnirpštė, ragindamas Uvį eiti iš čia. 

- Keliausim ir rasim ją! Gerai! - tarė Uvis. - Nes mūsų Vilkė gyva. 
Dabar tai jau tikrai žinom! Ir mudu ją rasim! 

10 


Einius ir Junda 


iniau! Einiau! Įleisk! - jau kelintą kartą net prikimusi 
prašė Junda, belsdamasi į užsklęstas iš vidaus jo kamba- 
rėlio duris, tačiau Einius tylėjo, lyg užkeiktas. 
- Įleisi ar ne, paskutinį kartą sakau! - jau piktai sušuko. 
Ir kaip čia nepyksi? Keisti dalykai dedasi toje Traupėje! Pabuduši 
anksti rytą, Junda dar spėjo pastebėti, kaip Uvis paskubom pasibal-- 
nojo Trabantą ir nurūko tarytum į gaisrą. Tolvaikio irgi niekur 
nematyti. Gal Einius ką nors žino? O kai ji paklausė Kuntienės 
Fiodoro apie Tolvaikį, tarnas tik niūriai dėbtelėjo ir atsakė, kad šunį 
gydo... Šunį gydo! Kur tai matyta! 

- Einiau! 

Pagaliau subrazdėjo skląstis. Brolis įleido Jundą ir atsisėdo ant 
savo guolio, atsirėmęs nugara į pilkus sienos rąstus. Veidas buvo 
papilkėjes, tarytum jį slėgtų sunkus rūpestis. 

- Ko čia dabar slapstaisi? Kodėl durų neatidarai? - paklausė ji 
piktai. - Nežinai, kur Uvis išlėkė? 

- Vilkės gelbėti. Bet jau ir Syko nebėr... 

- Vilkės!.. - Junda skėstelėjo rankomis. Brolio prijaukinta Vilkė 
ir jai patiko. Kartais, kai Uvis leisdavo, ji net pasiimdavo ją į 
medžioklę. Tačiau šiandien jai atrodė, kad visi lyg susitarė ją 
pykinti. - Ko ją gelbėti? Kas ją griebs? Ko lėkt kaip akis išdegus?.. 

- Ir aš Uvio laukiu. Matai, Vilkę šunimis užpjudė. 

- Dar ko! Nebent ji pati kokį šunį papjovė. Kas ją pjudys... 

- Tas tavo dabita, va kas! 

- Apie ką kalbi? Prikąsk liežuvį! 

- Tas tavo garsusis šaulys! - piktai metė Einius. Jis buvo per 
jaunas, per daug jam rūpėjo taip staigiai išjojęs brolis ir niekur 
nesurandamas Sykas, kad dabar pajėgtų suvaldyti savo nerimą. - 
Tas tavo pasiutėlis Tolvaikis. Štai kas užpjudė Vilkę! 

Junda stengėsi susitvardyti, tačiau atėjo čia jau supykusi ir 
graužiama rūpesčio, todėl ir suriko: 

- Nedrįsk taip kalbėti, nedrįsk, supratai?! 

- Manai, bijau jo, kaip tu? 

- Kaip tu drįsti? 

76 


- Teisybę sakau. O tu bijai, bijai, bijai!.. 

- Na, pamatysim! Tuoj pamatysim, kas ko bijo! 

Vyresniajai seseriai ne kartą teko prižiūrėti brolius, ypač šitą, ir 
Einius jau buvo savo kailiu patyręs, kokia kieta jos ranka. Ir dabar, 
pritrūkus žodžių, ji norėjo pagriebti broliuką ir taip užsukti ausį, 
kad jam ašaros ištrykštų. Bet ir Einius puikiai suprato sesers 
ketinimus, tad pašoko ir, kol ji spėjo susigaudyti, nuskuodė prie 
išėjimo. Durys trinktelėjo, ir Junda pasiliko viena su savo mintimis. 
O mintys šį rytą buvo nelabai linksmos, ir dar labiau jas sujaukė 
įžūlūs jauniausiojo brolio kaltinimai. Jei juose nebūtų buve krisle- 
lio tiesos, Junda gal ir nebūtų pravirkusi. Sėdėjo dabar ant tuščio 
Uvio guolio, nenorėdama, kad ją kas nors pamatytų, nes niekaip 
nesugebėjo suvaldyti ištryškusių ašarų. 

- Kvailė, kvailė... - tarė ji sau, nusišluosčiusi akis. - Žliumbi ir pati 
nežinai ko! 


- Okastau darbo? - burbtelėjo dručkis virtuvės tarnas, kai Einius 
paklausė, kur galima rasti Syką. Dručkį Kuntienė vadovauti virtu- 
vei paskyrė ne be reikalo. Jis sugebėjo įtikti šeimininkams ir net per 
atstumą nujausti jų nuotaiką. Kad šeimininkė nekenčia šitų iš 
Žemaitijos atvykusių būsimų giminių, tarnas seniai suvokė, nors 
pati Kuntienė to, žinoma, tiesiai ir nepasakė. - Kas darbo, kur 
pasidėjo? Nėra, ir baigtas kriukis... 

Ventėje Einius šitokio atsakymo iš tarno nieku gyvu nebūtų 
pakentęs. Tačiau čia, Traupėje, viskas kitaip. Kita tvarka, kitokie 
šeimininkai, kitokie ir tarnai. 

- Man reikia. Šeimininkė klausia, - pridėjo. 

- Šeimininkė?.. - akimirkai storulio veidu perbėgo abejonė. Jis 
sumirksėjo mažom įtariom akutėm ir žvilgterėjo per petį, tikrinda- 
mas ar jie vieni. - Tai ji pati jau žino, kad... Ar tikrai pačiam 
šeimininkė sakė? 

- Sakė. Sakė, kad reikia surasti tą Syką, - patvirtino Einius. 

- Jei taip, sakyk, kad nėra! - Tarnas nusigręžė, nusprendęs, jog 
šitas jauniklis gudrauja. - O pats tai geriau nesivargink. Čia mūsų 
reikalas. 

Dručkis nukrypavo virtuvės link. Einius pakramtė apatinę lūpą, 
svarstydamas, ką čia dar paklausus. Sargybiniai, kurie privalėjo 
žinoti, kas įeina į pilį ir iš jos išeina, jam nieko pasakyti nesugebėjo. 
O gal nenorėjo? Anksčiau ši mintis Einiui nebuvo atėjusi į galvą, 
tačiau dabar jis ėmė abejoti. Visi, ko tik paklausi, abejingai trūkčio- 
jo pečiais. Greičiausiai, jiems ir nerūpėjo vienas iš daugelio Traupės 
pilies pastumdėlių. Be to, ruošiantis vestuvėms, kiekvienam netru- 
ko darbų. Tačiau Einiui jau ėmė vaidentis, kad jei jie ką ir Žino, tai 
kažkodėl privengia kalbėti. 

Galvodamas, ką tai turėtų reikšti, jis stovėjo prie durų, sekdamas 
su reikalais ir be reikalo po didijį pilies kiemą siuvančius žmones, 
ir pamatė merginą, su kuria ir šiaip jau antrą dieną norėjosi 
užmegzti kalbą. Skaistė išėjo iš šalia tvartų esančios klėties ir, kaire 

„ranka prilaikydama sulenktą prijuostę, basom kojom skubėjo už 
tvartų. Ten, kaip jau žinojo Uvis, užtvare buvo laikomas kelios 
vištos ir visas tuntas garsiai kvarksinčių ančių. 

Einius nužygiavo jai iš paskos. 

- Ar žinai, kur Sykas? - paklausė be jokių įžangų. Klaust reikėjo 
dar kartą, nes, laukdamos išberiant lesalą, antys ir vištos sukėlė 
neįsivaizduojamą triukšmą. Skaistė nusišypsojo, jį pamačius, bet, 
supratus klausimą, iš karto surimtėjo. 

- Ar nežinai? - trečią kartą pakartojo Einius, nes mergina 
susimąsčius toliau barstė iš prijuostės paukščiams grūdus. 

- O kam jo prireikė? 

- Na, man reikia. Ar žinai, kur jis?.. 

- Nežinau... - Ji papurtė galvą ir, pakėlus abiem rankom prijuos- 
tę, pakratė, kad nubyrėtų paskutiniai, akuotais užsikabinę už 
drobės miežiai. - Nežinau, kur jis dabar. Jis pabėgo. 

- Pabėgo? Kada? 

- Šiandien. Sakė, Kuntienė pasiuntė Fiodorą, kad jį priluptų. O 
gal dar blogiau... 

- Už ką? 

Skaistė gūžtelėjo pečiais. Apsižvalgius ir įsitikinus, kad, išskyrus 
prie lesalo besigrūdančius paukščius, aplinkui nieko nėra, tylutėliai 
tarė: 

- Ji kažko baisingai-ant jo užsiutusi. Jis man pats sakė, kad 
šeimininkė jį pribaigti nori. 

- Kaip tai - pribaigti? 

- Pribaigti negyvai. Užmušt, papjaut. Ne ji pati, žinoma, bet tas 
Fiodoras. Tas tai gali. Tai, kai Fiodoras pradėjo jo ieškoti, jis ėmė 
ir pabėgo. Tik tu niekam nesakyk, jaunasis riki! Nes... Nesvarbu, tik 
nesakyk... 

- Nesakysiu! - tvirtai tarė Einius. Šiaip jau jis, kaip pratęs, būtų 
bandęs pajuokauti, net pasakytų “Baisi kupeta!", parodydamas 
merginai, kad jis pats nė trupučio nebijo. Tačiau staiga pamatė jos 
akyse tūnančią baimę ir nelauktai pajuto tos baimės dvelkimą. 

Kai sudundėjo žirgų kanopos, kliūdamos už pakeliamo tilto 
grėdų, Junda atsipeikėjo išsusimąstymo. Apsižvalgė tikrindama, ar 
kas pastebėjo jos būrį įjojant, tačiau, išskyrus rymančius prie vartų 
sargybinius, pilies kieme nieko nesimatė. Tai ją truputį nuramino. 
Matyt, buvo vakarienės metas, pilėnai ir svečiai dabar menėje. Ji 
jau priešpiet motinos buvo atsiklausus, kad jos su Tolvaikiu pame- 
džioti, ir dabar, pamačiusi, kad ji grįžta be jo, Medeina būtinai imtų 
klausinėti. O tinkamo atsakymo Junda ir pati neturėjo. 

Išties, kaip tą viską suprasti? Gi Tolvaikis pats jai pasiūlė 
medžioklę. Kai ji po pusryčių nutarė jį susirasti ir pasiklausti, ar iš 
tiesų jis užpjudė Vilkę šunimis, rado Tolvaikį arklidėse, kur tas 
slaugė savo didijį juodmargį šunį, tepdamas jo žaizdas kažkokiu 
degutu dvokiančiu tepalu. Šuo, praradęs visą savo aršumą, tysojo 
paslikas ir, garsiai švokšdamas, alsavo. “Va, matai, ką tas tavo 
Uvis?.. Ką tas tavo brolis pridarė! - prakošė pro dantis Tolvaikis, 
tarytum pats Jundos brolis būtų sukandžiojęs šunį. - Bet ir tai jo 

Vilkei teko! - pridūrė. - Trys mano skalikai ją nusivijo ir kur nors 
miške pribaigs!" Junda nieko jam neatsakė, ir tas jos tylėjimas gal 
privertė Tolvaikį atsikvošėti. Baigęs tepti šuns žaizdas, jis atsistojo 
ir visai kitu, švelniu balsu, kurį ji spėjo per tas dienas Traupėje 
pamėgti, pasiūlė po pietų pasijodinėti. Ir pamedžioti, žinoma. 
Žadėjo parodyti jai tankius eglynus, kur slapstosi tiek jerubių, kad 
kas dešimt žingsnių pakeli jas iš papartyno ir gauni progą šauti. Ji, 
žinoma, sutiko ir apsidžiaugė. Jai buvo įdomu su Tolvaikiu, be to 
ji buvo pasiilgus miško, jojimo, laisvės. Kokia laimė skrieti ant Žirgo 
paskui stirną, kai šalia joja tvirtas ir drąsus jos būsimasis vyras! Tai 
buvo visai naujas, anksčiau neturėtas jausmas. 

Tačiau Tolvaikis neatėjo, kai jau buvo pasiruošusi visa jos 
palyda: broliukas Einius, pusbrolis Puteikis, keli tarnai. Teko 
pasiųsti Einių jo ieškoti. Atėjo kažkoks rūškanas. Beveik netarda- 
mas nė žodžio, palaukė, kol vergas pabalnos jo žirgą, ir išjojo už 
vartų. Kartu prajojo tik kelias varsnas, kai Tolvaikis staiga išdrožė, 
kad medžioklė atpuola, nes jam reikia skubėti. Dar pridėjo, kad 
svarbūs reikalai, kad atkeliauja svečiai iš Pskovo ar kad dar kas. 
Junda pyktelėjo ir net nesiklausė, praleido tuos jo pasiaiškinimus 
pro ausis. Ji taip laukė to pasijodinėjimo, o Tolvaikiui atsirado 
svarbesnių reikalų! 

Junda prikando lūpą, atsiminus tą pažeminimą visos palydos, o 
svarbiausia, Einiaus akyse ir, giliai atsidusus, nulipo žemėn. Šį 
kartą ji leido pribėgusiam Tolvaikio vergui nubalnoti savo žirgą. 
Patapšnojo sau per blauzdas, nukratydama prie odinio sijono 
prikibusius spyglius. Vestuvinį apdarą jį jau buvo pakeitus į įprastą 
medžioklės drabužį. Pamojus tarnui, įdavė jam nunešti į pilį 
arbaletą, dėklą su strėlėmis ir kelias jerubes. 

“Nesvarbu ir nereikia... Tada ir man nesvarbu!" sumurmėjo ji 
sau. Medžioti ji puikiai sugeba ir pati. Tuo labiau, kad ją lydėjo 
Einius su pusbroliu Puteikiu, kurie taip pat neblogai laidė strėles. 
Taip ji ir padarė. Susirado tuos Tolvaikio eglynus - papartynus ir 
prišaudė jerubių. 

Vakaro šešėliai jau driekėsi per didijį pilies kiemą. Ji dar neno- 
rėjo lipti į kambarį pas sesutę ir motiną. Norėjo pabūti viena. Einius 

su Puteikiu nuėjo į mene vakarieniauti, bet Junda nejautė alkio. 
Pavaikščiojo kieme, užsuko į arklidę, patapšnojo kaklą savo nubal- 
notai kumelei, paskui nuėjo prie klėties ir prisėdo ant aukšto 
medinio slenksčio, apšviesto švelniai kutenančių besileidžiančios 
saulės spindulių. Atsirėmė į duris, užsimerkė. Būtų mielai ramiai 
pasėdėjus, tačiau durys prasivėrė. Pro jas prasispraudė Skaistė, 
rankoje laikydama drobinį maišelį. 

- Nežinojau, kad viduj kas nors yra, - kiek sutrikus tarė Junda. 

- O aš pamaniau, kad jaunasis rikis į duris skrebena, - nusijuokė 
Skaistė. - Amžinai ką nors išsigalvoja! 

- Na taip. Mano broliukas Einius baisus pramaniūgas! - sutiko 
Junda. - Gal jau bus grįžęs ir antrasis, nežinai? 

Skaistė papurtė galvą. 

-Irrikio pati teiravosi. O jaunasis rikis tai visą laiką brolio laukia. 
Bet jo nėr ir nėr. Nei per pietus neatsirado, nei per vakarienę. 

- Vyrai turi savo gyvenimą, - tarstelėjo Junda. 

Ji truputį pasislinko, parodydama Skaistei, kad ši gali sėstis 
greta jos. Ta nedrąsiai pritūpė. Ši raudonskruostė mergina visą 
laiką rodė Jundai deramą pagarbą, nors dabar nutįsę vakaro 
šešėliai pabrėžė, kad ji kažkuo skiriasi nuo kitų merginų. Gal 
drovumu? 

O Skaistė jautė, kad atėjo proga, kad ji žūtbūt turi nugalėti tą 
savo amžiną nedrąsumą ir pasišnekėti su Junda. Ir kaip tik tada ji 
išgirdo rikio dukros žodžius: 

- Bet tau vyrai dar nelabai rūpi, tiesa? Ar buvo kas nors va taip 
prie tavęs prisėdęs? 

- Prie manes? Oi! - Skaistė užsimerkė, jos ilgos blakstienos 
suvirpėjo. - Anuo metu, kai vakarojom mūsų kaime, vis taikydavosi 
kuodelį padegti... Ir šį pavasarį kartu suposi, taip aukštai aukštai, 
virš beržų viršūnių, man visai galva susisuko... Man nepatinka! 

- Tai kas gi? - nesuprato Junda. Skaistė buvo tokia nedrąsi, 
gležna ir pažeidžiama. - Kas tau nepatinka? Gal mano broliai 
kvailai juokauja? Tu pasakyk! 

- Ne, aš ne apie juokus... Jaunasis rikis visai ne... Man nepatin- 


ka... 

- Kodėl nesakai? 

- Na... - Skaistė paraudo kaip vyšnia ir stropiai lygino delnais 
prijuostę. - Man nedrąsu sakyti... Aš paprasta mergina. 

-Vistau nedrąsu! Ko baimintis? Klausyk, Skaiste, tu pati turi būti 
drąsi! Supranti? Jei tu paprasta mergina, tai dar nereiškia, kad turi 
būti, na, nedrąsi. Visokių merginų būna! Tik nereikia visiems 
nusileisti. Ar supranti? 

- Gal ir taip, - palingavo galvą Skaistė. Ji pažvelgė į Jundą, ir 
tame žvilgsnyje jautėsi pagarba, o gal net pavydas. - Rikio dukra 
gali... 

- Ne. Visos gali. Tik reikia panorėti. Reikia pasistengti. Tai kas 
tave skriaudžia? 

- Piktai ar nepiktai? 

- Aišku, piktai. Kas taikosi tau bloga padaryti? 

- Tolvaikis... - sušnibždėjo mergina. Tyliai, bet pakankamai 
aiškiai. 

Junda nutilo jausdama, kaip kaista veidas, o širdyje kyla negeras 
jausmas. Sėdėjo pasilenkus ir tylėdama, nedrįsdama pažvelgti į 
merginą. 

- Taip nebus! - po kurio laiko kietai tarė ji. - Pažadu tau, kad 
nebus!.. 

Pelkių kaimas 


rabantas mostelėjo uodega, šoktelėjo į šoną, vos nepar- 

versdamas Uvio, ir smarkiai pasimuistė. Tvankioje miško 

tyloje pasigirdo įkyrus, ausį grežiantis gylio zvimbimas. 

Trabanto nesutrikdydavo mūšio garsai, vyrų šauksmas, 
kalavijų bei skydų žvangėjimas, tačiau, kaip ir visi arkliai, išgirdęs 
šių vabzdžių dūzgesį, jis tiesiog netekdavo galvos. 

- Šiū! - mojavo nulaužta šakele ir Uvis. - Bjaurus padaras! Betj jei 
yra gylių, ko gero, netoli ir ganyklos... 

Suradęs šuns lavoną, jis nutarė sekti Vilkės pėdomis, tačiau, 
matyt, pati Vilkė tas pėdas slėpė, tad netrukus Uvis jas ir pametė 
kimsyne. Trabantas turėjo neblogą uosle, bet toli gražu ne šuns. 
Pėdoms sekti jo uoslė netiko. Ne tokia žirgo prigimtis! Uvis vėl 
paubavo iki užkimimo, tačiau netrakštelėjo šakelė, nešmėkštelėjo 
pilkas Vilkės kailis. Miškas liko tylus ir tvankus. 

Ilgas vasaros vakaras ėjo prie pabaigos, reikėjo galvoti apie 
nakvynę. Jei netoli ganyklos, tai turėjo būti ir kaimas. O ten vis tiek 
atsiras ir guolis, ir nors kriaukšlys duonos. 

Spėlionės pasitvirtino. Prajojus pelkėtą plotą, medžiai ėmė 
retėti, ir Uvis išvydo giliai įmintas galvijų pėdas. Miškas čia buvo 
ganomas ir smarkiai apretintas. Netrukus pro retėjančius medžių 
kamienus Uvis pamatė ir pirmąsias susigūžusias, šiaudais dengtas 
trobeles. Išjojus į pievą, dešinėje žvilgsniui atsivėrė neaukšta kalva, 
kurios viršuje augo plačiašakis ąžuolas. Ąžuolo papėdėje stūksojo 
didelis akmuo. Greičiausiai su įdubimu viduryje, pagalvojo Uvis. 
Pats kaimas tęsėsi abipus dulkino kelio tolyn į girios pusę. Atrodė, 
jog trobų buvo koks tuzinas, visos pakankamai varganos. 

Žmonių nesimatė, ir Uvis sulėtino Trabanto žingine, stengda- 
masis neatkreipti į save dėmesio. Nepažįstamose vietose, ypač 
tokioje nuošalioje kaip ši, atsargumas būtinas. Tuo labiau, kad jis 
buvo labai jau menkai apsiginklavęs. Šoko į balną, negalvodamas 
apie tolimesnį kelią, taigi vieninteliai ginklai buvo visada prie šono 
nešiojamas peilis ir prie balno pririštas lankas su dešimčia strėlių. 

Pirkelės artėjo, ir vis dar niekas neišbėgo į dulkėtą kelią pažiū- 
rėti, kas gi atjoja. Nesimatė net pirmiausiai keleivį pastebinčių 

basų, nubrozdintom alkūnėm kaimo vaikėzų, tik, jojant pro pirmą 
pirkią, kažkur toliau ėmė skalyti šuva. Pirkios durys buvo uždary- 
tos, ir nebuvo aišku, ar kas spokso į jį pro du kiaulės pūsle aptemptus 
mažyčius langelius. 

Kaimelį sudarė tarsi dvi dalys, o tarp jų plytėjo arklių ištrypta 
aikštė. Pirmojoje, vargingesnėje dalyje, grūdosi kelios trobelės 
apsamanojusiais šiaudiniais stogais. Už jų stūksojo nemaža aplūžu- 
si daržinė, iš rąstų suręsta pailga bendra arklidė, atokiau matėsi 
pirtys, jaujos, dar kažkokie nedideli pastatai. Už aikštės buvo gal 
antra tiek, bet jau didesnių ir išvaizdesnių trobų. Iš kai kurių per 
čiukurą rūko dūmai. 

Uvis nušoko nuo arklio ir sustojo, nežinodamas, kur eiti. Dabar 
nulipus jam pasirodė, jog artimiausios trobelės tarpduryje kažkas 
sušmėžavo. Jis buvo besiryžtąs eiti prie durų, kai priekyje pasigirdo 
balsai. Vienas po kito už aikštės didžiųjų trobų tarsi dygte išdygo 
trys, po to dar antra tiek vyrų. Vienas jų įsakmiai pamojo ranka, ir 
du prieš tai pasirodę vyrai vėl pradingo už pastato. Jei Uvis suprato 
teisingai, tai jiems buvo įsakyta jį apsupti. Vyriškis, kuris pamojo 
ranka, neskubėdamas žengė artyn. Net iš to šimto žingsnių atstumo 
buvo akivaizdu, jog tai ne kaimietis, o karys truputį kitokia negu 
žemaičių apranga. Ginklų nesimatė, tik prie diržo tabalavo ilgas 
peilis. Už jo žengė du vyrai: vienas nešėsi lanką, kitas - ietį, toliau 
matėsi dar du raiti su ietimis. 

Jei jis nutartų bėgti, reikėjo nedelsiant šokti į balną ir, apgręžus 
Trabantą, skrieti pelkės pusėn, iš kur ką tik atjojo. Tie du, o gal ir 
daugiau vyrų, jį jau supo, ir visi greičiausiai turėjo lankus. Uvis 
pasvarstė ir atmetė šią mintį. Čia Traupės pilies žemės, apie jokį 
svetimšalių antpuolį neteko girdėti, tad čia, ko gero, pačio Kunto 
arba jo kaimynų jotis. 

Kol jis svarstė, vyras priartėjo per kokį dešimt žingsnių. Sustojo 
laukdamas, kol prijos ir abu raiteliai. Vyras buvo pusamžis, su 
juoda barzda, abipus stambokos nosies leidosi statmenos gilios 
raukšlės, kaip žmogaus, įpratusio įsakinėti ir nemėgstančio prieš- 
taravimų. Dėvėjo iš grandžių sunertus šarvus, ant pečių buvo 

užsimetęs apsiaustą. Peilis išties buvo ilgas, įdėtas į sidabru kaus- 
tytas makštis. Akies kraštu Uvis pamatė, jog iš už gretimos trobelės 
kampo išniro dar vienas vyras. Taigi buvo vėlu galvoti apie pabė- 
gimą. 

- Kas toks? - paklausė įtariai žvelgiantis į jį vyras. Iš kietos 
tarsenos Uvis suvokė, Kodėl jo apranga tarsi matyta. Panašiai 
vilkėjo Rygon atvykdavę pasiuntiniai iš Pskovo. Reikia manyti, šis 
taip pat buvo iš Pskovo ir lietuviškai mokėjo gal tik šiuos žodžius. 
Užtat dabar į priekį išėjo paprasčiau apsirengęs vaikinas. 

- Gospodin Jurij Danilovič klausia, kas pats esi! - pakartojo 
vaikinas sklandžia lietuvių kalba. 

- O kas bus jis, kad manes klausia? - atkirto Uvis. 

Vaikinas atsisuko į pskovietį ir išvertė klausimą. Tas susiraukė. 
Piktai drėbė rusiškai kelis žodžius. 

- Jis sakosi esąs Jurij Danilovič iš Pskovo, kunigaikštienės 
giminaitis, ir vyksta į šviesiausio Traupės pilies valdovo sūnaus 
vestuves. Klausia, iš kur pats? 

- Vadinasi, jis čia svečias. Kokią teisę turi klausti? 

Išvertus, pskovietis pakėlė balsą ir kalbėjo gana ilgai. Po to 
pasisuko į šalia stovinčius vyrus, mostelėjo, kad prieitų arčiau Uvio. 
Jaunuolis jau vertė: 

- Teisę turi užtikrinti, kad kelias būtų saugus jam ir jo vyrams. 
Gal pats esi kokių plėšikų ar, neduok Dieve, kalavijuočių žvalgas... 

Versta buvo teisingai, nes rusiškai Uvis šiek tiek buvo pramokęs 
iš belaisvių, kuriuos dar prieš kelerius metus parsivedė Daubaras. 
Uvis prikando lūpą. Svarstė, ar sakyti jiems teisybę. Vyrų laikysena, 
O ypačelgesys jį pamačius, buvo įtartini, nepaisant visų pskoviečių 
paaiškinimų. 

- Jis iš čia! - staiga pasigirdo už nugaros pažįstamas jaunas 
balsas. Vos tikėdamas tuo, ką girdi, Uvis atsigręžė. Gretimos 
trobelės tarpduryje stovėjo nejauna moteris ir du berniukai. Aukš- 
tesnysis iš jų buvo Sykas. 

- Taip, iš čia, - pakartojo Uvis. 

Vyrai susižvalgė, ir pskovietis parodė į moteriškę. 

- Sprosi...! 

- Tikrai iš šito kaimo? - paklausė vertėjas. 

- Taip. Iš čia, - nedrąsiai patvirtino moteris. 

- Kad žirgas kaimiečiui per geras. Matyt, vogtas. 

- Laimėtas! - skubėjo paaiškinti Uvis. - Per lenktynes. 

Kad jį galėjo palaikyti kaimiečiu, gal ir nebuvo nuostabu. Jis 
apsirengęs pakankamai paprastai, o dabar jo rūbai taip apdulkėję, 
kad negalėjai atskirti, iš kokios medžiagos pasiūti. 

- Laimėtas, - patvirtino ir Sykas. - Čia jo žirgas. 

- Šitaip... Tai gal dabar laimėsime jį mes? Ar ne, vyrai? 

Ne tik iš už gretimos, bet ir iš už sekančios trobelės dabar išėjo 
po lanku ginkluotą vyrą. Uvis sugebėjo įvertinti padėtį ir puikiai 
suvokė, kad pasipriešinimas neturi prasmės. 

- Jei atimsite žirgą, pranešiu Traupės pilies valdovui! 

- Nesivargink, - nusijuokė jaunasis pskovietis. - Mes jam ir patys 
sugebėsime pranešti! 


- Tie prakeikti pskoviečiai čia vakar atsivilko... - bėrė greitakalbe 
Sykas. - Baisi gauja. Jie ir kaimo arklius visus iki vieno atėmė. Sakė, 
kad po Tolvaikio vestuvių grąžins, bet negi gali tikėti rusinui? 
Plėšikai, ir baigtas kriukis. 

- Trabantą aš atgausiu! - tvirtai tarė Uvis. - Dėl jo nesirūpink. 
Atgausiu, kai reikės. Bet kaip tu čia atsiradai? 

Jie sėdėjo trobelės prieblandoje šalia vos žaižaruojančios ug- 
nies. Sykas papasakojo, kad pačiu laiku sužinojo iš vienos tarnaitės, 
jog ta žiežula Kuntienė prisakius Fiodorui jį nudobti. Tada perlipęs 
per sieną ir išsprukes iš pilies, nes per vartus eiti jau bijojęs. O čia 
atvykes pas savo tetą. Tik prieš kokias dvi valandas atėjęs ir 
sužinojes, kad visas kaimas tų prakeiktų pskoviečių užimtas. Visos 
pakrūmės jų pilnos. Vagys ir plėšikai, kitaip jų nepavadinsi. Sakė, 


1 Paklausk (rus.) 

kad niekas nedrįstų net nosies iškišti iš kaimo. Žmonės taip įbau- 
ginti, kad bijo karvių melžt išeiti. Pats galėjo įsitikinti. Žirgą dienos 
akyje nujojo. 

-Išžirgo jie naudos neturės! - užtikrino Uvis. - Bet man čia kažkas 
nepatinka, labai nepatinka, tik negaliu suprasti, kas. Kiek jų čia? 

- Kad nežinau... Kiek jų atsibaladojo, teta? 

- Bus gal dvi dešimtys. Pasaulio pabaiga, ką jie čia išdarinėja... 
Kad greičiau pasibaigtų tos visos vestuvės, ir jie skradžiai žemę 
prasmegtų. 

Uvis papurtė galvą. Jų palydoje iš Ventės tebuvo penki ginkluoti 
vyrai, na, dar septyni kaimynai rikiai. Bet tie prisidėjo prie jų patys 
pakeliui iš Žemaitijos. O čia virš dvidešimt ginkluotų vyrų! 

- O yra ten kokia moteris? 

- Ai, vaikeli... - moteriškė pamaišė viralą aprūkusiame katile ir 
žarijų šviesoje matėsi, kad ji nuraudo. Troboje buvo tamsu, šviesa 
vos vos skverbėsi per du pūsle užtrauktus langelius ir čiukurą, pro 
kurį išeidavo dabar beveik nematomi dūmai. - Teisybę sakant, ta 
Trautė prie jų prisiplakė. Bet jijau du vyrus palaidojo, ir protelis jai 
pasimaišęs. Gėda visam kaimui, ir ką tu jai padarysi... 

- Bet su jais? Ar keliauja moterys kartu su jais? 

- Kad jau ne. 

- Yra senių, paauglių? 

- Irgi, berods, ne. Kai jie vakar įjojo, mes subėgom žiūrėti. 
Manėm, kad prajos, ir viskas... Visi tokie žaliūkai, bet tik vienas 
moka žŽmoniškai kalbėti. Kiti kažką saviškai šabaldžiuoja. Sako, iš 
Pskovo. 

- Ir ginkluoti? 

- Ojoj! Jei ne į vestuves jotų, manytum, kad į karą. Bet jie sako, 
tų vestuvių jiems laukt reikia. Įsikraustė į trobas pas Pilkį, Dutkų ir 
Veinorą. O kaimo arklius suvarė gardan ir pasakė niekur niekam 
nevaikščioti nepasiklausus. 

- Trys dienos iki tų vestuvių, - pridėjo Sykas. - Gal ta žiežula užtat 
taip siunta, kad kita ponia Traupėje bus? 

- Nekalbėk taip apie Kunto žmoną! - sudraudė Syką teta. - Žinia, 
ji ne mūsiškė, bet ne savo gi noru čionai atvyko... 

- Ne savo? 

- Oi, ne, vaikeli... - Moteriškė uždengė katilą ir patraukė jį 
atokiau nuo žarijų. - Kuntas ją iš rusinų krašto parsivedė. Atmenu, 
raudojo baisiausiai. Tarnavau Traupėje tada, visai dar mergaitė 
buvau. Nair ta Marfa ne ką už mane vyresnė. O kad jau daili! Juodi 
plaukai tik žvilga, tarytum kranklio plunksna... Kuntas daug belais- 
vių tada atsivarė, bet žmonės sakė: šitą tai jis ves. Nes ji kokio rusinų 
rikio dukra. Na ir vedė. Bet ji vistiek dar ilgai ilgai raudojo. Gal dar 
labiau raudojo, negu kai su belaisviais atėjo... - Moteriškė atsiduso, 
matyt, prisimindama ir savo jaunystę. - Atmenu, man jos gailu 
buvo... 

- Ak, tai gijau seniai buvo, teta! - nekantriai numojo ranka Sykas. 
- O dabar tikra žiežula pasidarė! 

- Tas tiesa. Daug pikto iš pikto išauga. Dabar va ir mūsų žmones 
kamuoja, ir saviškių prisikviečia. O kada ir galas visam tam bus? 

- Nebus galo, jei jai valią duos. Mus išės, ir liks vieni rusinai. 

- Negi jų yra ir daugiau? - paklausė Uvis. 

- Yra, vaikeli... - linguodama galvą, patvirtino teta. - Ana už kelių 
varstų visą kaimą rusinai pasistatė. Tai Kuntienė juos sukvietė. 

- Aa, bet tie tai paprasti valstiečiai. Šitie, kur jus užgriuvo, kas 
kita. 

Sykas numojo ranka: 

- Būtų valdovas Kuntas geriau ją Pskove palikęs. Nebūtų dabar 
ir Fiodoro, ir visų šitų vestuvininkų ant mūsų galvų. 

Uvis nieko neatsakė, matėsi, kad jis kažką įtemptai svarsto. 
Patylėjęs staigiai atsistojo: 

- Klausyk, Sykai, kažkas čia nesueina. Ar tai gali būt vestuvinin- 
kai? Be moterų, be senių, vien tik vyrai. Ir arklius iš jūsų atėmė. 

- Rusinai, mat... Ar juos supaisysi! 

- Rusinai tai rusinai, bet... Ne! Reikia būtinai pranešti į pilį. 
Supranti? Dabar pat. 

- Bet kad ir iš tavęs žirgą atėmė. 

- Jiems tik atrodo, kad atėmė. Einam, tuoj pamatysi, ko nema- 
tęs... 

Tereikėjo užeiti už trobelės, kad išvystum gardą, į kurį buvo 
suvaryti visi kaimo arkliai. Trabantą jiedu pastebėjo iš karto. 
Gerokai aukštesnis už kaimo arklius jis stovėjo, karingai atlošęs 
galvą, obalta žvaigždė iš tolo švietė kaktoje. Vienas pskovietis laikė 
jį už pavadžio - atsargiai, už pačio galo, prisiglaudęs nugara prie 
tvoros, - kitas bandė apeiti iš šono, taikydamasis įšokti į balną, bet 
vos tik jis priartėdavo, Trabantas grėsmingai pasisukdavo ir psko- 
vietis atatupstas puldavo atgal. Matyt, Trabantas jau buvo jam 
parodęs, kaip taikliai sugeba spirti, ir pskovietis norėjo išvengti 
antros pamokos. Gerokas būrys rusinų stoviniavo kitoje tvoros 
pusėje ir garsiais šūksniais drąsino tramdytojus. 

- Pasiruošk, - tyliai tarė Sykui Uvis. Tas pažvelgė į jį, nesupras- 
damas, apie ką kalbama. - Pasiruošk, sakau, tuoj josim. 

Jis sukišo du pirštus į burną, giliai atsikvėpė ir šaižiai sušvilpė. 
Trabantas sukarpė ausimis ir visu kūnu pasisuko į jų pusę. Uvis 
sušvilpė dar kartą. 

Sužiuro į jų pusę ir bande Trabantą sutramdyti vyrai, o žirgas, 
atrodo, to ir telaukė. Stojosi piestu, stipriu kanopų smūgiu nubloš- 
kė pirmąjį pskovietį, atsispyrė priešakinėmis ir trenkė užpakalinė- 
mis antrajam. Abu riktelėję susmuko. Kieme kilo sąmyšis; vieni 
pskoviečiai bėgo į pagalbą savo draugams, kiti griebėsi ginklų, 
arkliai žvengė, išsigandę blaškėsi, lipo vienas ant kito. Trabantas, 
papurtęs karčius, pirma pabėgėjo mažu ratu palei užtvarą, paskui, 
matyt, nusižiūrėjęs tinkamą vietą, pasileido tiesiai Uvio pusėn. 
Šoko taip, kad perskriejo dar kokį puse sieksnio virš tvoros karčių. 
Sužvengė patenkintas ir keliais šuoliais atsidūrė prie savo šeiminin- 
ko. 

- Greit, nežiopsok! - šūktelėjo Uvis. Šoko į balną ir padavė ranką 
Sykui. Beveik kelte užkėlė vaikinuką prieš save. Trabanto raginti 
nereikėjo. Kaip vėjas išlėkė iš kaimo, taškydamas į šonus dulkes. 
Įkandin jiems sušvilpė strėlės, dusliai sucvaksėjo, smigdamos į 
apkerpėjusius trobos rąstus. Kažkur sukliko persigandusi mergina. 

Trabantas šuoliavo atgal į girią. Sušmėžavo pirmi krūmai, sumir- 
gėjo beržų kamienai, ir pskoviečių šauksmai liko toli už jų. Keli dar 
pabandė vytis, užžokę ant žirgų, tačiau, pamatę, kad nieko nepeš, 
netrukus, keikdami prakeiktus pagonis, sugrįžo. 

Uvis pajojo, kol įsitikino, jog niekas jų nesiveja, ir sustabdė 
įsikarščiavusį eržilą. Sykas žiobčiojo, gaudydamas kvapą. Nuo 
greito jojimo abiejų raitelių veidai įkaito, plaukai išsitaršė. 

- Ojei, slibinas, ne žirgas! - pravebleno Sykas. - Slibinas... Tiems 
tik nosys ištįso. 

Joti apžargomis buvo nepatogu, ir jis pasimuistęs nušoko že- 
mėn. 

- O ką dabar darysim? - paklausė. 

- Aš turiu ieškot savo Vilkės. Žinau, kad ji čia kažkur labai netoli. 
O tau reikia į pilį... 

Uvis tebesėdėjo ant Trabanto, kuris nenustygo vietoje ir kapstė 
kanopa samanas. 

- Man -į pilį? Kodėl? 

- Reikia, Sykai. 

- Vajetau, aš gi iš ten ką tik pabėgau!.. 

- Būtina pranešti, Sykai. Be to, pas tetą tau vietos nebeliko. Tie 
pasiutę pskoviečiai būtų sumalę tave į miltus, jei būčiau vienas 
išjojes. Jie čia aiškiai rezga pinkles ir nenori, kad kiti žinotų. Tiek 
tai jau aišku. Kodėl uždraudė visiems iš kaimo išeiti? 

Sykas tylėjo, iš apačios žvelgdamas į Uvį. 

- Tie sumaltų čia, tas Fiodoras - pilyje... Tai kur man dėtis? 

- Fiodorui į akis nelįsk, - Uvis prikando lūpą ir truputį pagalvojo. 
- Tu gi pažįsti Traupe kaip savo penkis pirštus, kiekvieną jos 
užkaborį... 

- Tas tai jau taip! - sutiko Sykas. 

- Tai va. Įsigauk kaip nors ir pranešk Einiui. Ar turi būdą į pilį 
įsigauti, kad niekas nepastebėtų? 

- Turiu. 

- Tai pralįsk ir pranešk, geriausiai mano tėvui Žybartui. Na, tai 
gal ir sunkiau. Bet Einių surast bus nesunku. Jis ten, kaip įpratęs, 
landžioja po visus kampus. 

- Pranešt, kad yra pskoviečių atvykę? O kąjie man sakys? Sakys, 
didelio čia daikto, Kuntienė gi iš Pskovo... 

- Sakyk Einiui ar mano motinai, jog tai mano žodis. Aš įsitikinęs, 
kadjie ne vestuvininkai. Ginkluoti vyrai ir slepiasi nuo visų... Tokio 
būrio neužtenka piliai pulti, bet... Gal pasalą ruošia? Nežinau, pats 
nežinau, ką jie sumanė, bet būtina Traupėje perspėti maniškius. 
Būtina! 

Sykas sušniurkštė strazdanota nosim. 

- Galėtumėm abu nujoti. Toks kelias!.. Visą naktį eiti! 

- Sykai, ar tu galėtum palikti sužeistą draugą? Geriausią savo 
draugą? 

Sykas papurtė galvą. 

- Tai va. Ir aš negaliu. O ji čia kažkur visai netoli. Jaučiu, kad 
netoli ir greitai ją rasiu. Pasakyk Einiui, kad saugotų seseris! Na, 
gerai, ir būk atsargus. - Uvis perbraukė ranka ryškiai rudus Syko 
plaukus ir, apgrežęs Trabantą, pasuko gilyn į mišką. Jojo atgal į 
pelkę, į tą vietą, kur tysojo Vilkės papjautas skalikas. 


12 


Vėl belaisvis 


ytui išaušus, Uvis jautėsi dar labiau pavargęs, negu tada, 
kai temstant išsitiesė iš eglišakių ir sausų samanų su- 
krautame guolyje. Nors guolis buvo ir minkštas, - kartais 
tekdavo praleisti naktį ir kietesniuose, - miegojo prastai, 
vis pabusdavo. Žadino kiekvienas miško garsas, o jei įsivyraudavo 
tyla, pašokdavo nuo savo paties sapnų. Sapnuose atrodė, kad 
Vilkutė darvisai maža, dreba savo smulkiu kūnu, inkšdama iš alkio 
ir baimės, ojam reikia keltis ir eiti į žvarbią naktį ieškoti jai maisto... 

Praplėšęs akis ir atsisėdęs, jis ne iš karto suvokė, kad dabar ne 
šaltas pavasaris ir kad aplink ne Žiemgalos miškai. Dabar ėjo į 
pabaigą vasara ir, nors naktis pasitaikė vėsoka, jos nepalyginsi su 
anom naktim, praleistom su Vilkute liepos drevėje. Ir alkis jo 
ypatingai nekamavo, suspėjo suvalgyti duonos riekę pas Syko tetą, 
tačiau liko kamuojanti nežinia... Kažkur šitoje pelkėje slapstėsi 
Vilkė. Bet turbūt toli, jei negirdėjo, kaip jis kiekvieną kartą, pabu- 
dęs, ūbauja girinės pelėdos balsu. 

- Nieko nebus, - kalbėjo jis, balnodamas Trabantą. - Per varstą, 
o gal net du jos nėra. Būtų išgirdusi. Naktis beveik be vėjo, per 
kokius du varstus girdėti ūbaujant. 

Jis pažvelgė į viską suprantančias Trabanto akis ir papurtė 
galvą. Tai turėjo reikšti, jog tą kitą mintį, kuri jį kamavo ir neleido 
užmigti, tą baisią mintį reikia vyti kuo toliau. Negalėjo gi būti, kad 
neatbėgtų. Neatbėgtų, nes nepajėgia... 

- Ne! Šiuose miškuose jos nėra. Šit kaip, drauguži! Teks keliauti 
tolyn. Matyt, ji, papjovusi tą skaliką, nesustojo prie šitos pelkės. O 
tai jau gerai. Reiškia, nėra taip sunkiai sužeista, jei gali toli bėgti. 

Ši mintis jį drąsino. Kėlė ūpą ir ryto metu linksmiau atrodantis 
miškas. Pakilusią saulę įvairiais balsais sveikino miško paukščiai. 
Diena, atrodo, lauke vėsesnė, nes rasa buvo negausi, o vakaruose 
tvenkėsi debesys. Oro permainą pranašavo ir paukščių skrydis. Jie 
skriejo pažeme, nes uodų ir muselių sparneliai po nakties vėsos dar 
buvo sudrėkę, ir plunksnuotieji vabzdžių persekiotojai gaudė juos, 
beveik kliudydami sparnais krūmų viršūnes. 

Saulė jau buvo gerokai pakilusi, kai, palikę pelkėto miško plotus 
kairėje, jie smagiais šuoliais perjojo dvi virtines kalvų. Čia prasidėjo 
šviesus retomiškis, ir Uvis nesitikėjo, kad tokioje beveik atviroje 
vietoje laikytųsi Vilkė. Jei jis neklydo, tai dabar buvo atsidūręs 
beveik tiesiai į pietus nuo Traupės ir neužilgo turėjo perkirsti kelią, 
kuris vedė į Kernavę ir toliau į Trakus. Už kelio vėl prasidėjo 
žemuma, kurioje iki pat didelės plokščios aukštumos plytėjo pel- 
kės. Per tą prasidedančią už Nevėžio aukštumą jie ir atjojo iš 
Žemaitijos į Traupę ir būtent ten, tik kelių varstų atstumu nuo 
pilies, Vilkė rado arbaleto strėlę... 

Melavo Tolvaikis! Dabar jau aišku, kad melavo. Ten buvo 
sustoję ginkluoti vyrai, kurie keliavo visai ne į medžioklę. Ne 
žemaičiai ir ne lietuviai, jeigu aplaužė šventojo medžio šakas. Ir štai 
jis jau aptiko apie dvi dešimtis ginkluotų vyrų kaimelyje į rytus nuo 
Traupės... Negi tai tie patys?.. Arbaletus pskoviečiai turėti galėjo. 
Taigi vien strėlė dar neįrodo, kad ten būta vokiečių. Bet nejaugi jie 
artinosi prie Traupės pilies iš vakarų, jei tas jų Pskovas kažkur į 
šiaurės rytus? Uvis susimąstęs papurtė galvą. Greičiausiai ne. 
Nebent ten būta žvalgų. Bet ar reikia žvalgybai tiek žmonių? Ne... 
Išeitų, kad ten, po šventąja liepa, bus buvęs kitas būrys. 

Ojeiiš tikrųjų kitas būrys? Vienas pasislėpęs miškuose į vakarus 
nuo pilies, kitas užsidaręs atkampiame pelkių kaimelyje į rytus... 
Uvis vėl pajuto pavojaus dvelksmą. Aišku, pilies dviem tokiais 
būriais nepaimsi... Tuo labiau Traupės. 

Tačiau kodėl Tolvaikis sumelavo? 

Kad užsiundė šunį, tai paprastas pavydas... Tai galima jei ne 
atleisti, tai bent suprasti. Bet ko jam reikėjo meluoti apie tos Vilkės 
aptiktą arbaleto strėlę? 

Uvis atsiduso ir atgalia ranka patrynė savo surauktą kaktą. 
Perdaug kaupėsi rūpesčių. O tai, kad jo narsioji sesutė, taikliausia 
Ventės apylinkės šaulė Junda, atrodo, pametė galvą dėl Tolvaikio, 
viską galutinai sujaukė. 

Viena paguoda, kad Sykas jau turėjo būti pranešęs, kas buvo 
liepta, Einiui. Ir Uvis, vos tik suras Vilkę pietinėse pelkėse, pasuks 
atgal į Traupę. 

Ir kuo skubiausiai! 

Trabantas pasimuistė ir sustojo. Uvis tarsi pabudo iš jį kamavu- 
sių minčių. Miškas čia buvo visai retas, o tiesiai prieš juos driekėsi 
kelias, kuris vedė iš Traupės į pietus. Uvis šoko iš balno ir pritūpęs 
atidžiai patyrinėjo suplaktą kelio smėlį. Pėdų netrūko, bet to ir 
reikėjo tikėtis. Kelias buvo vienas iš svarbesniųjų šiuose kraštuose. 
Tačiau vienos pėdos buvo vertos dėmesio. Jota dar šį rytą. Tuoj 
nukritus rasai. Ir jota greitai. Ir žirgo būta ristūno. Taip buvo galima 
spręsti iš šuolių dydžio. Ir jota buvo į Traupe. 

Kažkas vos brėkštant šituo keliu ant gero žirgo labai skubėjo į 
Traupę. 

Uvis nusipurtė dulkes ir vėl sėdo į balną. 

- Pajosime galiuką į pietus, Trabantai, - tarė jis nekantriai 
trypčiojančiam žirgui. - Čia pelkynas dar tik prasideda. Tikras 
raistas už kokio varsto. Ten bus ir Vilkė. Žinau, kad bus. 


Kaimo trobas jis pamatė jau iš tolo. Miškas čia buvo iškirstas per 
visą pusę varsto. Kaimas driekėsi abipus kelio, vedančio į pietus. 
Gerokai didesnis už tą, kurį užtiko vakar, ir kur kas naujesnis. 
Daugelis namų švietė dar baltais sienojais, o toliau, kur baigėsi 
skynimas, matėsi dar renčiamų trobų sienos. Matyt, Kuntas čia 
kurdino naujus žemdirbius. 

- Na, drauguži, šį vakarą teks elgtis atsargiau, - sušnibždėjo Uvis, 
pasilenkęs prie juodos Trabanto ausies. - Nors čia, atrodo, viskas 
tvarkoje... 

Iš toli žmonių dar gerai įžiūrėti negalėjai, bet ir taip buvo aišku, 
jog į dešine puse nuo kelio tarp dar neišrautų kelmų moterys vartė 
atolą. Kairėje, pelkės pakraštyje, ganėsi arkliai, kažkur kaime 
amsėjo šunys. Iš naujųjų trobų čiukurų kilo dūmai, toli miške 
pokšėjo kirviai. Atrodė, jog kaimas gyveno ramų gyvenimą. Uvis 
paragino Trabantą. Dūmai turėjo reikšti, jog čia kas nors verdama 
arkepama. Gurgiantis pilvas įsakmiai priminė, kad nuo to laiko, kai 
suvalgė riekę duonos pas Syko tetą, išskyrus keletą žalių grybų ir 

saują mėlynių, jis nieko burnoje neturėjo. Jam bejojant, šieną 
vartančios moterys sustojo pasirėmusios grėbliais, ir Uvis joms 
pamojo. Atsakydamos pamojo ir jos. 

“Turtingas kaimas, atrodo..." dingtelėjo Uviui, nes papelkės 
pievoje matėsi daugiau arklių, negu galėjai tikėtis. Ir ne visi 
darbiniai kuinai. Ilgesnių kojų. Artėjant prie kaimo tai šen, tai ten 
pasirodydavo žmonių, tačiau niekas ypatingo dėmesio į jį nekreipė. 
Tolumoje keli vyrai kėlė ant trobos rentinio naują baltutėlį sienojų. 
Prajojo jau ir pirmą trobą. Prie slenksčio, lupdama virtas ropes, 
sėdėjo jauna moteris. Ji pažvelgė į raitelį ir smuko trobon. 

“Keista... - pagalvojo Uvis. - Namas prieš kelis metus statytas... 
Sienojai ir tamsėt pradėję. O jokių gėlių po langais... Tik plika 
sutrypta žemė." 

Prie sekančios trobos jis nušoko nuo Trabanto. Du vyrai stovi- 
niavo prie tvarto. Tik nulipęs nuo arklio, jis pamatė, jog iš namo 
išėjo dar trys. Du iš jų visai ne kaimietiškos išvaizdos. 

- Būkite sveiki, koks čia kaimas? - linkterėjo Uvis vyresniajam 
barzdotam kresnam vyrui, vilkinčiam sermėgą. Jis jau suvokė, kad 
tai, kas iš toliau jam atrodė tvarkoj, anaiptol nebuvo tvarkoj. Tačiau 
dabar nebuvo kaip trauktis. Barzdočius spoksojo į jį, aiškiai nesup- 
rasdamas klausimo, paskui suraukė vešlius antakius. 

- Što skažeš?! - tarė. 

- Derži, Vaska!*- šūktelėjo kitas už Uvio nugaros. 

Uvis atsigrežė, tačiau jau buvo vėlu. Vos nepasimovė ant tiesiai 
į nugarą nukreiptos ieties. Iš už namo, atkišę ietis, išbėgo dar du 
vyrai. Ir apranga, ir ginklai aiškiai rodė, kad jie taip pat iš Pskovo 
žemių. 


Uvis atsipeikėjo ant šaltos molinės aslos. Praplėšė tarsi sulipu- 
sius akių vokus ir vėl užmerkė. Gulėjo nepatogiai, įmestas į nedide- 


! Ką pasakysi? (rus.) 
ŽLaikyk, Vaska! (rus.) 

lę, belangę patalpą. Šviesa skverbėsi į vidų tik per nesandariai 
suleistų rąstų plyšius. Galvoje nepaliaujamai ūžė ir tvinkčiojo, o 
kai pabandė keltis, kaktoje pajuto veriantį skausmą. Uvis prikando 
lūpą, kad neišsiveržtų dejonė, ir atsargiai pačiais pirštų galiukais 
palietė veidą. Užčiuopė lipnų jau krešantį kraują, nuvarvėjusį iš 
žaizdos kaktoje per kairįjį žandą. 

Tai ten jam su ieties kotu, o gal kirvio plokštuma užvožė vienas 
iš pskoviečių, kai Uvis pabandė siekti peilio. Nes šitame naujai 
statomame, ateivių iš Pskovo apgyventame kaime irgi buvo apsis- 
toję kariai. Tiek tai jis suspėjo susigaudyti. O tai, kad naujakuriai 
juos priėmė kaip savus, ir todėl pskoviečiai čia jautėsi tarsi namuo- 
se, suvokė, deja, per vėlai. 

- Kad juos Giltinė įgeltų! - pusbalsiu sušvogždė Uvis. - Tai jau 
trečias būrys!.. Ir kiek jų čia? Ir įsirioglink tu man tiesiai į širšyną! 
Kaip paskutinis kvailys... Kaip paskutinis kvailys! 

Valandėle dar pagulėjo ant šaltų grindų, užmerkęs akis ir 
jausdamas, kaip tvinkčioja ausyse kraujas. Kai pajėgdavo išjungti 
skausmą ir ūžimą, galvoje pasigirsdavo svetimi balsai. Tik paskui 
suprato, kad balsai buvo ne jame, o už jo, kad kalbėjo kažkokie 
vyrai - visai netoli, už rąstų sienos. Kažkas rusiškai sakė, kad 
pasisekė Vaskai. Tokį žirgą čia kažin ar įsitaisysią. Dar net puolimas 
neprasidėjo, o jau turįs... 

Įsitaisysią, kaip neįsitaisysią... Turi tie pagonys žirgų! Tik, 
žinoma, ne kaimiečiai. Čia tai kuinai, ne žirgai, - kalbėjo kitas. 
Pskovietis nusikvatojo, o kai nutilo, pro storas klėties sienas pra- 
siskverbė garsas, kuris akies mirksniu Uvį pastatė ant kojų. Žvengė 
Trabantas. Žvengė piktai, grasindamas, kad nedrįstų jo liesti. Uvis 
ir nematydamas žinojo, jog Trabanto galva aukštai pakelta, nasrai 
piktai iššiepti, o pats jis trypčioja ir sukasi, pasirengęs spirti 
užpakalinėmis kojomis arba trenkti priekinėmis. Pasigirdo riks- 
mai, po to - keli rimbo pliaukštelėjimai. Žvengimas užsikirto ir 
nutilo. Trabantas dabar, nuleidęs galvą, įtempęs visus raumenis, 
žiūri įtūžusiomis, krauju pasruvusiomis akimis. Vargas tam, kas 
prieis taip arti, kad jį pasiektų jo kanopų smūgiai. 

98 


- Ataidy!.. Ataidy!! - garsiai šaukė kažkas. Matyt, tas antrasis 
geriau pažinojo žirgus. 

- Jei lįsi, jis tau galvą suknežins! - šaukė rusiškai. - Ramiau... 
Ramiau... Palik jį kol kas ramybėje, kvaily! 

- Prakeikti arkliavagiai! - sušvokštė Uvis. Girdėjosi pskoviečių 
juokas, bet Trabantas daugiau nežvengė. Uvis truputį svyruoda- 
mas nuėjo prie artimiausios sienos. Kluptelėjo, tamsoje užkliuvęs 
už kažkokios pintinės. Iš jos pabiro lyg ir pakulos, kaip užčiuopė 
Uvis. Dvelkė drėgme, šienu ir pelėmis. Prigludęs prie plyšio tarp 
sienojų, pažvelgė laukan. Pasirodė, jog klėtis, kurioje jis buvo 
uždarytas, stovi beveik pačiame kaimo viduryje. Pro plyšį kairėje 
sienoje galėjai įžiūrėti gana didele kiemo aikštę, kurios gale degė 
bent tuzino sėdinčių vyrų apsuptas laužas, ir žirgų aptvaro kraštą. 
Uvis kiek įmanydamas, kuo arčiau prisispausdamas prie plyšio, 
apžiūrėjo arklius, tačiau juodo plauko tarp jų nebuvo nė vieno. “Tie 
niekšai jį pritalžė rimbais ir nutempė atokiau nuo kitų arklių," - 
nusprendė Uvis. Vyrai, susėdę apie ugnį, dabar kalbėjosi negarsiai, 
tad jo ausis pasiekdavo tik žodžių nuotrupos. Atrodė, jog midaus 
prie laužo nestigo, ir keli jų vos laikėsi ant kojų, kai atsistodavo 
kažką veblendami ir kabinėjosi prie dviejų midų pilstančių moterų. 
Tos irgi buvo nepėsčios, o viena, vyresnioji, kvatojo bene garsiau už 
vyrus ir praeidama vis taršė jiems plaukus ar pešiojo barzdas. 

Uvis perėjo prie galinės sienos. Čia plyšiai buvo mažesni, ir 
norint ką nors įžvelgti reikėjo gerokai pasistiebti. Šis klėties galas 
buvo atsuktas į gatvę. Beveik tiesiai prieš klėtį skersai gatvę stovėjo 
didelė nauja troba. Gal didžiausia kaime. Tačiau ypatingą dėmesį 
patraukė prieš namą, ant įkasto į žemę suolelio susėdę trys vyrai. 
Apsirengę pskovietiškai, tik jų rūbai visiškai nauji, net neapdulkėję. 
Matyt, jie tais rūbais nekeliavo, persirengė tik čia atvykę. Tačiau 
vyrai išsiskyrė ne tik nenešiota apranga. Ir laikysena, ir patys veidai 
atrodė kitokie. Dauguma pskoviečių buvo su vešliomis barzdomis, 
o šie glotniai apsiskutę. Jų veidus ženklino savotiškas griežtumas. 


! Pasitrauk! (rus.) 

Kažkuo pažįstami buvo tie veidai, ir nors pasistiebusiam Uviui 
pradėjo tirpti koja, jis nesitraukė nuo plyšio ir atidžiai juos tyrinėjo. 
Vyrai sėdėjo tylėdami ir niūriai žvelgė kas į gatvę priešais save, kas 
į prie laužo susėdusius pskoviečius. Ten, matyt, kažkas nutiko. 
Klyktelėjo mergina, nugriaudėjo vyrų juokas. Po to moteriškas 
balsas pareiškė, kad jie visi yra kalės vaikai. 

- Die Russen sind besofen...! - aiškiai ištarė sėdintis kairėje vyras 
ir su panieka numojo ranka. 

- Las doch...- numojo ranka vidurinysis. - Bis Uebermorgen ist 
ja nichts los.2 

Uvio koja staiga atsisakė tarnauti, ir jis apstulbęs klestelėjo ant 
šaltos molinės ąslos. 

- Vokiečiai!.. - sušnibždėjo jis sau. - Ir net iš ordino! 

Abejonių neliko. Tereikėjo vaizduotėje tuos vyrus apvilkti ap- 
siaustais su išsiuvinėtais raudonais kalavijais, ir tie niūrūs veidai 
staiga taip ir prilipo prie vokiškų apsiaustų. 

- Iš ordino...- pakartojo. - Iš ordino ir dar persirenge! 

Uvis jautė, kaip jį staiga iki pat viršugalvio apsėmė šalta baimės 
banga. Ne dėl savo kailio, žinoma. Tie vokiečiai, ko gero, iš viso 
nežinojo, kad jis čia įmestas, o jį sulaikiusiems rusinams jis grei- 
čiausiai tebuvo prakeleivis su geru arkliu. Bet ką tas vokiečių 
buvimas reiškė jo artimiesiems? Pskoviečiai supo Traupę iš šiaurės 
ir pietų, o dabar paaiškėjo, kad pinkles rezgė ir ordinas... 

Jis privalėjo išsprukti iš čia kuo greičiausiai! Kuo greičiausiai. 

Kaip gerai visgi, kad jis pasiuntė Syką, ir tas, be abejo, jau 
pranešė Einiui, kas buvo sakyta. O Einius, aišku, perdavė tėvui. Tas 
jau žinos, ką daryti... Pavojus tvenkėsi juodas, grėsmingas, bet jei 
Sykas suskubo įspėti, Traupės taip lengvai nepaimsi. Ypač kai tarp 
gynėjų yra ir Žybartas su savo kariais ir bičiuliais iš Žemaitijos. 

Uvis, nekreipdamas dėmesio į vis dar tvinkčiojančią skausmu 
galvą, ėmė dairytis, kaip galima iš čia ištrūkti. 


! Rusai pasigėrė... (vok.) 
Ž Tegu... Iki poryt nieko neįvyks. (vok.) 

Syko sugrįžimas 


isa nelaimė buvo, kad Sykas pasiekė Traupę jau saulei 
gerokai pakilus. Jam reikėjo keliauti nebojant sutemų, 
tada ir pilies sienas būtų galėjęs pasiekti arba naktį, arba 
bentjau brėkštant. Tačiau jis išsigando nakties ir nutarė 
numigti apleistoje malkakirčio trobelėje. 

O dabar buvo įsidienoję. 

Pro pagrindinius vartus įeiti neimanoma. Ten stovėjo sargyba, 
kuriai, be abejo, pasakyta, kad reikia jį sulaikyti. Viena viltis, kad 
kuoruose šiuo metu jau nebebuvo sargybinių. Jie ten visad stovė- 
davo naktį, o dienomis tik kai būdavo apsiniaukę arba kai paliep- 
davo Kuntas. Tačiau dabar darbų netrūko, tad greičiausiai kuoruo- 
se sargybinių ir nebuvo. Tai pasitvirtino, nes Sykas, slėpdamasis 
tarp krūmokšnių ir prasigaves per pilies griovį, nepastebėtas pasie- 
kė pagrindinę storų rastų sieną. Tai, kad siena buvo bent penkis 
kartus aukštesnė už jį patį, jo nesutrikdė. Jis praskleidė prigludusį 
prie sienos tankų šaltekšnio krūmą, suraukęs kaktą, pasirausė tarp 
pernykščių lapų, ir jo akys nušvito, pamačiusios kanapinę virvę su 
iš lazdyno išpjautu trišakiu kabliu, tvirtai pririštu prie virvės galo. 
Panaudodamas šį paprastą įrankį, jis ne kartą įsiropšdavo į pilį 
nakties metu, kai vartai jau būdavo uždaryti ir tiltas pakeltas. 

Sykas taip pat žinojo, kurioje vietoje siena žemiausia ir kur 
tvirčiausiai užsikabina mestas kablys. Pritūpęs palaukė, kol viskas 
už sienos aprimo, apsuko virvę tris kartus virš galvos ir paleido 
kablį. Pasisekė iš pirmo karto. Kablys dunktelėjo kitoje sienos 
pusėje, po to reikėjo stipriai truktelėti, kad vienas iš jo nusmailintų 
galų užsikabintų už rąsto apačios ar kokio nelygumo sienoje, ir tada 
jau neatleisti virvės. Virvė įsitempė. Sykas truktelėjo iš visų jėgų. 
Laikėsi. Dabar jau buvo galima kopti. 

Kopti buvo nelengva. Patį viršų pasiekus, jau virpėjo iš įtampos 
dešinė ranka. Jis persiropštė per sienos viršų, dunktelėjo į užsienos 
pritvirtinto gynybinio tiltelio lentas ir, žemai pritūpęs, apsižvalgė. 
Iš čia matėsi arklidės stogas, o už jo - pilies kiemas. Prie šulinio 
stoviniavo keli žmonės, tačiau buvo užsiėmę rimtu pokalbiu ir, 
laimei, jo pusėn net nedirstelėjo. Paėjęs iki kuoro, išsitiesė ir kablį 

su virve permetė į kitą sienos pusę. Patenkintas, kad viskas taip 
gerai pavyko, Sykas nudardėjo laiptais žemyn į pilies kiemą ir 
smuko už arklidės. Palei sieną galima buvo pasiekti angą, pro kurią 
iš arklidės išmesdavo mėšlą. O patekęs į arklides, galėjai jaustis 
kaip namie. Pasislėpk šiene ar ėdžiose ir ramiai sau lauk, kol 
pasirodys Einius. 

Sumanyta buvo gerai, nieko neprikiši. Tačiau gyvenimas nere- 
tai pakiša kiaulę. Šiuo atveju tai buvo ne kiaulė, o didysis juodmar- 
gis šuo Puzis. Jam buvo padriekta šiaudų arklidės gale, ir jis ten 
tysojo, laukdamas kol užgis Vilkės padarytos žaizdos, iškišęs liežu- 
vį, ir sunkiai kvėpavo. Buvo pasisukęs į arklidės angą ir, vos joje 
pasirodė Sykas, Puzis pakėlė metinio veršio dydžio galvą ir kiek 
pajėgė amtelėjo. 

Sykas to tikrai nesitikėjo. Vos jis įslinko į apytamsį tvartą, kai 
prieš jo akis išdygo dvokianti degutu pabaisa su plačiai pražiotais 
nasrais. Sykas suklykė, tarsi vaiduoklį išvydes, ir visa gerkle 
šaukdamas kiek įkabina pasileido prie durų. Net ir nepastebėjo, 
kaip šalia išdygo šunį slaugęs Fiodoras ir griebė tvirta ranka už 
pakarpos. 

- Na!.. Iš kur tu?! - ne mažiau už Syką nustebo ir pats Fiodoras, 
tačiau Syko nebepaleido. Vargšas berniukas dar bandė šauktis 
pagalbos, tačiau Fiodoras tvojo plačia letena jam per veidą, kažką 
piktai murmėdamas. Pradžiai, kol praneš Kuntienei, kad jos ieško- 
mas pabėgėlis atsirado, pavilkęs įmetė jį į tamsią belangę kamarą, 
kurioje buvo laikomos balnų gūnios, užrakino duris, o raktą 
prisegė prie diržo. 


Antra diena, kaip nebuvo Uvio, ir Einius nežinojo, ką ir galvoti. 
Brolio dingimas tėvams perdaug nerimo nesukėlė. Apie Jundą 
nebuvo ko ir kalbėti, ta iš viso pastarosiom dienom nežinojo, 
kokiam pasauly gyvena. 

- Ne mažas... Niekur nedings, - nuramino jį motina. - Suras Vilkę 
ir grįš. Jei jam kas blogo nutiktų, Žinočiau. 

Su tuo negalėjai ginčytis. Jų motina Medeina neklysdama 
nujausdavo, jei kas atsitikdavo šeimos nariams. Tą naktį prieš 
daugelį metų, kai Daubaras su Uviu laiku negrįžo iš medžioklės, 
motina taip pat nerado vietos. Einius gerai tą pamena, nors ir buvo 
visai mažas. į 

Tik Gailė atjautė Einių, ojai pritardama ir Skaistė. Tai, žinoma, 
buvo neblogai, kad ir Gailė, ir Skaistė kartu padūsauja, tačiau Uvio 
vis tiek nesugrąžino. 

Po to nelemto įvykio su Vilke Einius ėmė nuoširdžiai nekęsti 
Tolvaikio. Manė, kad nekes irto didžiagalvio šuns, tačiau pamatęs, 
kaip sunkiai jis sužalotas, kaip tyso dabar tvarte ant šiaudų, jo 
pagailėjo. Kuo kaltas gyvulys, kad daro, ką jam šeimininkas liepia... 
Užtat atnešdavo nugriebes nuo skobnio maisto, nors, po teisybei, 
Puzis beveik neėdė. Tačiau bent nebeurgzdavo, pamatęs Einių, o 
praeitą kartą net leidosi paglostomas. Gyvulys irgi mėgsta, kai su 
juo gražiuoju elgiesi. 

Štai ir dabar Einius ėjo pas šunį, kai tarsi išgirdo balsą. Sustojo 
ir apsižvalgė. Prunkštė muses baidydami arkliai, bet šiaip tvarte 
nieko nesimatė. Tačiau vėl tarsi iš po žemių pasigirdo prislopintas 
balsas. Šaukiantis jį vardu. 

- Kas čia? - šūktelėjo Einius ir dėl viso pikto paėjėjo arčiau durų, 
kad spėtų pasprukti, jei reikės. 

- Čia Sykas...- jau aiškiau girdėjosi balsas. - Aš čia, rikio sūnau! 
Atidaryk duris! 

- Kur - čia? Ko slapstais? 

- Kamaroje. Kur žirgų gūnios... Atidaryk! 

Pagaliau paaiškėjo, iš kur sklinda balsas. Trečioji kamara nuo 
durų. Einius pribėgo ir priglaudė ausį prie durų plyšio. 

- Tu čia, Sykai? 

- Čia, čia... Atidaryk greičiau! 

Pasakyti buvo lengviau negu padaryti. Durys buvo užšautos 
skląsčiu ir užrakintos kabančia spyna. Einius pabandė atlupti 
skląstį, įširdes net pakratė duris, tačiau tos buvo iš storų lentų ir 
nepasidavė. 

- Bėgsiu kokį geležį atsinešiu! - tarė jis. 

- Palauk! Klausyk, Uvis sakė, kad tau praneščiau... 

- Uvis! - Einius tuoj priglaudė ausį prie durų plyšio. - Ką Uvis 
sakė? 

- Pranešt, kad yra ginkluoti vyrai Giliapelkės kaime. Taiseptyni 
varstai į rytus. Ten mano teta gyvena. . 

- Kokia teta? 

-Neteta! Bet kad iš Pskovo gerai ginkluoti vyrai atvykę ir laukia. 

- Ko laukia? 

- Tai kad nežino. Ir arklius vagia, ir žmonėms iš kaimo išeit 
neleidžia. Ir tavo brolio arklį buvo pavoge. 

- Baisi kupeta! Trabantą? 

- Tą. Betjis pabėgo ir mane išsinešė, ir sakė, kad praneščiau tavo 
tėvui ar tavo... 

- O pats Uvis kur? 

- Jis Vilkės ieško. Bet sakė, kad būtinai pasakytum tėvui apie tuos 
ginkluotus vyrus. Supranti?.. 

- Apie ginkluotus pskoviečius... Supratau... 

Einius nuščiuvo, nes tik dabar, pasukęs galvą, pastebėjo, jog 
visai greta jo stovi vyras. Pakėlęs galvą, pamatė juodą barzdą ir 
atšiaurų žvilgsnį. 

- Ko ieškai? - suurzgė Fiodoras. - Ar čia vieta? 

- Čia mano draugas. 

- Koks draugas? Koks dar draugas. Pašol von!! 

Einius atsistojo. Jis buvo rikio Žybarto sūnus ir su juo taip 
nebuvo kalbama. Ypač negalėjo taip su juo kalbėti jokie tarnai, tuo 
labiau - svetimšaliai. 

- Tai mano draugas Sykas.. Tučtuojau jį paleisk! 

- Ak, šitas! - Fiodoras išpūtė lūpas ir pašnairavo į Einių. - Prie jo 
nelįsk! Štai ką sakau! 

- Nieko man nepasakysi! - įširdo Einius. - Tai aš savo tėvui 
pasakysiu! 

Juodais antakiais užgriuvusios Fiodoro akys susiaurėjo, pa- 
virsdamos ankštais plyšeliais. 


" Eik lauk! (rus.) 

- Jis serga! Jis sunkiai serga... - sugriaudėjo rusinas. - Perduok 
savo kniaziui Žybartui, kad tave nuo ligos saugau. Sakyk! O dabar 
lauk iš čia! 

- Pasakyk apie vyrus!.. - šaukė pro durų plyšį Sykas. - Apie 
ginkluotus vyrus! 

- Pašol von! - Fiodoras stipria letena sugriebė Einiųir stumtėlėjo 
prie durų. - Lauk! Pašol! 

Vakaro svečias 


abėgt.. Kuo greičiau pabėgt!.. 

Uvis atidžiai tyrinėjo sienas ir lubas. Pasikasti po 
apatiniu, gulinčiu ant aslos sienoju plikomis rankomis 
neįmanoma. Peilį iš jo atėmė. Kaip įveiksi pirštais kietai 
suplūktą molinę aslą? Sienojai irgi paguodos neteikė. Klėtis statyta, 
turbūt tik pernai, rąstai kaip geležiniai. Teliko stipriai užvertos 
durys ir lubos. Išlaužti duris ir nesvajok. Lubų kartis gal ir būtų 
galima išjudinti, tačiau jos buvo aukštai, net pašokęs Uvis pirštų 
galiukais jų nepasiekdavo. 

Be to, apie pabėgimą nebuvo ko ir galvoti, kol nesutemo. Aplink 
šmižinėjo žmonės. Artėjant vakarui, jų rinkosi vis daugiau. Ordino 
broliai buvo suėję į trobą kitoje gatvės pusėje, į kurią laikas nuo 
laiko užeidavo ir pskoviečiai. Dar daugiau jų rinkosi vejoje prieš 
arklių gardus. Kiek jų čia buvo iš viso, suskaičiuoti nelengva, tačiau 
atrodė, kad ne mažiau trisdešimties gerai apsiginklavusių vyrų. 

Kai ištįso šešėliai, ir saulė ėmė artėti prie tolumoje dunksančių 
medžių viršūnių, pskoviečiai staiga sukruto ir sužiuro į tą pusę, kur, 
kaip žinojo Uvis, buvo kelias į Traupę. Net pusgirčiai kariai šiaip 
taip sugrabaliojo ietis ir ėmė kilti nuo laužų. Keli nuėjo pasitikti 
raitelio, kurio žirgo kanopos subildėjo tolumoje. Vienas iš vyrų, 
atrodo, tas, kuris Uvį partrenkė, metė nerimastingą žvilgsnį į namą, 
kuriame buvo uždarytas belaisvis, ir kažką sušnibždėjo savo bend- 
rams, rodydamas į klėtį ranka ir purtydamas galvą. 

Atvykstantis sparčiai artėjo, po to kanopų dunksėjimas staiga 
nutilo: matyt, raitelis nušoko nuo žirgo. Girdėjosi sveikinimo 
balsai, ir būrio pskoviečių apsuptas prieš ordino brolių namą 
pasirodė pirma vietinio vaikino vedamas žirgas, o už jo ir pats 
svečias. 

Uviui užėmė kvapą. Tą žirgą jis jau buvo ne kartą matęs. Didelė, 
ilgakojė kumelė: jos visiškai baltą, dabar nuo kelio dulkių ir 
prakaito patamsėjusį kūną puošė kelios palšos dėmės ant snukio. 
“Palauk...Gal yra ir kitas toks žirgas," - sumurmėjo Uvis, tačiau 
sekančią akimirką abejonėms nebeliko vietos. Per kokius penkio- 
lika žingsnių nuo jo, puse galvos aukštesnis už jį supančius pskovie- 

čius, žingsniavo Tolvaikis, o jo pasitikti buvo išėję visi trys persiren- 
gę ordino broliai. Vyresnysis išėjo į priekį ir jau iš tolo draugiškai 
linktelėjo. Ko gero, jie buvo pažįstami iš anksčiau. Priėjęs padavė 
ranką, ir Tolvaikis ją stipriai paspaudė. 

- Sveikinu atvykusį. Kaip kelionė? Ar visi rikiai jau susirinkę? Ar 
yra nenumatytų sunkumų Traupėje? - paklausė laužyta rusų kalba. 

- Truputį... Nieko ypatingo. - Tolvaikis rusiškai kalbėjo sklan- 
džiau. To ir buvo galima tikėtis, tačiau pažįstamas balsas, prabilęs 
svetimos kalbos žodžiais, tarsi dar ryškiau pabrėžė išdavystę. Uvis 
prikando lūpą, tvardydamas įtūžį, ir išplėtė ausis. 

- Kas nors įtaria? 

- Ne. Jokių įtarimų. Tiesa, nuotakos broliai, nors jauni, bet 
pernelyg smalsūs. Vis kiša savo nosį. Pasakiau ir pilėnams, ir 
rikiams, kad joju svečių iš Pskovo pasitikti. Bet iš to gali būti nauda. 

- A! - pagavo mintį vyresnysis. - Grįši su keliais svečiais, ir 
turėsime vyrų pačioje Traupėje. Puiku! Kiek gali pasiimti? 

- Gal šešis, gal aštuonis... Kad perdaug nekristų į akis. 

Ordino vyresnysis draugiškai paplojo per petį Tolvaikiui. Kiti du 
irgi padavė rankas. Vienas jų, kurį vadino Ezubijum, taip pat 
mokėjo rusiškai. Iš pskoviečių tik kresnas, prabangiai apsitaisęs 
vyras stovėjo greta vokiečių, kiti laikėsi atokiau. Vyresnysis pusbal- 
siu vertė, kas buvo kalbėta, tam ordino broliui, kuris rusiškai 
nesuprato. Perdėti linkčiojimai liudijo, jog vokiečiai pritaria nau- 
jam planui. 

- Va gospodin Ivan Onciforovič dabar atrinks gerus vyrus. O mes 
per tą laiką galim ir atsipūsti. Dar liko ką aptarti. 

- Taigi, taigi! Gaila, kad motina negalėjo atvykti, bet siunčia 
linkėjimus. Ji jūsų laukia nesulaukia. 

- Tiesa, kniaginiai Marfai tie pagonys visą jaunystę pražudė, - 
pritarė vyresnysis. - Bet jai pasisekė, kad turi tokį puikų sūnų... 
Kuris padarys šį tamsų kraštą krikščionišką ir bus jo karūnuotas 
valdovas! 

- Et, - numojo Tolvaikis. - Jei būtų galima kitokiu būdu... 

- Nėra kaip! - skubėjo patvirtinti vyresnysis ordino brolis, nes 
Tolvaikio balse tarsi suskambo abejonės gaidelė. - Tikrai nėra kaip. 

Kiek metų stengiamės, bet tik ten, kur pasiekė mūsų kalavijas, 
pasistūmėta į priekį. Tik ten! Štai ir kniaginia Marfa, visą amžių 
išgyveno čia, na, bet ar yra pasistūrmnėta? 

- Kaip nepasistūmėta?.. A gaspadin Tolvaikis...! - rado progą 
įsiterpti kresnasis pskovietis. 

- Be abejo... Taip! - Vyresniojo rusų kalba truputį sutriko. - Ir jis 
bus tas pamatas. Valdovas naujo, krikščioniško krašto. Tokį 
galėsim apsaugoti ir nuo Mindaugo. Visa ordino ir Pskovo galybe. 

- Tas gerai! - pritarė pskovietis. - Bet pirma tuos pagonių vadus, 
kuriuos įviliojom į Traupę, reikia pasiųsti į pragarą. Likim prie 
svarbiausio. 

-- Tam čia ir esam. Pasitarsim. Prašom į vidų! 

Jie suėjo į trobą, ir durys užsivėrė. Vienas jaunas pskovietis, 
abiem rankom įsitvėręs ieties, atsirėmė į sieną prie durų ir pažvelgė 
tiesiai Uvio pusėn. Iki jo tebuvo tik dvidešimt žingsnių, ir Uvis 
aiškiai matė, kad sargybinio akys rudos. Rudos akys, atrodė, tiesiai 
ir nemirksėdamos žvelgė į jį. 

Uvis atšoko nuo sienos. 

Savaime suprantama, sargybinis nieko negalėjo matyti. Tik 
tamsius plyšius tarp sienos rastų. 


Temo, tačiau prie pastato, kuriame kalėjo Uvis, šviesos netrūko. 
Toje pusėje, iš kur matėsi arklių gardas, pskoviečiai užkūrė antrą 
laužą. Atrodė, jog beveik visi susirinko šitoje kaimo dalyje ir, matyt, 
laukė, kuo baigsis Tolvaikio ir vadų pasitarimas. Tačiau tie nesku- 
bėjo. 

Neskubėjo ir apie laužus susibūrę pskoviečiai. Midaus atsar- 
gos vis nesibaigė, jau pasigirdo pusgirtės dainos. O Uvis buvo 
įmestas į tą sandarią, pelėsiais dvelkiančią kamarą ir tarytum 
pamirštas. Nuo to laiko, kai nubloškė jį ant plūktos molinės aslos, 


1 O ponas Tolvaikis... (rus.) 

niekas nebuvo užėjęs pasižiūrėti, ar jis dar gyvas, o tuo labiau 
pasiūlyti jam gerti ar valgyti. Gal tie, kurie jį sugavo, ir nenorėjo, 
kad apie Uvį sužinotų viršininkai? Reikia manyti, jog, prasitarus 
ordino broliams ar Tolvaikiui apie sugautąjį lietuvį ir pagrobtą 
juodajį eržilą, kariai tą žirgą matytų kaip savo ausis. Tas karių 
godumas kol kas gelbėjo jo gyvybę. Jei Tolvaikis pamatytų jį arba 
Trabantą, Uvio valandos būtų suskaičiuotos. 

Delsti nebuvo galima. Uvis dar ir dar kartą iščiupinėjo 
pirštais kiekvieną plyšį, kiekvieną sąsparą, kiekvieną sienojų, bet 
tik įsitikino, jog klėtis suresta sandariai. Beliko vienas kelias: 
bandyti prasibrauti pro lubas ir stogą. Sienos buvo aukštos ir 
pasiekti lubų negalėjai, trūko vos ne sieksnio. Nebuvo ir ant ko 
atsistoti. Nieko šitoje nedidelėje, bet sandarioje klėties kamaroje 
nebuvo, išskyrus suplėkusį kvapą ir pasienyje užsilikusius pakulų 
draikalus. Matyt, klėtyje kažkada šukavo kanapes. 

Bet iš kanapinių pakulų galima nuvyti šiokią tokią virvę! 

“ Tai va, nusišluostyk snarglį, žiūrėk ir įsidėmėk!" - atsiminė 
Uvis senio Kroicvaldo žodžius. Kroicvaldas buvo labiausiai patyręs 
iš Rygos cirkininkų, kadaise priglobusių Uvį. Jis ne tik stebindavo 
žiūrovus visokiais pokštais, bet ir mikliai tuštindavo jų kišenes, jei 
tik jie apsižiopsodavo. Turėjo jis ir visokių kitokių gabumų. 

“Taigi, žiūrėk, snargly, ir galvok, ar šita siena galėtum užkopti 
iki lango? Kaip manai?" 

Uvis tada buvo dvylikametis, pasaulio gudrybes perprasti pasi- 
ryžęs berniukas. 

“ Negalima užkopti... - atsakė, supratęs, kad Kroicvaldas nori 
prieš jį pasirodyti ir kad privalu jam duoti progą. 

“Et, ką tu nusimanai!.. Jei aš taip būčiau galvojęs, tai vyskupo 
budelis seniai būtų mane sutrumpinęs per visą galvą. Štai, žiūrėk 
ir įsimink: yra plyšys tarp rąstų, ar nėra plyšio? Yra! Ar turime mes 
virvutę kišenėje, ar neturime? Turime." 

Virve Kroicvaldas išties visada nešiodavosi kišenėje ir jam buvo 
patares taip daryti. Turėjo virvutę pririštame prie diržo maišelyje ir 

Uvis, bet jį partrenkę pskoviečiai prieš įmesdami į kamarą apšvari- 
no iki paskutinio daiktelio. 

Tačiau kamaroje buvo kanapinių pakulų! Neilgai trukus Uvis 
nuvijo dvi pakenčiamo ilgio virvutes. Sumezgė mazgą lygiai tokį, 
kokį tada mokė Kroicvaldas. Prakišus jį pro rasto plyšį ir truktelėjus 
abu galus, mazgas susimezgė kietai ir įstrigo tarp rastų. Dabar, 
padares kilpą, galėjai į ją statyti pėdą. Tokiu būdu galėjai užkopti 
net lygiai nugludinta rąstų siena iki sprandą gelbstinčio langelio, 
o šiuo atveju - iki lubų. 

Pasiekus lubas, teko stipriai įtempti raumenis, kol pasisekė 
pakelti pirmają lubų kartį. Laimei, kartys buvo tik aptašytos ir 
sudėtos ant sijų, bet nepririštos. Vieną išjudinus, kitas sekėsi 
pakelti lengviau. Į virvių kilpas įstatytos kojos tirpo, Uvio veidą 
išpylė prakaitas, tačiau spraga tarp karčių po truputį didėjo ir 
pagaliau jau buvo įmanoma prasisprausti. Reikėjo prisitraukti 
rankomis, ojosjau virpėjo iš įtampos. Uvis sukando dantis taip, kad 
net akys aptemo, ir sukaupė visas jėgas. Prisitraukęs užsikabino 
alkūne už praskėstų karčių, atsispyrė kojomis nuo sienos, o kita 
ranka siekė kiek sugebėjo toliau. Nutvėrė stogo grebėstą ir tada jau 
užtempė visą kūną į viršų. 

Pagulėjo, prigludęs prie riešo storumo lubų karčių, sunkiai 
atgaudamas kvapą. Lauke vis dar girdėjosi apgirtę balsai, nedarniai 
traukiantys dainą, po to sukaukšėjo kanopos. Kažkas atvedė prie 
ordino brolių namo žirgus. Gal Tolvaikis su jam paskirta palyda 
ruošėsi grįžti į Traupę? 

Uvis skubiai ėmė plėšti nuožulnaus stogo šiaudus. Dengta buvo 
tik prieš metus ir stogdengys savo amatą išmanė. Ruginiai šiaudai 
buvo kietai suspausti lotomis, teko juos pešioti mažais kuokšte- 
liais. Pagaliau Uvis praplėšė skylę, veidą lyžtelėjo gaivaus nakties 
oro gūsis. Dar truputį pasidarbavęs, sugebėjo iškišti ir galvą. 
Atsargiai apsidairė. Kieme prie namo nieko nesimatė. Tolvaikis, 
pasiėmęs palydą, jau, matyt, buvo išjojęs. Kelio pusėje irgi buvo 
ramu, prie ordino brolių namo, tyliai besišnekučiuodami, stovinia- 
vo keli vyrai. Užtat kieme, arklių gardo pusėje, triukšmo netrūko. 

Ten prie dviejų, stipriai įsiliepsnojusių laužų sėdėjo ne mažiau 
dvidešimties vyrų, aplink juos vos spėdavo nešioti ąsočius su 
midumi ir maistą kelios moterys. Malkų šitame kirtimuose įkurta- 
me kaime aiškiai buvo į valias, nes liepsna plieskė į viršų, nutvieks- 
dama įraudusius veidus ir paskleisdama šviesos ratilus toli aplink. 
Deja, gerai apšviestas buvo ir nuožulnusis namo stogas. Jei kas 
pažvelgtų ton pusėn, tai lygaus, nesenai dengto stogo paviršiuje be 
vargo pastebėtų jo galvą. Uvis susigūžė ir ėmė svarstyti, kaip jam 
geriau pasielgti. Teks palaukti, kol kariai pavargs ir ugnis išblės, 
pamanė, tačiau tą pačią akimirką išgirdo, jog apačioje kažkas 
klebena duris. 


- Padėk man, Medeina... - pasiryžo Uvis. Abiem rankom nuplėšė 
storą šiaudų sluoksnį tarp dviejų gegnių, išpeštus kuokštus mesda- 
mas ant lubų. Apačioje suklegėjo balsai, šaižiai cyptelėjo durų 
vyriai. Uvis nedelsdamas atsispyrė nuo lubų karčių irvikriai išsiran- 
gė ant nuožulnaus stogo. Viena ranka reikėjo laikytis gegnės, kad 
nenuslystum. Pro skylę girdėjo, kaip apačioje kažkas rėkavo, pas- 
kui atsidarė durys. Dvejoti nebuvo galima nė akimirkos. Jei netyčia 
paleistų iš rankų gegnę, tai nučiuožtų stogu taip, kad dribtelėtų 
tiesiai į laužus apsėdusių pskoviečių rankas. Reikėjo žūt būt nusi- 
gauti į kitą stogo pusę, kurios neapšvietė laužų atšvaitai. Uvis 
pasisuko, atsiremdamas kojomis į prapeštos skylės kraštą, ir 
sliuogė į viršų tarytum varlė. Atsispyrė pakankamai stipriai, dešine 
ranka užgriebdamas stogo keterą. 

- Prapal! Vot gad!! - girdėjo balsus apačioje. 

Pokštelėjo durys, prie laužų sėdėję kariai atsisuko. Viena iš 
moterų pakėlė ranką, rodydama į stogo kraigą. 

- Gliadi.. Tam!Ž- suspiegė ji. 


! Dingo! Tai bjaurybė! (rus.) 
2 Žiūrėk... Ten! (rus.) 


Uvis jau buvo ant pačio kraigo. Savo nelaisvės metais jis buvo 
išmokęs vaikščioti net siūbuojančia virve, tad stogo briauna nesu- 
darė jokių sunkumų. Vikriai nubėgo kraigu iki kito, tamsesnio 
galo. Dabar jį jau buvo pastebėję ir vyrai, sėdėje prie laužo. Jie 
pašoko, griebdamiesi ginklų. Girdėjosi šauksmai: “Laikyk!.. Pago- 
nis bėga..." Uvis persisvėrė į tamsųjį stogo šlaitą ir nučiuožė žemyn. 
Užsikabindamas pirštais už šiaudų, kiek sulėtino čiuožimą, o prieš 
krisdamas vikriai pasisuko taip, kad žeme pasiektų sulenkes kelius. 

Pasisekė neblogai. Atsitrenkęs sukniubo tik akimirkai, tuoj pat 
atsispyrė dešine ranka ir pašoko. Vos už kelių žingsnių nuo jo bėgo 
du vyrai, tačiau abu taip nustebo, tarytum jis būtų nukritęs iš 
dangaus, kad iš pradžių net nesusigaudė, ką daryti. 

- Deržy, durak!! - šaukė vienas kitam, tačiau Uvis jau skuodė 
arklių gardo link. 

Pasiekęs gardo tvorą, persirito į kitą pusę ir, prigludęs prie 
užtvaro, skardžiai sušvilpė. Jei Trabantas išgirstų, Uvis būtų išgel- 
bėtas. Tačiau Trabantą turbūt nuvedė toliau nuo kaimo. Laužų 
pusėje keletas žirgų stovėjo pririšti prie tvoros ir jau pabalnoti. Uvis 
kiek stabtelėjo, svarstydamas, ar verta bėgti tenai ir griebti žirgą 
pskoviečiams iš panosės, tačiau pasirodė, jog jie irgi nesnaudė. Du 
kariai jau peršoko tvorą ir paknopstom bėgo prie žirgų. Už tvoros 
dundėjo kitų Žingsniai ir skardėjo balsai. 

Teliko viena išeitis. Reikėjo kuo greičiau pasiekti kitą arklių 
aptvaro galąiružjo plytinčios pelkės krūmus. Uvis puolė bėgti kiek 
kojos įkabina. Už nugaros girdėjosi vyrų riksmai ir arklių žvengi- 
mas. Sausos smilgos traškėjo po kojomis, nakties oras švilpė pro 
ausis, Uvis bėgo taip, kaip niekad gyvenime nebuvo bėgęs. Neat- 
sigreždamas, net nepasukdamas galvos, nes visą dėmesį reikėjo 
sukaupti į pievos kupstus; užtat gerai girdėjo, kaip dunda jį 
besivejančio žirgo kanopos. Pirma žingine, o paskui ir zovada. 
Šimtas žingsnių iki aptvaro, dar penkiasdešimt. Arklio kanopos jau 
dunksėjo čia pat. Jei besivejantis karys turi ietį, tai dabar jis pasuks 


'" Laikyk, kvaily! (rus.) 

žirgą truputį į kaire ir pervers Uvio nugarą dešinėje rankoje 
laikoma ietimi. 

Žirgo kanopos sunkiau atsitrenkė į pievos Žemę: raitelis, matyt, 
pasuko žirgą, kad būtų patogiau sviesti ietį. Tuoj smogs! Uvis 
smarkiai atsispyrė, kad nukristų kuo toliau į dešinę; ir persivertė 
kūlversčiais per galvą. Pavyko neblogai, kaip kažkada Rygos aikštėje 
pervaidinimą, nes vėl pataikė atsistoti ant kojų. Dar besiversdamas 
kūlio matė, kaip perskrodė orą ieties smaigalys. Trūko pusės 
sieksnio, ir būtų jį pervėręs. 

Nuskambėjo rusiškas keiksmas, suprunkštė stabdomas arklys. 

- Šauk! Pašauk tą pagonį!.. - girdėjosi riksmas. 

Uvis jau bėgo toliau. Dvidešimt šuolių iki tvoros, dešimt, dar 
keli, irjis atsispyręs pagriebė už aptvaro, keberiojosi kartimis į viršų 
nerangiai, nes skubėdamas atsitrenkė į tvorą. Pagaliau pasiekė 
aptvaro viršų! Jau svėrėsi per viršutinę kartį, kai aštrus, staigus 
smūgis trenkė į kairę blauzdą. Uvis nukrito į kitą tvoros pusę, ir 
baisus skausmas persmelkė visą kūną. Pašoko ir vėl suklupo. Kairę 
blauzdą buvo pervėrusi strėlė, išsikišęs plunksnuotas galas trukdė 
bėgti. Uvis sukando dantis ir, abiem rankom nutvėręs išlindusį 
galą, stengėsi jį nulaužti. Aptemo akys, slidi nuo kraujo strėlė 
sulinko ir pagaliau lūžo. 

- Pataikei? - skambėjo balsas iš už tvoros. 

- Žinoma, - atsakė kitas. - Bus ten nukritęs... 

Laimei, tvora buvo aukšta, ir ją peršokti tegalėjo nebent toks 
žirgas kaip Trabantas. Pskoviečiai nulipo nuo arklių. Uvis atsistojo 
ir klupdamas nušlubavo toliau. Už tvoros prasidėjo pelkė, po 
kojomis žliugsėjo vanduo. Nulaužta strėlė styrojo blauzdoje, bet 
sukandus dantis buvo galima judėti. Už kelių žingsnių prasidėjo 
tankus karklynas. Pasiekęs krūmus, Uvis parkrito ir dabar jau 
šliaužė keturpėsčias. 

- Tai kur jis? - Žvalgėsi užsiropštęs ant tvoros pskovietis. 

- O velnias jį žino.. Mačiau, kad pataikiau... 

- Lipsim? 


Įsivyravo tyla, ir Uvis sustingo, kad neišsiduotų. Jis matė tik virš 
tvoros iškilusių galvų šešėlius. Jie jo įžiūrėti negalėjo. 

- Et, trauk jį velniai... Tegul pats nudvesia! - nusprendė pirmasis. 
- Žirgą turim. Kam mums tas pagonis?.. 

Antrojo ilgai įtikinėti nereikėjo. Nusispjovė į tamsą ir grįžo prie 
savo arklio. Netrukus Uvis išgirdo tolstančių kanopų bildėjimą. Tik 
tada pajuto, kaip pasiutusiai diegia strėlės pervertą blauzdą. 


15 
Medeinos nuojauta 


cdeina tuo metu ūmai pakėlė galvą nuo ryšulėlio 
zolynų, dieną surinktų giriose ir pievose apie Traupę, 
ir pažvelgė pro atvirą kambario langą į tamsą. Mirgan- 
čioje žvakės šviesoje Gailė pamatė, kaip motinos 
kaktoje į įsirėžė statmena raukšlė. Ji-taip pat metė ak į anga, 

- Gal kas atsitiko, mania? paklausė ji. 

Medeina papurtė galvą, tarsi nubaidydama įkyrią mintį. 

- Kažkas... Kažkas negerai,- saumurmėjo ji. Atsiduso, pakėlė prie 
akių čiobrelių puokštę, padėjo prie kitų žolynų, gražiai išdėstytų 
ant suolo. Jos rimtas veidas liko susikaupęs. 

- Ar mamai negerai? - susirūpinus paklausė Gailė. Einius sėdėjo 
kampe laukdamas, kada jį varys miego. Dabar, kai nebuvo Uvio, 
visiškai nesinorėjo eiti į tamsų ir nejaukų kambarėlį. 

- Ne, ne man... - vis dar įtemptai tebežvelgdama pro langą, 
atsakė Medeina. 

- Tai Daubarui gal? 

- Ne. Jaučiu, kad ne Daubarui. 

- Uviui! - Einius pašoko ir pribėgo prie motinos. - Uviui kas nors 
nutiko! Taip? | 

Medeina nepatvirtino, tačiau susikaupus žvelgė į savo sudėtas 
ant prijuostės rankas. 

- Gal ir taip... Nežinau tikrai. Negaliu pasakyti. Tik jaučiu: 
kažkas nutiko. 

- Uviui! Aš žinau, kad Uviui...- Einius buvo tuo tikras. - O ką sakė 
Sykas? Sakė, kad Uvis mus perspėja! Bet niekas manęs ir klausyti 
nenori. 

Medeina paėmė jo ranką ir suspaudė tarp savųjų. 

- Čia kitas dalykas. Nesirūpink, - tarė ji ramiai. - Ir aš nežinau, 
ar iš tikrųjų kas atsitiko. Tik tokia nuojauta. Juk Sykas tau 
neminėjo, kad Uvis būtų pavojuje? 

- Jis sakė, kad Uvis liepė perspėti. Va, ką jis sakė. O daugiau 
pasišnekėti tai neleido tas prakeiktas juodabarzdis! 

- Kad jis serga, vaikeli. 

- Ji meluoja. 

- Kas meluoja? 

- Ta žiežula meluoja per visą pilvą. Baisi kupeta! Sykas visai 
neserga. Jis mums papasakot nori!.. 

- Einiau, taip kalbėt negalima, - pertraukė jį motina. - Mes čia. 
svečiai! Negalima taip kalbėti apie pilies šeimininkę. 

- Sykas nori perduoti, ką Uvis sakė. Apie pavojų, ginkluotus 
vyrus... 

- Bet tu gi tėvui viską pasakei. 

- Ne viską. Tiktai, ką Sykas suspėjo man perduoti, kol pripuolė 
tas prakeiktas Fiodoras. 

Iš tikrųjų, Žybartas išklausė tik dalį sūnaus pasakojimo. Jis 
skubėjo susitikti su tik tą dieną į vestuves atvykusiu Šventosios 
valdovu ir truputį nekantravo. 

“Kad nematau čia nieko blogo, Einiau. Uvis nepražus. Net ir 
vaikas būdamas nepražuvo. Susiras Vilkę ir sugrįš." 

“Bet jis gi sakė perspėti apie pskoviečius..." 

“Perspėti?.. Matai, taip jau išeina, kad mes dabar tarsi ir gi- 
miniuosimės su pskoviečiais. Greičiausiai tas tavo Sykas ne taip 
suprato. Gal ten kaime kokie žygūnai iš Pskovo, perdaug linksmai 
prieš vestuves nusiteikę, truputį patriukšmavo. Būna!.. O Uvis 
nesuprato. Visko būna. Pamenu, kadaise, kai žygiavom į tą patį 
Pskovą... Ne, pala, berods į Polocką... Taigi sustojom prieš Polocką 
viename tokiame kaime ir... Hm! - Žybartas staiga nutilo, nuspren- 
des, jog sūnus dar per jaunas klausyti tokių atsiminimų. Tėviškai 
patapšnojo Einiui per pečius: - Nesirūpink. Kas bus, kas nebus, o 
žemaitis nepražus. Ar ne taip?" 

“Taip," - tada sutiko ir Einius, nes, tėvui tvirtai ištarus tuos 
žodžius, tarsi neliko abejonių. Tačiau po to pokalbio jis pabandė 
surasti Syką ir sužinojo, kad Fiodoras jį pernešė į kamarą prie pat 
Kuntienės kambario, o Kuntienė neleido jam ten įeiti. Pasakė, esą, 
Sykas labai karščiuoja. 

Dabar jis pažvelgė į vis dar susirūpinusį motinos veidą. 

- Gal eikim paklausti Syko, ką Uvis sakė, mama?.. 


Medeina paglostė jo ranką ir linkterėjo: 

- Nueisim. Pažiūrėsim, kuo jis serga, tas vaikas. Gal pavyks 
išgydyti... 

“- Dabar nueisim, mama? 

- Iš ryto. Dabarjau naktis, vaikeli. Irtau miegot laikas.- Medeina 
paėmė ryšulėlį žolynų ir, ištraukusi iš jo tiesų stiebą su tamsžaliais 
smulkiai karpytais lapeliais ir baltais žiedynais, pakėlė jį prie 
žvakės šviesos: - Žiūrėk, Gaile, šitų vietų kraujažolės truputį aukš- 
tesnės ir žiedeliai mažumėlę didesni, bet kvapas, pauostyk, bus tas 
pats... 

Medeina pakėlė lapelį prie žvakės liepsnos. Gailė, kurią motina 
nuolat mokydavo pažint žoles, aiškindama, kurios tinka smilky- 
mui, kurios gydymui, kurios atžavėjimui, dabar matė, kaip lapelis 
tyliai šnypšdamas raitosi ir juoduoja. Kvapas iš tiesų buvo lygiai 
toks pat, kaip Ventės kraujažolės. 

Einius atsiduso. Pakilo ir nutarė eiti į savo kambarį. O gal Uvis 
staiga sugrįš?... 


Junda sėdėjo savo tamsiame kambaryje, laukdama, kada grįš 
Gailė, kai ant slenksčio, laikydama rankose žvakę, išdygo pilies 
šeimininkė. Kas ją paskatino ateiti? Juk šiaip ji tik oriai praplauk- 
davo pro šalį, galvos linktelėjimu pripažindama, jog pažįsta Jundą, 
o dabar net žvakės šviesoje matėsi šypsena jos paprastai rūsčiame 
veide. 

- Dukrelė mano, martelė gražioji, - išpylė vienu atsikvėpimu 
Kuntienė. - Kaip gerai, kad tave radau! 

Junda pasijuto truputį nejaukiai. Savo būsimą anytą dažniau- 
siai regėdavo plūstančią jai patarnaujančias merginas - ji nuolat 
būdavo nepatenkinta kitų darbu - arba didingai sėdinčią didžiosios 
menės krėsle. Dabar ją taip nustebino nelauktas Kuntienės pasiro- 
dymas, kad ji net nesumojo, ką atsakyti. 

- Ar tu kartais nenuliūdusi, dukrele? - tarsi susirūpino Kuntienė. 
- Tik diena su trupučiu liko, kokie rūpesčiai gali tave kamuoti? 
Mane, seną, kas kita... Bet tokia jau mano dalia! 

- Nieko ypatingo, - truputį atsitokėjusi, numojo ranka Junda. 

- Dėl mano sūnaus jaudiniesi, - atspėjo Kuntienė. - Mudvi abidvi 
panašią bėdą turim. Ir aš jaudinuos, pergyvenu... 

- Tolvaikis taip keistai elgiasi. Jau antra diena vis kažkur 
jodinėja... 

Kuntienė pritardama linkterėjo. 

- Žinai, ir man tas rūpi! Bet, balandėle tu mano, nereikia taip 
giliai imti į širdį. Tolvaikis, žinia, turi daug reikalų prieš vestuves. 
O čia dar dėl manes vargsta. Atrodo, mano giminės bus pasiklydę 
pakeliui iš Pskovo... 

- Taip jis sakė... 

- Naštai. Ir savo broliukui jauniausiajam pasakyk, kad tai svečiai 
iš Pskovo žemės. 

- Einiui? O gal Uvis grįžo? 

- Tam laibajam. Jaunąjam tam. Jis nesuprato, vaikas... 

- Ką Einiui pasakyti? 

- Sakau, jis kažko nesuprato, vaikas. - Kuntienė išsegė iš ausies 
didžiulį blizgantį auskarą ir pametėjo jį ant delno. Auskaras buvo 
auksinis, panašus į besišypsantį mėnulį. Jundai buvo keista jį 
matyti: lietuvaitės ausų neprasidurdavo ir auskarų nenešiojo. - 
Matai, balandėle, mes čia tokį sergantį vaikiną turime. Karščiuoja 
stipriai. Užtat ir nenoriu tavo broliuko prie jo prileisti. Nes liga 
pikta.. Baisu pasakyti, bet panašu į marą! Pagauti gali.. Manatrodo, 
kad gerai darau. 

- Žinoma. Bet kodėl Einius?.. 

- Pati Žinai, balandėle, vaikas.. Jis tiesiog nesuprato. Tas sergan- 
tis vaikinas buvo pabėgęs ir turbūt pamatė tuos svečius iš Pskovo. 
Pamatė ir tavo broliukui prišnekėjo nesąmonių apie kažkokius 
ginkluotus vyrus. Ir kad praneštų apie juos tavo tėvui... - Kuntienė 
dar kartą pamėtėjo delne auksinį mėnulį ir vėl atsargiai įsisegė į 
vietą. - Tai aš ir sakau, pranešk, ką tik tavo siela geidžia! Mes irgi 

tų svečių laukiam nesulaukiam. Štai ir Tolvaikis vargsta, ieško, savo 
geriausią kumelę baigia užvaryti. 

- Žinau. O kodėl tai rūpi Einiui? 

- Taigi, balandėle, jis būtinai nori pas tą sergantį vaikinuką! O 
aš liepiau jo prie sergančio neleisti! Neduok dieve, maras! Net jei 
ir ne maras, tai kita limpanti liga. Prieš pat vestuves! Dieve 
apsaugok! Ar verta? 

- Žinoma, - sutiko Junda. - Einius ir taip jautrus ligoms. 

- Štai ir man taip atrodo, balandėle. Toks laibutis, vis šlubčioja, 
neatrodo, kad stiprus būtų. Nuo ligų saugotis reikia!.. - Kuntienė 
atsiduso, tarsi atlikusi sunkų darbą. - Tai tu paaiškinsi tėvui, jei 
kartais klaustų, martele. O dėl Tolvaikio tai nesirūpink. Leisk kol 
kas dar man, senutei, pasirūpinti... 

Ji vangiai nusišypsojo, mostelėjo ranka, tarsi dar kažką pasakyt 
norėtų, bet apsisuko ir, atsargiai nešdama žvake sidabrinėje žvaki- 
dėje, išėjo pro duris. 

Ilga kelionė į Traupę 


vis prarado sąmonę. 

Tai truko galtik keletą akimirkų, nes gelsvas mėnulio 
pjautuvas kybojo tarp tų pačių dviejų išdžiūvusios eglės 
šakų. Tų pačių, kurias jis regėjo, kai sukando dantis ir, 

abiem rankom pakėlęs plokščią akmenį, trenkė juo sau į kairę 
blauzdą. Tada aptemo akys, ir mėnulis suaižėjo į visą spiečių 
tolstančių akinančių žvaigždžių. 

Kai atsitokėjo, koja tvinkčiojo skausmo bangom, liežuvis brinko 
burnoje ir norėjosi vemti. Jis gulėjo, priglaudęs skruostą prie žolės, 
ir bijojo pajudėti, bijojo patikrinti, ar pasisekė. Nebūtų užtekę 
valios antrą kartą bandyti išstumti koją veriančią strėlę. Mėnulio 
pjautuvas blausiai žvelgė pro išdžiūvusios eglės šakas ir pasistūmė- 
jo per visą sprindį į vakarus, kol jis pagaliau išdrįso lėtai ir atsargiai 
perbraukti kaire plaštaka nuo juosmens iki blauzdos. Pirštai 
palietė glitų, sukrešėjusį kraują, siekė toliau ir užčiuopė strėlės 
smaigalio plieną! 

Nors skausmas nė kiek nesumažėjo, atrodė, net mėnulis nušvito 
ryškiau. Uvis atsisėdo, nebodamas skausmo, pasuko ir kiek sugebė- 
jo pakėlė kairę koją prieš blausią šviesą. Taip, beveik visas strėlės 
smaigalys jau buvo išlindęs. Reikėjo dabar nusišluostyt pirštus į 
žolę, kuo tvirčiau suspausti prasiskverbusį smaigalį, dar kartą 
sukąsti dantis ir truktelėti. 

Šį kartą Uvis sąmonės neprarado. Strėlė išslydo, ir kojai iškart 
palengvėjo. Skausmas pasikeitė. Dabar jis išplito po visą koją. Iš 
žaizdos vėl plūstelėjo kraujas. Mėnulis spindėjo ryškiai, ir Uvis 
pievoje visai greta savęs pamatė baltai spindinčius mėnesienoje 
žiedynus. Jis prisiminė motiną Medeiną, kuri dar vaikystėje sakė ir 
jam, ir Daubarui, ir Einiui: “Žiūrėkit, sūnūs mano, jūs būsit kariai, 
o šitas žolynas padeda sustabdyti kraują. Jis taip ir vadinasi - 
kraujažolė... Ar prisiminsit?" Uvis, vis dar matydamas prieš akis 
baltu nuometu apgaubtą staiga surimtėjusį motinos veidą, pilnom 
saujom skabė žiedus ir lapus ir dėjo ant žaizdos. Greitai koja ėmė 
tirpti, skausmas aprimo. 

Mėnulis nespėjo pasiekti už nudžiūvusios eglės stovinčio ąžuo- 
lo, kai Uvis užmigo. 


Jį pažadino vėsus snukio prisilietimas ir šiltas pažįstamas 
kvapas. Trumpam Uvis pagalvojo, kad sapnuoja, bandė pasisukti 
ant šono, ir skausmas nudiegė koją. Šiurkštus liežuvis lyžtelėjo 
žandą. 

Uvis nusišypsojo ir tik tada pravėrė akis. Vilkė tupėjo visai šalia, 
ir jos rudos akys susirūpinusios tyrinėjo šeimininko veidą. Pama- 
čiusi pravertas akis, ji tyliai suinkštė. 

- Kaip gerai, kad atsiradai...- sušnibždėjo Uvis. - Vadinasi, mudu 
tikrai pasieksim Traupę!.. 

Jis atsisėdo ir įdėmiai apžiūrėjo savo draugę. Nukentėjus ji buvo 
gerokai. Kairėje priekinėje kojoje, tik per puse sprindžio virš kelio, 
žiojėjo sprindžio ilgumo žaizda. Koja perrėžta vos ne iki pat kaulo. 
Krūtinė išmarginta keliomis mažesnėmis žaizdomis. Laimei, jos 
buvo tokiose vietose, kurias Vilkė galėjo pasiekti liežuviu, užtat 
visos buvo švariai išlaižytos ir jau apdžiūvusios. 

- Tau jau geriau, Vilke! O aš bijojau, kad... Tu net bėgti gali! O 
man - pati matai, kas nutiko... 

Rytas dar tik brėško, tačiau šviesos apžiūrėti sužeistą. koją 
pakako. Vaizdas buvo baisus. Naktį, prieš trenkdamas sau akmeniu 
per koją, Uvis nuplėšė kairiąją kelnių kišką, ir dabar visa koja nuo 
šlaunies iki basos pėdos buvo padengta kraujo, pelkės dumblo ir 
kraujažolių mišiniu. Tačiau pati žaizda nebuvo didelė. Strėlė kliudė 
koją, kai Uvis vertėsi per arklių gardo aptvarą, ir įsmigo kairėje 
blauzdos pusėje. Ji tik atsitrenkė į kaulą, bet jo neperkirto. Skau- 
džiausia buvo antroji žaizda, kurią padarė pats Uvis, pasukęs 
strėlės smaigalį ir akmeniu jį išmušęs. Matyt, buvo perkirsta gysla, 
nes daugiausia kraujo prikepę prie antrosios žaizdos. 

- Nebijok, Vilke. Kaip nors nušlubuosiu!..-ramino ją ir save Uvis. 
- Mes turim skubėt į Traupę. 

Nuplėšta kelnių kiška jis suveržė koją virš žaizdos ir, vėl prisis- 
kynęs stebuklingųjų kraujažolių, jų kuokštais nuvalė kraują. Koja 
nebeatrodė taip grėsmingai. Atsistoti jis galėjo be vargo, tačiau vos 
primynus koja smarkiai suskaudo. Iš padžiūvusio alksnio Uvis 
išsilaužė storoką lazdą tokio ilgio, kad siektų pažastį. 

- Keliausim. Skubėt reikia. | 

Remdamasis lazda, paėjėjo keletą žingsnių šiaurės kryptim ir 
pamojo Vilkei, bet ta atsisuko į aukštų viksvų kupstą ir suinkštė. 
Uvis nušlubavo iki to kupsto. Pasirodo, tarp viksvų būta jaunučio 
elniuko. Gyvulėlis buvo jau nukraujaves, bet Vilkė, jį sumedžiojusi, 
net neprisilietė. Uvis dėkodamas apkabino savo pagalbininkės 
kaklą. Nors ji ir pati buvo alkana, žaizdota, tačiau pirma pasirūpino 
savo šeimininku. Nebuvo nei laiko, nei galimybių susikurti ugnį, 
Uvis nejautė ir alkio, tačiau suprato, jog pasistiprinti būtina. Jis 
prarado nemažai kraujo ir nepajėgs toli nueiti. 

- Tavo teisybė, Vilke, reikia atstatyti jėgas. Ir tau, ir man jėgų 
prireiks. 

Jis atsisėdo ant kupsto ir akmens skeveldra perrėžė elniuko 
šlaunies odą. Gyvuliukas tebuvo kokių dviejų mėnesių, ir oda plyšo 
lengvai. Pradėjus kramtyti žalią mėsą, netruko atsirasti ir alkis, o 
po to ir naujos jėgos. Vilkei sekėsi dar lengviau, ji iltimis perplėšė 
papilvę ir pirmiausia suėdė žarnų turinį. Tai buvo jos mėgstamiau- 
sia grobio dalis. Kai baigė pusryčiauti, Vilkė, kaip buvo įpratus, 
likučius apkapstė pernykščiais lapais. 

- Keliaujam! - nekantravo Uvis. - Sykas ne viską žinojo... Mes 
turim grįžti kuo greičiau! Dar šiandien! 

Keliauti sekėsi lėčiau, negu vylėsi Uvis. Kiaurai pervertai kojai 
reikėjo bent savaitės, jei ne daugiau, poilsio, kad perplėšti raume- 
nys sugytų, kad perkirstos kraujagyslės susijungtų, tačiau koja 
negavo pailsėt net pusės dienos. Primynus kairiąją, neišvengiamai 
trynėsi atviros žaizdos kraštai. Skausmą Uvis buvo pasiruošęs 

kęsti, blogiau buvo, kad iš žaizdos po truputį sunkėsi kraujas, o koja 
nutirpo ir įskaudo pažastis, į kurią rėmėsi lazdos galas. Neišvengia- 
mai tekdavo stabtelėti, palaukti, kol raumenys vėl paklusdavo, 
kiečiau suveržti koją ir tik tada judėti tolyn. 

Vilkė tarytum suprato ir būtinybę kuo greičiau judėti į šiaurę, ir 
neįprastą savo šeimininko silpnumą. Nors ir ją vargino kojos 
žaizda, tačiau kur kas mažiau. Gerai tiems, kurie turi keturias 
kojas! Esant būtinybei, Vilkė sugebėtų pakankamai greitai šuoliuo- 
ti ir trimis. Tačiau dabar ji galėjo remtis ir sužeistos kojos letena, 
nors ir ne taip tvirtai kaip sveikųjų, tačiau pakankamai stipriai. 
Ištyrinėjus priekyje kelią, patikrinus, kur patogiau praeiti pelkėtu 
mišku, ji pritūpus laukdavo, kol Uvis, pasiremdamas lazda, at- 
klibikščiuos iki jos. 

- Ateinu, ateinu...- kartojo Uvis, drąsindamas save. - Kažkur čia, 
Vilkute, turėtų būti tas kelias į Traupe. Gal sukam kiek daugiau į 
rytus? 

Lygiu keliu jie Traupę pasiektų per pusdienį. Tačiau kelias, 
prasidėjęs kirtimuose besikuriančiame kaime, matyt, darė didelį 
lankstą į rytus. Jau beveik pusę dienos jie brovėsi per pelkynus 
šiaurės kryptimi, tačiau kelio taip ir neperkirto. 

Pagaliau kimsynai ėmė retėti. Berželiai, drebulės ir alksniai po 
truputį užleido vietą išlakioms pušims ir plačiapečiams uosiams. 
Pasibaigus vaivorynams, miško paklotė sumirguliavo ištisu kiškio 
kopūstų kilimu po skarotomis eglėmis. Uvis nuo vaikystės mėgo 
šiuos rūgščius, šviesiai žalius lapelius ir dabar saujomis rovė juos 
atgaivai. Vilkė nubėgo į priekį apsidairyti, o kai grįžo, visa jos 
povyza sakyte sakė, jog ji kažką aptiko. Uvis sukaupė jėgas ir, 
įsikabinęs į savo lazdą, pakilo ant kojų. 

Eiti toli neteko. Miškas čia buvo retas, galėjai įžiūrėti, kas dedasi 
priekyje, per šimtą ar net daugiau žingsnių. Maždaug tokiame 
nuotolyje tarp medžių kamienų subolavo kelio juosta. 

Uvis atsirėmė į storą, vos apglėbiamą beržą ir stipriau sugriebė 
savo lazdą. 

- Dabar tai keliausime, kad net dulkės rūks! - pažadėjo jis sau ir 
Vilkei. - Tuoj pamatysi! Dabar tai nepasiduosiu. Pirmyn! 

Uvis jau pajudėjo kelio link, kai atsisukęs pamatė, kad Vilkė 
kažkodėl neseka iš paskos. Atsistojus ir tarytum sustingus ji įdėmiai 
žvelgė į pietus, o jos nugaros šeriai buvo mažumėle pasišiaušę. 

- Užuodi ką nors? - paklausė Uvis, tačiau vietoj atsakymo išgirdo 
besiartinančių arklių kanopų bildesį, o papūtes vėjas atnešė dulkių 
kvapą. Beliko tik kuo-greičiau trauktis atgal ir slėptis už tankaus 
putino krūmo, jau sirpinančio raudonas kaip kraujas uogas. 

Keliu traukė gana didelė vilkstinė. Priekyje tarsi puikuodamiesi 
savo pailšėjusiais ir pasiganiusiais žirgais jojo pskoviečiai. Jie tai 
pavarydavo žirgus smarkia zovada į priekį, tai pristabdę laukdavo 
atsiliekančiųjų. Nors ir buvo apsiginklavę kaip mūšiui, jokio pavo- 
jaus kelyje aiškiai nesitikėjo. Svaidomąsias ietis laikė pririšę prie 
balnų, dalis ten buvo pritvirtinę ir kalavijus. Bent pusė karių turėjo 
arbaletus arba lankus. 

Ordino broliai jojo kiek atsilikę nuo žaismingai nusiteikusių 
pskoviečių ir, nors jų apranga buvo ir panaši, gerokai skyrėsi 
laikysena. Vien iš tiesios sėdėsenos galėjai spėti, jog neišvaizdūs 
drobiniai apsiaustai slėpė sunkius šarvus. Už jų jojo knechtai, irgi 
persivilkę rusinais, kiekvienas vedėsi po atsarginį žirgą ordino 
broliams. Prie kalavijuočių žirgų šonų siūbavo sunkios kovinės 
ietys. 

Dvidešimt du raitus pskoviečius suskaičiavo Uvis, o jiems prajo- 
jus, dar tris šarvuotus ordino brolius bei keturis knechtus. Kažin, 
kiek vyrų. buvo pelkių kaime? Ko gero, irgi ne mažiau dviejų 
dešimčių. Ir nežinia ar Uvis matė visus. Be to, dar tie šeši ar aštuoni 
pskoviečiai, kurie dabar su Tolvaikiu jau sėdi pilyje. O kur dar 
Kuntienės tarnai? Tie irgi gali būti Tolvaikio pusėje. 

Kai Uvis pagaliau visus sudėjo į krūvą, paaiškėjo, kad pskoviečių 
ir vokiečių ne ką mažiau, negu į vestuves atvykusių vyrų. Bet tarp 
svečių buvo daug vyresnio amžiaus rikių ir keletas visai jaunučių, 
kaip Einius ar pusbrolis Puteikis... 

Uvis iš nevilties suleido pirštus į žemę ir stipriai prispaudė kaktą 
prie vėsios žolės. Buvo kur kas blogiau, negu jis įsivaizdavo. 
Užpuolikų sėkmę padidins ir atverti Traupės vartai, ir puolimo 

netikėtumas. Jei Uvis nesugebės laiku perspėti savųjų, jie jau 
pasmerkti. Nei Žybarto, nei kitų atvykusių rikių neišgelbės išban- 
dyta mūšiuose drąsa ir patirtis. Su šita gauja vestuvininkams teks 
grumtis plikomis rankomis. 


Vėlų vakarą virš upelio, tekančio per pušyną, pakilo rūkas. Visai 
sutemus, Uvis grįžo į kelią, vedantį šiaurėn į Traupę. Tik šitaip buvo 
įmanoma judėti į priekį, o tamsoje, padedant Vilkei, nereikėjo 
bijoti, jog jį pastebės bloga akis. Dabar jis nebeturėjo nė mažiausios 
galimybės pabėgti nuo priešų, jei juos sutiktų. Kairioji blauzda 
sutino, ją tiesiog sukaustė vientisas varginantis skausmas, priminti 
kojos nebegalėjo. Teko, pasirėmus lazda, šokuoti į priekį, velkant 
tą nelaimingą koją iš paskos, arba ropoti keturpėsčiam, atsispiriant 
dešinės kojos keliu. 

Mėnulis aukštai pakilo virš miško, o jis vis stūmėsi ir stūmėsi 
tolyn. Vilkė priekyje šniukštinėjo kelią ir išdygdavo be garso tamsi, 
tarsi šešėlis. Lyžtelėdavo padrąsinančiai jo veidą, sūrų nuo prakaito 
ir nuo ašarų, kurias retkarčiais išspausdavo nežmoniškas skaus- 
mas. 

- Suspėsim, Vilkute... Bėk, pažiūrėk, kas ten priekyje... -sušnabž- 
dėdavo jai suskirdusiom lūpom Uvis ir ji, pabrukus uodegą, bėgda- 
vo tikrinti pakelės krūmų. Pakreipus vieną ausį atgal, girdėdavo, 
kaip lėtai ir sunkiai iriasi pirmyn jos šeimininkas. 

Mėnulis, kurį kartais pridengdavo debesų marška, lėtai keliavo 
dangumi į vakarus, naktis buvo rami ir abejinga Uvio vargams. 
Atrodė, jog miškui visai nerūpėjo ta kančia, kuri tvyrojo šalia 
dulkėtos, arklių kanopų ir vežimų ratų išlygintos žemės juostos, 
žmonių vadinamos keliu. Kairėje ir dešinėje, užpakalyje ir priekyje, 
visur juos supo įprastiniai nakties miško garsai. Balose kurkė 
varlės, liuoksėjo per čežančią žolę kiškis, kartais suūbaudavo 
apuokas. Vienu metu kažkur toliau, už gero varsto, sustaugė vilkas, 
netrukus atsiliepė kitas. Vilkė sukarpė ausimis ir susijaudinus 

pribėgo prie šeimininko. Gal vilkai užuodė jos pėdas, pamanė Uvis, 
ir taip reiškia nepasitenkinimą, kad svetimas vilkas braunasi į jų 
valdas? Dabar jau Uvis gavo progą padrąsinti savo bičiulę. 

- O tu nekreipk dėmesio, - tyliai tarė Jis jai. - Mes čia tik svečiai. 
Neatsiliepk, ir pirmyn. 

Kai atrodė, kad naktis niekad Kasibaips ji staiga ėmė vos 
pastebimai trauktis. Mėnulis jau buvo nusileidęs, dangus po truputį 
šviesėjo. Pribėgusi prie Uvio, Vilkė vos girdimai sušnarpštė. Nepri- 
tūpė, kaip paprastai darydavo pribėgusi, bet liko stovėti. Sušnarpš- 
tė dar kartą. Uvis suprato. 

- Jie ten, priekyje? Pskoviečiai? Taip? Tu užuodei žmones ir 
arklius? - Uvis būtų iš džiaugsmo išbučiaves savo Vilkę, tačiau 
dabar net tam trūko jėgų. - Vadinasi, Traupė čia pat. Suksim į kairę. 
Ten, upelio vingyje, turėtų būti šventasis ąžuolynas. 

EEST PTE KTH 
Mindaugo šešėlis 


iūrusis Fiodoras subaltakiavo iš padilbų, susiraukė ir 
sumurmėjo kažkokį nesuprantamą keiksmą į savo juodą 
barzdą, tačiau vis tik apsisuko ir nuėjo kviesti Kuntienės. 
Pamačius Medeiną, Marfa pasistengė kuo plačiau nusi- 
šypsoti, bet jos šypsnys išblėso, vos tik ji išgirdo Syko vardą. 

- Ne, jokiu būdu! - ryžtingai papurtė galvą ji. - Liga tikrai pikta, 
ir aš negaliu leisti, kad... 

- Vaikas neis. Aš pati jo neleidžiu. Tai aš noriu aplankyti, - ramiai 
tarė Medeina. - Truputį nusimanau apie ligas. Ir žolių turiu. 

- Šventa tiesa, svočiute. Apie tavo sugebėjimus daug daug 
girdėjome. Tačiau!.. - Kuntienė giliai atsiduso ir sukryžiavo ant 
krūtinės rankas. - Tačiau šį kartą nebesugebėsi pagelbėti ir tu. 
Tikrai nebesugebėsi. 

Ji nutilo, ir Medeina, kietai suspaudus lūpas, atsisuko į atokiau 
stovintį Einių. Tas laukė, tikėdamas motinos galia, ir dar nieko 
nesuprato. 

- Tai reiškia... Sakai, kad...- nutęsė Medeina. 

- Deja, taip. - Kuntienė liūdnai palingavo galvą. - Jis pasimirė. 
Pasimirė šią naktį. 

Tuos žodžius išgirdo ir Einius, nors turėjo praeiti dar kelios 
akimirkos, kol jų prasmė prasiskverbė į berniuko sąmonę. 

- Ji meluoja! - sušuko jis staiga paraudęs. - Ji nenori mūsų įleisti! 
Nenori, kad girdėtumėm, ką Sykas sako! Ji meluoja! 

Kuntienės veidas suakmenėjo. 

- Tavo sūnus negerbia vyresniųjų! - metė ji Medeinai. - Taip 
nesielgiama nei mano tėvynėje, nei čia. Bet jei jis abejoja, gali 
pasižiūrėti. O jei motina nenori apsaugoti sūnaus nuo ligos, kuo aš 
dėta? Stengėmės jį slaugyti, kiek buvo įmanoma. Fiodoras jį net į 
savo lovą paguldė. Žiūrėkit, maloniai prašom! 


Sykas buvo negyvas. Tai tapo aišku, vos įžengus į kamarėlę šalia 
Kuntienės kambario. Jis gulėjo ant nugaros sujauktame guolyje ir 

atvertom, tačiau nieko nematančiom akim žvelgė į tamsias lubas. 
Kamarėlės prieblandoje atrodė, kad jo siauras veidas truputį 
pamėlynaves; abiejų rankų kumščiai buvo stipriai suspausti. 

Einius garsiai sukūkčiojo ir norėjo pulti prie savo draugo kūno, 
tačiau Medeina jį švelniai, bet stipriai sulaikė. 

- Nužudė! - sudejavo Einius ir atsirėmė į duris. Noras apkabinti 
mirusį draugą staiga praėjo, irjis pajuto gniuždančią mirties baimę. 
- Vargšas, vargšas Sykas... 

- Nekalbėk taip! - sudraudė jį Medeina. Kuntienė, parodžius 
jiems kamaros duris, nušlepsėjo į savo kambarį. Tačiau Medeina 
žinojo, kad ji dabar klausosi ištempus ausis. - Nekalbėk, ko nežinai. 

Ji pati įėjo į kambarį ir nuo smulkučio Syko kūno nutraukė iki 
juosmens dengiantį apklotą. Pasilenkusi perbraukė pirštais per jo 
šaltą skruostą ir pasuko smakrą. Tiriančiai pažiūrėjo į sustingusias 
akių lėliukes ir atsargiai pakėlė į kumštį suspaustą jo dešinę ranką. 
Tarp pirštų styrojo keli įstrigę juodi plaukai. Medeina pastovėjo 
susimąsčiusi, paskui vėl pasilenkė ir užspaudė Sykui akis. 

- Neik ten, - tarė ji garsiai, išeidama iš kambario. - Liga užsilieka 
kambariuose... Sykui jau nebepagelbėsi. 

Paėmusi už pečių, ji švelniai pasuko savo tyliai kūkčiojanti sūnų 
menės link. Einiaus akys pasruvo ašaromis ir jis valdėsi, kad 
nepravirktų balsu. 


- Mums reikia pasitarti, - tyliai tarė Medeina. Prieš tai ji uždarė 
duris ir patikrino, ar nieko nėra priemenėje. Žybartas stovėjo prie 
lango ir susimastęs žvelgė žemyn į didįjį pilies kiemą. Saulė jau 
krypo vakarop, stumdama ilgėjančius bokštų šešėlius vis arčiau jų 
lango. 

- Gerai, - sutiko jis. - Pažvelk, ten tie pskoviečiai, kur vakar su 
Tolvaikiu atjojo. Vien jauni vyrai! Matyt, jos giminių sūnūs. O kodėl 
nėra vyresnių? Negi nesusiruošė į tokias svarbias vestuves? Truputį 
keista. 

- Jeigu tik tai būtų keista. Man neramu. 

- Dėl Uvio? - Žybartas atsisuko nuo lango. Nuo žmonos jam 
nereikėjo slėpti savo susirūpinimo. Gilios raukšlės vagojo kaktą, 
vakaro šviesos atšvaitas raudoniu užliejo barzdos žilumą. - Man 
reikėjo iš pat ryto joti ieškoti vaiko. Tik kad visiškai nežinia kur. 
Nežinia net, į kurią pusę jis nujojo iš to kaimo, kur, Einius sakė, 
pskoviečių būta. 

Medeina lėtai papurtė galvą: 

- Ne. Dėl jo mane baimė buvo suėmus vakar naktį. Dabar tarsi 
ir atlyžo: | 

- Tas vaikinas nepražus! - užtikrino ir save, ir žmoną Žybartas. 
- Jis po tokia žvaigžde gimęs, kad nepražus. Žinau, ir tiek... Žiūrėk, 
kiek visko jau pergyveno ir sveiką kailį išnešė. Daubaras man labiau 
rūpi. 

- Daubaras saugus. Dėl kitų dabar bijau. 

- Dėl ko kitų? 

- Dėl taves. 

- Dėl manes? 

- Taip. Jaučiu pavojų. 

Žybartas nusišypsojo. Priėjo prie žmonos ir, švelniai suėmes ją 
už pečių, priglaudė prie krūtinės. Pasakė tyliai, bet tvirtai: 

- Žinai, kad vertinu tavo nuojautą. Ko gero, dar niekad ji 
neapvylė. O - dėl manęs? Aš gi čia! Pasižiūrėk į mane. Nors ir nebe 
jaunas, tas tai tiesa, tačiau stiprumo dar rankose liko! Ar liko? - 
paklausė, taip suspausdamas glėbyje žmoną, kad ši net aiktelėjo. - 
Paimk kad ir tuos pūkalūpius pskoviečius ten, kieme. Kiek jų 
reikėtų tokiam žemaičiui? Na, kiek? 

- Nekalbėk taip, - sumurmėjo Medeina. Vyro apkabinimas jos 
kažkodėl visai nenuramino. Anaiptol. - Geriau nekalbėk. 

- Žinoma, kad juokais sakau, bet ir ne juokais. Galvoji, mane kas 
lengvai paims? 

- Žinau, kad ne. Bet... Bet čia kažkas bjauriai ne taip, kaip turėtų 
būti. Tas vaikas Sykas, kurį Einius minėjo. Jie jį nužudė. 

Žybartas paleido žmoną iš savo glėbio ir atsitraukė. 

- Kas jie? - paklausė tyliai, nes ir Medeina balsą buvo nuleidus 
iki šnibždesio. 

- Kuntienė... Tas jos Fiodoras. 

- Kaip nužudė? 

- Pasmaugė. Pažvelgiau vaikui į akis ir pamačiau. 

- Bet kodėl? 

Medeina gūžtelėjo pečiais. 

- Gal kad norėjo pranešti apie ginkluotus pskoviečius? 

- Ne! Čia tai jau tikrai ne! Kokia gali būti paslaptis, jei tie 
pskoviečiai čia pat. Po pilies kiemą vaikšto. - Jis pagalvojo, suraukęs 
kaktą, ir papurtė galvą. - Ir dėl kažkokio šeimynykščio vaikėzo! Ne! 
Čia, matyt, klysti. Bet kad tau neramu, tai priežastis turi būti. Turi. 
Jei ne tuoj, jei ne dabar, tai ateity tikrai gali būti pavojus... Bet aš 
ne toks kvailas, kad galvą kiščiau! 

Jis kalbėjo jau garsiau, tačiau vis tiek taip tyliai, kad joks 
pašalinis nebūtų galėjęs išgirsti. Nuėjo atsisėsti ant prie sienos 
prišlieto suolo, nusekė paskui jį ir Medeina. Atsisėdus palaukė 
netardama nė žodžio, nes Žybartas nebuvo iš kalbiųjų. Jam visad 
reikėdavo pirma pačiam susidėstyti mintis. 

- Matai, pasirodo, čia įveltas Mindaugas. Jis pasišovęs visą 
Deltuvos žemę užvaldyti. Gal ir plačiau... Aš čia tai su vienu, tai su 
kitu rikiu pasišnekėjau. O dabar jam Traupės žemės parūpo... 

Žybartas nutilo, tylėdama laukė ir Medeina. 

- Priekabių ieško, - tęsė Žybartas, - o kai turi jėgos, tai priekabių 
visad gali rasti. Supranti, čia paveldėjimo reikalai ne tokie jau 
aiškūs. Kunto tėvas pradėjo ne nuo Traupės. Pilaitę toliau į rytus 
turėjo. Traupę perėmė per sumaištį po Šventaragio mirties. Kuntas 
pats nemažai žemių prie tėvonijos prijungė. Na, o paskui susigundė 
paimti į žmonas tą pskovietę... Juk vergė buvo, nors ir kniazių 
giminės! Užtat vietiniai jį nelabai remia, o žyniai tai ypač nusiteikę 
prieš. Matei Alkių, girdėjai? Jis aiškiaregis, jam galima, o kiti kol 
"kas tyli. Po truputį viską išsiaiškinau, po kruopelytę, bet ir pats 
Kuntas daug ko nuo manęs neslėpė. Jo padėtis nėra tvirta. O 
Mindaugas vis daugiau nori. Valdžią savo stiprina. Dabar aišku, 
kodėl Kuntui reikia mūsų Jundos... 

- Jam reikia paspirties, - pagaliau prabilo Medeina. - Vieno iš 
stipriausių žemaičių rikių paspirties. Bet tą gi žinojom. 

- Žinojom, - sutiko Žybartas, - tik gal ne viską. Nežinojom, 
pavyzdžiui, ko jis iš manes tikisi. Užtat jam ir pasakiau. Tiesiai 
pasakiau: žemaičiai į lietuvių reikalus nesikiš. Bent aš tai jau ne. Ir 
kiti pažįstami rikiai. Neleisim, ir kad jie į mūsų valdas kištųsi. Kol 
kas taip mes, žemaičiai, su lietuviais gyvenom. Tokia nuo amžių 
tvarka. . 

- O Junda? Sakei, visas Traupės žemes valdys. 

Žybartas atsiduso ir vėl ilgam nugrimzdo į apmąstymus. 

- Junda, atrodo, su Tolvaikiu sutinka, - atsakė. - Šito, jei tiesiai 
sakyti, tai labiausiai ir bijojau, kad nesutiks. Bet štai, atrodo, viskas 
gerai. Na, o kam mes ją Žemaitijoj įpirštumėm? Ji visus jaunikius 
mirtinai nugąsdinus, bent jau tuos, kurie nors menkiausią tėvoniją 
turi. O čia ji gyvent galės su Tolvaikiu. Mindaugas nekvailas, žino, 
kas už manęs stovi. Tiesa, gal gyvens ne visai taip, kaip norėtųsi. 
Reikės greičiausiai ir raitelius Mindaugui statyti, ir šiokią tokią 
duoklę mokėti. Bet kad visoj Deltuvoj reikalai į tą pusę krypsta. 
Lietuvos žemė jau Mindaugui pakluso. Kuntui su tuo sunku sutikti, 
bet Tolvaikis jaunas ir, atrodo, sveikos galvos. Prisitaikys... 

- Tolvaikis... - Medeina prikando lūpą. Pagalvojo kažką ir 
papurtė galvą. - Nežinau, tiesą tau pasakysiu: labai neramu man, 
būtent apie jį pagalvojus. 

- Ko norėt! Pirmąją dukrą išleidi. O mes gi senstam. - Žybartas 
pakėlė balsą, nes paslaptys jau buvo išsakytos. - Gaila Jundos, bet 
ne kur dėsies. Visada motinos rauda, dukrą išleisdamos. Ar kitaip 
gali būti? 

- Sakiau, ne dėl dukros jaudinuos. 

- Kas Žino, dėl ko tujaudiniesi. Galir nelengva Jundai bus. O tau 
su manim ar buvo lengva? Ką? 

Žybartas šypsojos, žinodamas, kad galėjo didžiuotis metais, 
pragyventais kartu su žmona. Pasistengė nusišypsoti ir Medeina. 
Vyras sakė teisybę, o paskutiniu metu vis dažniau užplūstančią 
baimę ji privalėjo sutramdyti. 

Didžiojo kuoro šešėlis pagaliau prislinko siena prie jų lango, ir 
kambarį apsėmė prieblanda. 

Lemtingas rytas 


au išaušus Uvis, atsargiai praskirdamas rankomis aukštą 

alkakalnio žolę, pasiekė kalvos viršūnę. Didysis akmuo 

niekur nedingo, už jo, kaip visad, plazdėjo nedidelė ugne- 

lė. Uvis prislinko iki pat viršaus taip tyliai ir atsargiai, kad 
tikėjosi užklupti atsiskyrėlį. Tačiau jo nesimatė. Padėta ant nuodė- 
gulių beržinė pliauska vos tik pradėjo įsidegti, taigi Alkius buvo 
kažkur greta, tačiau jo nesugebėjo rasti net Vilkė. Pauosčiusi pėdas, 
ji nukreipė snukį į pilies pusę. Uvis prisiglaudė prie storo ąžuolo ir, 
nusitvėręs kamieno, lėtai atsistojo. Reikėjo saugotis, nes iš kirtimų 
alkakalnio papėdės, pietinėje jo pusėje, iš kur prasidėjo kelias į 
Kernavę. Atsistojus galima buvo apžvelgti visą kalvos šlaitą iki pat 
pievų; kurios supo Traupės pylimus. Už nepilno varsto aiškiai 
matėsi pilies kuorai ir sienos. Uvis atidžiai įsižiūrėjo į pamiškės 
krūmokšnius. Pskoviečiai buvo pasitraukę giliau į miškelį, jų nebu- 
vo matyti, tik pačioje pamiškėje už trikamienio beržo glaudėsi 
žvalgas. 

Ir tada Uvis pamatė Alkių. Atsiskyrėlis jau buvo nusileidęs nuo 
alkakalnio ir iškopė iš nedidelės lomelės prie pat jo papėdės. Žengė 
taku link pilies. Net nuo alkakalnio matėsi, kad jis sunerimęs. 
Pastovėjo, paskui atsigręžė, apsižvalgė. Prieš lipdamas iš lomos, 
kurioje jį užstojo neaukšti krūmai, susikūprino. Paspartino žingsnį. 
Atrodė, jog atvirą plotą nuo krūmokšnių iki pilies jis nori perkirsti 
kuo greičiau. 

Tačiau nespėjo. 

Pirmoji strėlė jį pasiekė iš dešinės. Uvis taip ir manė, kad 
dešinėje alkakalnio pusėje irgi galėjo slėptis pskoviečiai, tačiau tą 
kalvos šlaitą užstojo išsikeroję ąžuolai. Iš ten ir buvo šauta. Atsis- 
kyrėlis susverdėjo ir griebėsi už šono. Jam pasisukus, ryškiai matėsi 
išsitaršiusi ilga žila barzda. Jis susmuko ant kelių, tačiau vėl pakilo, 
atrodė, kad bandys sugrįžti atgal į krūmų priedangą. Antrasis šovė 
žvalgas, kurį Uvis jau buvo pastebėjęs. Jis pataikė į krūtinę, ir strėlė, 
matyt, kliudė širdį. Atsiskyrėlis sukniubo ir nebepakilo. Sukniubo 

nuožulnumoje, kylančioje į pievas prieš pylimus. O iš pilies kuorų 
greičiausiai jo niekas nepamatė. 


Daug kas tą aušrą Traupės pilyje pasitiko atmerktomis akimis. 

Kuntienė patrynė delnais pabrinkusį nuo nemigos veidą ir, 
įsisiautus į platų šilkinį apdarą, nušlepsėjo iki kamarėlės, kur 
miegojo Fiodoras. Pasibeldė, paskui stumtelėjo duris, bet, vos 
įkišus galvą, tuoj pat atšlijo nuo durų ir triskart persižegnojo. 

- Tu jo dar neišnešes! - sušnypštė ji Fiodorui, kai tas pasirodė 
tarpduryje. Tarno miegota apsirengus, tad jis pasirodė akies mirks- 
niu. 

- Nebuvo kada. Ir vaikiščias aplink duris trainiojos, - Fiodoro 
nemiga aiškiai nekamavo, jis dar nebuvo visiškai pabudęs. 

- Kaip tu gali su numirėliu! - Kuntienė pasipurtė ir persižegnojo 
dar kartą. - Išnešk jį tuoj pat! Nenoriu, kad pilyje būtų lavonų! 

- Tai kad... - Fiodoras pasikasė juodą barzdą. - Tai kad jų bus ir 
daugiau... 

- Tss! - sušnypštė Kuntienė ir apsižvalgė. Priemenės gale plazdė- 
jo dūmingas deglas, pro siaurą lango plyšį sunkėsi ryto Žžara. 
Žmonių nesimatė. Tai ją truputį nuramino. - Darbų daug, bet 
negalima pamiršt svarbiausių. Tavo reikalas - sargyba! Žiūrėk, kad 
jiems midaus netrūktų! 

- Bus! - sutiko Fiodoras. - Turiu paruošes kelias statinaites kaip 
sykis jiems. 

- Galvojau dar neprašvitus... Nunešk jiems iš anksto, nors ir 
dabar. Sakyk, kad šeimininkė siunčia. Už gerą tarnybą. Kadangi 
tokia diena. 

- Be abejo! Vestuvės! - Fiodoras pasikasė pilvą ir nusižiovavo. Jis 
vis dar negalėjo tinkamai prabusti. O jo laukė tiek darbų! 


(7 
* 

Medeina jau buvo apsirengusi ir žvelgė pro langą į dar tuščią 
pilies kiemą. Tik barzdotas Kuntienės tarnas pasirodė prie durų, 
vedančių į pilies rūsį, ir vėl pradingo. 

* -Nerimauji, - išgirdo tylų vyro balsą. Žybartas jai besikeliant dar 
lygiai kvėpavo. Dabar atvėręs akis žiūrėjo į žmoną, pasilenkusią 
prie lango. Jis visad pabusdavo iš karto, lyg kirviu atkirsdamas 
miegą nuo tikrovės. 

- Neramu, - sutiko ji. - Kai saulė aukščiau pakops, nueisiu į alką. 

- Šią dieną priderėtų visiems. 

- Aš nueisiu anksčiau. 

- Viskas bus gerai. Dėl Uvio tu nesirūpink. Neprapuls.. 

- Ne tik dėl Uvio. 

- O dėl Jundos - tai ką jau padarysi. Ar neverkė tavo motina? Ką? 
O pati? Ak, jūs moterys... 

Žybartas kalbėjo užsisvajojes, ir Medeina suprato, kad jis prisi- 
minė tą dieną, kai parsivedė ją iš Palangos, vyriausią žynio dukrą, 
nuo kūdikystės atiduotą miškų deivės globai. Kita proga ir pati 
Medeina būtų mielai leidus savo mintims nuklysti į tas ūkanose jau 
nugrimzdusias dienas, tačiau šiandien ji negalėjo gyventi praeitim. 
Jos širdis virpėjo.nerimu. 

- Tik pakils saulė, ir nueisiu, - pakartojo. - Viena. 


* 


Visą naktį Einių kamavo slogutis. Pabusdavo pajutęs, kad kaž- 
koks sunkus baisus padaras, gauruotas ir šaltas, tupi jam ant 
krūtinės, trukdydamas kvėpuoti, pašokdavo, įsitikindavo, kad jo- 
kios pabaisos nėra, ir vėl bandydavo užmigti. Tiesa, dar prieidavo 
tamsoje prie Uvio guolio ir patapšnodavo apklotą rankomis, tikė- 
damasis, kad jo brolis jau grįžo ir viską jam išaiškins: ir apie 
pskoviečius tolimame kaime, ir apie Vilkę, ir pagaliau apie paslap- 
tingą Syko mirtį. Einius nepatikėjo, kai motina pasakė, kad jo 
draugas mirė nuo kažkokios limpančios ligos. Visą naktį, pažadin- 
tas to baisaus slogučio, jis vėl ir vėl prisimindavo Syką, tokį liesutį, 

su pamėlusiu veidu, gulintį sujauktoje Fiodoro lovoje, ir kartkartė- 
mis jį apimdavo toks siaubas, kad jis norėdavo kuo greičiau bėgti 
pas motiną ir kaip vaikystėje pasislėpti jos lovoje nuo viso pasaulio. 
Jam atrodė, kad daug kas pilyje šią naktį nemiega. Už durų 
pragirgždėdavo žingsniai, prie vartų tingiai šūkaudavo sargybiniai, 
arklidėje ūmai imdavo staugti Tolvaikio šuo, o už sienos vartėsi 
turbūt irgi negalėdama užmigti Junda. 

Pirmuosius aušros spindulius Einius sutiko su palengvėjimu. 
Nusileido į kiemą, nusiprausė prie šulinio ir apsidairė. Iš žemo 
pastato, prilipinto prie pilies sienos, išėjo vakar su Tolvaikiu atvykę 
trys jauni vyrai pskoviečiai ir smagiai pasirąžė. Iš rūmų durų 
išsvyravo, užsimetes ant pečių sunkų maišą, Fiodoras. Viena ranka 
pasitaisė nešulį, kita pačiupinėjo prisegtą prie diržo raktų ryšulėlį 
ir pasuko prie įėjimo į užkaborį tarp didžiojo pilies rūmo ir 
gynybinės sienos. Po kurio laiko grįžo su tuščiu maišu ir apsidairęs 
atsidarė duris, vedančias į rūsį. 

Einius žinojo, kad tame siaurame užkaboryje nebuvo nieko, 
išskyrus mažytes dureles, per kurias buvo galima nepastebėtam 
išsmukti už pilies sienų. Arba atvirkščiai - patekti į pilį. Sykas jam 
tada aiškino, kad raktą nuo tų durelių turi tik pilies valdovas. 
Tačiau Syko nebėra, ir Einius privalo įsitikinti, ko gi vaikščiojo į 
niekur nevedantį užkaborį juodabarzdis jo draugo kankintojas. 

Apsižvalgęs, ar niekas nestebi, Einius įsmuko į užkaborį. Įtari- 
mai pasitvirtino: mažosios slaptosios durelės buvo atrakintos. 

Einius atvėrė jas, išlindo už pilies sienos ir sustingo: pilies 
griovyje, iki pusės apsemtas apmaurojusio vandens, gulėjo įmestas 
Syko kūnas. 


Junda taip pat beveik nemiegojo tą naktį. 

Gailė, prisivaikščiojusi per dieną apylinkės pievomis ir miškais, 
prisiuosčiusi žolynų, kuriuos rinko kartu su motina, miegojo kaip 
užmušta, tačiau Junda tą paskutine naktį prieš svarbiausią mergi- 

nos gyvenime dieną, kada visiems laikams apgobs jos liepžiedžių 
medaus spalvos plaukus baltu lininiu nuometu, vartėsi savo guoly- 
je, negalėdama susitaikyti su likimu. Tiesą sakant, per kelias 
pastarąsias dienas ji jau buvo bepradedanti priprasti prie minties, 
kad jos artimieji, atšvente vestuves, po kelių dienų išjos, o ji 
amžiams liks čia, Traupėje, su Tolvaikiu, augins jam vaikus, lydės 
jį į karą ir lauks sugrįžtant. Atsisveikins ir su lanku, o tuo labiau su 
arbaletu, pradės naują ištekėjusios moters gyvenimą, perims iš 
anytos Traupės raktus, pratinsis rikiuoti būrį tarnų, vergų ir tarnai- 
čių, ir tik kartą į kelis metus tegalės aplankyti tėvus, brolius ir seserį 
- o gal ir niekada. 

“Kai išteki, tai beveik kaip numiršti, - prisiminė ji močiutės 
žodžius, - gyveni kitą gyvenimą. Savo vyro gyvenimą." 

O ar bus čia tas naujas gyvenimas? 


Tokį ankstyvą metą sargybiniai paprastai dar nelipdavo žemyn 
iš aukštojo, vartus saugančio kuoro. Rytą, kol dar neišsisklaidė 
vasaros pabaigos miglos, vertėjo atidžiai apžvelgti visas Traupės 
apylinkes. Kai jau visa pilis sukilus, kai saulė aukštai, ir, žinoma, jei 
laikai ramūs, sargyba lieka tik bokštelyje, suręstame virš pačių 
vartų. 

Bet dabar jiems mojo nulipti pats sargybinių viršininkas Sudin- 
tas. Akivaizdu buvo ir kodėl. Juodabarzdis Kuntienės tarnas, apg- 
lėbęs rankom, atbogino neblogą statinaitę. Žinia, vestuvės, ir ne 
bet kokios! Midaus taijau tikrai netrūks, tuo labiau verta prisiminti 
prie vartų per naktį vargusią sargybą. 

- Tai ką, eisiva? - paklausė savo draugą jau ketvirtus metus 
Traupėje tarnaujantis Vanagas. 

- O ką pats manai? Ar mano gerklė neperdžiūvus? 

Abu, nieko nelaukdami, nudardėjo laiptais žemyn ir nepamatė 
to, ką privalėjo pamatyti. Vanagas, užsitarnavęs savo vardą už akių 
skvarbumą ir dėl to skiriamas sargybai į didįjį kuorą, tikrai būtų 

pastebėjęs, kad nuo tolumoje už pievų stūksančio alkakalnio nusi- 
leido žmogus. Vanagas, ko gero, būtų įžvelges net jo išsidriekusią 
žilą barzdą ir su nustebimu šūktelėjęs apačion, jog, atrodo, alkakal- 
nio atsiskyrėlis nusprendė vėl aplankyti Traupės pilį! Po to būtų 
įdėmiai sekęs jo žingsnius ir, be abejo, pamatęs, jog, vos pasiekęs 
pievą, atsiskyrėlis staiga susverdėjo ir krito. Tiesa, įžiūrėti, kas po 
to nutiko atsiskyrėliui, būtų buvę sunku, nes nukritusįjį uždengė 
šlaitas. Tačiau Vanagas vis tiek būtų supratęs, jog Alkius nebeatsi- 
kėlė. 


Uvis vos nepravirko iš nevilties ir bejėgiškumo. Tamsios Traupės 
pilies sienos atrodė tarsi ranka paliečiamos, ant Trabanto nugaros 
jis jas pasiektų vienu vėju, net pėsčias prieitų netrukus, net ir 
šliaužte šliauždamas suspėtų. Tačiau dabar jos buvo neprieinamos. 
Neprieinamos jam beveik taip, kaip tapo neprieinamos Alkiui. 

Žalioje pievoje gulėjo Anapilin išėjusio atsiskyrėlio kūnas, ap- 
gobtas gelsvu elnenų apdaru. 

Uvis pasitraukė prie didžiojo akmens ir prisiglaudė jo šešėlyje. 
Čia buvo palyginti saugu, nes rusinai vengė pagoniškųjų alkaviečių. 
Ilgi metai lietuvių kaimynystėje jiems buvo tvirtai įkalę pagonių 
dievų baimės jausmą. 

Atsiskyrėlio užkurta ugnis tyliai pleveno, ir degs ji dar valandą 
ar dvi. O tada... 

O tada gali užgesti ne tik ugnis, bet ir jo artimųjų gyvybė... 

- Ne! - sumurmėjo jis. - To nebus. Dievai šito neleis! Neleis! 

Apsidairė paraudusiom nuo nemigos akim. Pažvelgė į kantriai 
žiūrinčią į jį Vilke. Laukti nebuvo galima. Prisilaikydamas aukuro 
akmens, lėtai atsistojo. Saulė jau pakilo virš miško, ir pilies sienų 
šešėliai per pievą traukėsi artyn pačios pilies. 

Jis primerkė akis ir įsižiūrėjo. Panašu, kad didieji vartai jau buvo 
atverti ir tiltas nuleistas. 

Pilis ruošėsi priimti svečius. 

Bet ne. Ypatingo sujudimo dar nesimatė. Tik vienas žmogus 
išėjo pro vartus. Kai jis perkirto šešėlio juostą, paaiškėjo, jog tai 
moteris. Šviesiu apdaru. Moteris ėjo tiesiai alkakalnio pusėn. 

Uvis užsimerkė ir giliai atsiduso. Atrodė, kad net kojos skaus- 
mas staiga išblėso. 

- Ten ji! - tarė jis Vilkei. - Ačiū dievams, motina ateina... 

Tarytum atsileido nematoma spyruoklė, vertusi Uvį visą tą 
ilgiausią jo gyvenimo dieną klibikščiuoti, ropoti, o paskui ir šliaužti 
iš paskutiniųjų jėgų iki Traupės alkakalnio. Motina ateina! Medeina 
išklausė maldas! 

Visą jo kūną staiga išpylė karštis, ir Uvis pats nepajuto, kaip 
prarado sąmone. 

Brolis Ezubijus Ir 
šėtonas 


as čia dabar? - nustebes paklausė brolis Ezubijus. Jis 

buvo pasilipes ant skersinio, kurį knechtai pririšo tarp 

dviejų alksnių. Žvelgdamas per lapiją, galėjai matyti visą 

pietinę Traupės pilies pusę, įskaitant didžiuosius vartus, 
o pats likti nematomas. - Kur ta frau! nusprendė keliauti?.. 

- Tai ne paprasta frau, - pataisė Ivanas Onciforovičius, žvalgęsis 
nuo to paties skersinio. Jis ne kartą buvo keliavęs į Traupe, todėl jį 
ir paskyrė vadovauti vienam iš pskoviečių dalinių. - Tai jų burtinin- 
kė. | 

- Reiškia, ragana? 

- Ne visai taip. Ji daug svarbesnė. Ji aukoja dievams, sužino iš jų 
ateitį. 

- Šit kaip! 

Brolis Ezubijus net pasistiebė, kad galėtų geriau įsižiūrėti. 
Moteris jau priartėjo, tad galėjai matyti, kaip ji atrodo, kaip 
apsirengusi. Ji buvo nejauna, bet laikėsi itin tiesiai. Jos galvą gaubė 
plonos akinančiai baltos drobelės nuometas, prilaikomas sidabri- 
niosmeigtuko, o pečius dengė pilka skara su žalvariniais mįslingais 
ženklais. Ant riešų ir pirštų paslaptingo mėnulio šviesa blykčiojo 
susirangę it žalčiukai apyrankės ir žiedai. Prie juosmenį juosiančios 
iš kelių spalvų šiūlų nupintos juostos kabėjo drobinis krepšelis. Tur 
būt, su apeigų reikmenimis. 

- Tai kur ji eina? 

- Į tą kalvą. Ten yra jų šventasis akmuo. 

- Pagoniški stabai? Po puolimo visus iki vieno išgriausim. 
Būtinai taip! 

- Stabų nėra, - papurtė galvą Ivanas Onciforovičius. - Nors šitoj 
alkavietėje ir nesu buves, bet tikrai žinau, kad nėra. Tik akmuo ir 
medžiai. Visuose, kur mačiau, tik taip tebuvo. 

- Jie meldžiasi akmeniui? Tai dar baisiau!.. 

Pskovietis suraukė juodus antakius, bet neatsakė nieko. Jis ir 
pats nesuvokė, kam ir kodėl meldžiasi tie pagonys, nors keletą 
kartų, tiesa, iš toliau buvo matęs jų apeigas. Brolio Ezubijaus 


' moteris (vok.) 

pastebėta moteris dabar jau praėjo juos ir kopė šlaite iškastais 
laipteliais į kalvos viršūne. 

- Nejaugi mes jai leisim? - tarsi savęs, tarsi pskoviečių vado 
paklausė jis. - Šventvagystė mūsų panosėje! 

- Turime leisti. Jos pilyje lauks. Kol negrįš, tol ir nepradės 
vestuvių. Turime leisti! | 

Tai įtikino brolį Ezubijų. Tik prasidėjus vestuvių puotai ir 
visiems susirinkus į menę, bus galima pradėti puolimą. Jis nedaug 
tenusimanė apie pagonių stabus ir papročius, tačiau ne kartą turėjo 
progos įvertinti jų sugebėjimus mūšiuose. Tarp susirinkusiųjų 
pilyje buvo ir tokių, kurių pastangomis apie tuziną amžiną atilsį jo 
ordino brolių ir - kas čia skaičiuos, kiek - knechtų per anksti 
nukeliavo į amžinybę. Užpulti šituos pagonių riterius su pskoviečių 
gauja būtų tikra beprotybė, jei ne žinojimas, kad jie bus, galima 
sakyti, beginkliai. 

- Teisingai. Tegu sau meldžiasi, kiek patinka, - nusprendė jis. - 
O vyrai gerai pasislėpę? 

- Kaip žinot, atitraukti į mišką. Tik keli žvalgai ir mes čia, 
priekyje. Kol nebus duotas ženklas, jie nesirodys. 

- O tas kitas?.. Kurį nušovė? 

- Jis buvo tik ugnies prižiūrėtojas. Jo neturėtų pasigesti. Be to, 
nebuvo kitos išeities. Jis gi pastebėjo, kaip mes atvykom, kaip 
išsidėstėm. Suprato ir bėgo pranešti. 

Brolis Ezubijus nulipo nuo skersinio ir nusišluostė prakaitą. Jei 
visa, kas numatyta, pavyks, tai šis žygis jam atneš didelę šlovę. Jo 
nuopelnai bus aukštai įvertinti. Jo laukia gal net komtūro garbė. 
Nes tai žygis, kuris labiausiai atitinka Ordino kovos būdus. Kuo 
daugiau pasiekti, kuo mažiau naudojant jėgų. O dar geriau, jei 
pergale nuskini svetimomis rankomis. Būtent šitaip, be jokios 
abejonės, ir bus šį kartą. 

Jis palydėjo žvilgsniu vis aukščiau kopiančią šlaitu pagonių 
burtininkę. Štai ji beveik jau pradingo tarp ąžuolų kamienų. 

“ Ojeitaip pasižiūrėjus?" - pagalvojo brolis Ezubijus. - Tik iš tolo, 
žinoma, ir atsargiai..." 

* Mintis buvo masinanti, nes per dvylika metų, praleistų kovose 
prieš pagonis, jam niekad dar nepasitaikė tokia proga. Tuo labiau, 
kad galėtų paskui papasakoti ką mates pačiam vyskupui! 


* 


Uvį pažadino iš nebūties vėsių lūpų prisilietimas prie jo karš- 
čiuojančios kaktos. 

- Tik nesikelk, - išgirdo pažįstamą nuo vaikystės šnabždesį. - Net 
galvos nekelk. Jaučiu pavojų. 

Uvis atmerkė akis. Motina jau buvo išsitiesusi ir žvelgė sau už 
nugaros, į krūmus alkakalnio papėdėje, kuriuose trakštelėjo kaž- 
kieno užminta sausa šakelė. 

+ Mama... 

- Ir patylėk. Viską pati supratau. Mačiau jų žvalgus tankumyne. 

- Ar Sykas viską... pranešė? - sunkiai ištardamas žodžius, paklau- 
sė Uvis. - Ar spėjot pasiruošti? Jis gi ne viską dar žinojo... Jų ne 
mažiau trisdešimties... trys ordino broliai... keturi knechtai... Ir 
Tolvaikis su jais!.. 

- Suspėsim, sūnau, suspėsim, - atsakė Medeina. - O dabar išgerk 
šito antpilo, kurį atnešiau, ir pamiegok. 

Apačioje, alkakalnio papėdėje, kažkas suriko, tarsi iš siaubo, po 
to, laužydamas šakas, sunkiais žingsniais nubrazdėjo per krūmus 
tolyn, į beržynėlio pusę. 

- Kas ten, mama? 

- Kas buvo, to nebėra, - atsakė Medeina, tepdama Uvio koją 
medumi ir žolelėmis kvepiančiu tepalu. - Tuoj koja nutirps, ir galėsi 
užmigti. Tu pamiegok sūnau, tu jau savo darbą padarei. Mums liks 
užbaigti. 

Ir Uvis užmerkė akis, jausdamas, kaip žaizdotą koją, o po to ir 
visą iškankintą karščiuojantį kūną užlieja palaiminga vėsa. 

Ordino broliai nuobodžiavo. Viskas nuspręsta, kiekvienas žino, 
ką reikės daryti, kai bus apnuoginti kalavijai, tačiau ką veikti dabar, 
prieš puolimą? Nieko kito nelieka, kaip tūnoti krūmuose, prakai- 
tuojant po šarvais, ir laukti. Nebent dar sužaisti kauliukais. Brolis 
Ezubijus pašoko, pamatęs besibraunantį pro krūmus pskoviečių 
vadą. 

- Jau? 

Ivanas Onciforovičius neskubėdamas prisėdo. Tarp jo lūpų 
krutėjo kramtoma smilga. 

- Dar teks palaukti. Ta burtininkė tik dabar grįžta į pilį. Dabar 
ji pasakys, kaip jai išpuolė burtas, na, tada jie turbūt ir pradės... 

- O kaip jai išpuolė tas burtas? - paklausė jaunesnysis iš ordino 
brolių. - O kas bus, jei nepalankiai?.. Ar jie gali atidėti vestuves? 

Pskovietis papurtė galvą. 

- Abejoju. Daug ruošos padaryta. Net jei ir atidėtų, tai vis tiek 
susirinks į menę midaus išgerti. Ar rauginto kumelių pieno. Jis irgi 
į galvą muša, tas pagonių gėrimas! Mums to ir tereikia. Kniaginia 
Marfa duos ženklą. - Jis kreivokai nusišypsojo ir mirktelėjo akį. - O 
kaip išpuolė burtas, tai gal brolis Ezubijus paaiškintų... 

- Ką? - paklausė vyresnysis. - Iš kur gi tu gali žinoti, broli 
Ezubijau? 

Brolis Ezubijus nudelbė akis. Jis atrodė mažumėlę išblyškęs. 
Vyresnysis pažvelgė į pskovietį, bet tas tik truktelėjo pečiais: 

- Jo paklauskit. Jis ten buvo. 

- Taigi ir klausiam! Ką sakai, broli Ezubijau? 

Broliui Ezubijui neliko nieko kito, kaip papasakoti. Jis aiškiai 
jautėsi kaip ne savo kailyje. 

- Teisybė, buvau užlipęs pasižiūrėti, bet tik iš tolo. 

- Nepastebėjo tavęs? 

- Jokiu būdu. Tikrai nematė. Ji sena moteris. O aš arčiau kaip per 
pusšimtį žingsnių nepriėjau. Tik pro medžius žiūrėjau. 

- Na, ir?.. 

Ezubijus atsiduso. 

- Mačiau nelabąjį, - tarė jis. 

Visi žiūrėjo į jį ir tylėjo. Vyresniojo akys susiaurėjo, veidas tapo 
rūškanas. 

- Mačiau nelabąjį! - tvirčiau pakartojo brolis Ezubijus. - Atrodo, 
kad ten, tame pagonių kalne, jo buveinė. Jis šoko ant manęs, 
pasivertęs į vilką... 

- Į kokį vilką? 

- Didžiulį... Juodą... Akys žibėjo kaip žarijos! 

Daugiau aiškinti nebereikėjo. Visi suprato, jog brolis Ezubijus 
nuo kalno nubėgo kur kas greičiau negu ant jo užlipo. 

Ivanas Onciforovičius suspaudė lūpas ir toliau kramtė savo 
smilgą. 

- O gal ten ir buvo vilkas? - paklausė jis. 

Vyresnysis susiraukė: 

- Vasarą? Dienos šviesoje?.. Ne!.. Brolis Ezubijus teisus. Ten 
buvo šėtonas. Ir man atrodo, kad tai geras ženklas! 

- Jei geras ženklas, tai gerai... - pritarė pskovietis. - Bet kaip tai 
suprast? Kodėl geras ženklas? 

- Šėtonas laukia pjūties. Ir brolis Ezubijus galėjo sutrukdyti... 
Užtat ir įsikišo. O ką dar ten matei, broli Ezubijau? 

Ezubijus papurtė galvą: 

- Nieko... Ji tik sustojo prie akmens, ir tada ant manęs puolė 
nelabasis. Taip ir nespėjau nieko daugiau pamatyti... 

Paskutinė ruoša 


ai Medeina įžengė į pilį, didieji vartai buvo plačiai 
atidaryti. Iš plačių sargybinių šypsenų ir linksmos išvaiz- 
dos galėjai spręsti, kad jie jau pradėjo švęsti vestuves. 
Pilies kieme į visas puses skubėjo tarnai, pro atlapotas 
virtuvės duris tumulais veržėsi garai ir sklido įvairiausi kvapai. 
Juodabarzdis Fiodoras ten kažką nekantriai aiškino virėjams. Iš 
pravirų rūsio durų viena po kitos lipo tarnaitės, nešinos didžiuliais 
marškomis pridengtais moliniais dubenimis. Pasiruošimas vestu- 
vių puotai jau buvo pačiame įkarštyje. 

Žybartas buvo užlipęs ant gynybinės sienos, nes jau pradėjo 
nerimauti, kad Medeina ilgai užtruko. Dabar, pamatęs ją, nusileido 
pasitikti žmonos. 

-"Viskas gerai! Lemia sėkmę, - tarė Medeina taip garsiai, kad 
girdėti galėjo visi, kas tik buvo pilies kieme. - Galime pradėti 
paskutinę ruošą. 

- Paskutinę ruošą? - perklausė Žybartas, nes žmonos veidas 
pasirodė jam įtartinai išblyškęs, o šypsena buvo visai ne tokia, prie 
kurios jis buvo įpratęs. 

- Taip! Viskas gerai. - Ji priėjo prie vyro ir padėjo delną ant jo 
rankos. Delnas buvo šaltas ir nežymiai virpėjo. - Viskas paaiškėjo, 
- pridūrė ji. - Einam. Ir mums ruoštis laikas. Einam, pašauksim ir 
Jundą. 


Junda sėdėjo išbalusi ir nustėrusi. Veidas atrodė tarsi akmeni- 
nis, ji sustingusiu žvilgsniu žiūrėjo pro pravirą langą į tolį. 

Žybartas priėjo ir uždėjo savo sunkią ranką dukrai ant peties. Ji 
priglaudė prie tėvo rankos skruostą. Ašaros pritvindė akis, kaupėsi, 
riedėjo skruostu žemyn ir lašėjo ant tėvo rankos. Ji vis dar tylėjo, 
o ašaros po truputį vėso. 

- Tu nebijok...- tyliai tarė Žybartas. - Dabar, kai mes žinom, 
viskas jau kitaip. Perspėsiu visus, būsim pasiruošę. 

- Jų yra bent keturiasdešimt, Uvis sakė, - taip pat tyliai atsakė 
Medeina. - Tiek jis žino, kad yra. O gali būti ir daugiau.. 

- Čia, pilyje, - ne daugiau dešimties. Tiek su jos tarnais. Nė vienas 
nesulauks vakaro! - Žybartas giliai atsiduso ir, patapšnojęs dukrai 
petį, atsigręžė į žmoną. Jo veidas atrodė ryžtingas ir tarsi at- 
jaunėjęs. - Aišku, kad Kunto žmonės ne jų pusėje. Dabar juos bando 
nugirdyti. Ne mažiau tuzino karių. Kas svarbiausia, vien rikių čia 
arti tiek sujoję. Tiek rikių - ir Žybartas iš Ventės! Tai ko jūs čia dabar 
pergyvenat? 

Jis vėl pažvelgė į dukrą, paskui į žmoną. Tos žiūrėjo į jį, tarsi 
netekusios žado. Einius irgi stebėjo tėvą pilnomis susižavėjimo 
akimis. Tokio tvirto ir tuo pačiu metu ramaus jis jau seniai jo 
nematė. 

- Apsiriko tie išvisėliai! - sušvokštė Žybartas. - Baisiai apsiriko! 
Jie net neįsivaizduoja, kaip žiauriai apsiriko! 

- Jei ne Uvis... 

- Jei ne tu! Ir ne Uvis! Bet svarbiausia, kad jie niekšai - ir to 
nusipelnė. Toks jų likimas, ir ne mes jiems jį parinkom. Patys 
pasirinko. Mums tik lieka įvykdyti dievų nuosprendį. 

Medeina atsiduso. Ji perbraukė delnu sau per šaltą kaktą. Ji 
labai norėjo patikėti, kad svarbiausias pavojus jau praėjęs, bet 
viskas dar buvo prieš akis. 

- Jis atrodė baisiai. Išsikankinęs, - sumurmėjo ji. - Ir daug kraujo 
netekęs. Taip sunku buvo jį palikti. Jam reikia pagalbos! 

Žybartas pažvelgė į ją švelniai, bet ir griežtai. 

- Jis ir mano sūnus. Todėl žinau, kad ištvers. O dabar mums 
laikas pasiruošti. Ar supranti, Junda? 

Junda atsistojo. Ašaras jau buvo nubraukusi, ir jos veidas atrodė 
tarsi išskaptuotas iš balto liepos medžio. 

- Suprantu, - tarė ji. 

- Ar man įpilsit, vyrai? 

Traupės pilies sargybiniai vieni skubėjo atsistoti, kiti timpčiojo, 
bandydami išlyginti, savo susiglamžiusias palaidines. Ne kasdien 
pas juos užsukdavo svetimų pilių rikiai, o tuo labiau toks garbingas 
karys, kaip Žybartas iš tolimosios Ventės. 

- Žinoma! 

- Mums garbė, valdove... 

- Duokit ragą!.. Tą didžiausią!.. - šaukė sargybinių viršininkas 
Sudintas. Akylusis Vanagas susizgribo greičiau negu kiti. Papurtė 
didelį, iš tauro rago pagamintą indą, iškratydamas paskutinius dar 
neišgertus lašus, ir, pagarbiai nusilenkes, jį padavė. 

Žybartas, primerkęs akį, sekė, kaip midus iš statinaitės kliuksėjo 
į ragą. Statinaitės daug palenkti nereikėjo, midaus dar buvo likę 
gerokai virš pusės. 

- Būkit visi sveiki ir tvirti, - laikydamas ragą dešinėje rankoje, 
tarė Žybartas. Jis pažvelgė į durų pusę ir mostelėjo kairiąja. - 
Užverkit duris mažumėlę. Ar mes čia visi savi? 

- Savi, broliai lietuviai, kaip kitaip gali būti! 

- Ir visi mokat laikyti liežuvį už dantų? 

Vyrų balsai tvirtai užtikrino: tikrai taip. 

- Tai aš noriu jums kai ką pasiūlyti. Štai už šitą midaus bertainį 
statau tris. Tik dar senesnio! 

- Ir šitas neblogas. Tai į tavo sveikatą, garbusis riki! 

Vietoje atsakymo Žybartas palenkė ragą. Gelsvas skystis sruve- 
no ant molinės aslos ir sunkėsi į plyšius. Balsai staiga aptilo, vyrai 
suglumę nesusigaudė, ką tai galėtų reikšti. 

- Žodis duotas. Trys bertainiai midaus! - pakartojo Žybartas, bet 
dabar jo balsas skambėjo dusliai ir rimtai. - Tik ne šiandien. O dabar 
klausykit, įsidėmėkit ir tylėkit. Jūs visi pasmerkti mirčiai. Ar supra- 
tot, ką sakau? 

Žodžius vyrai suprato, tačiau prasmės ne. 

- Jus nori nugirdyti. Jūsų šeimininkė ir jos bendrai. O per puotą 
bus puolimas. Vartai atdari, ir užpuolikai jau laukia miške. 

- Garbusis Žybartai... Bet... - Sargybinių vyresnysis kratė galvą, 
stengdamsis suvokti, kaip jam dabar elgtis. Žybartas pakėlė dešinę 
ranką. Jo apsiaustas prasiskleidė, sužvilgėjo krūtinės šarvai. 

- Prisiekiu Andajum, kad sakau teisybę! Prašau jūsų tik vieno. 
Tik vieno, vyrai. Iki puotos pradžios negerkit. Daugiau nieko 
prašyti nesiruošiu, nes žinau: kai bus puolimas, kausitės. 

Sargybiniai pritariančiai sumurmėjo. 

- Ojei nebus? - paklausė Sudintas. - Jei nebus jokio puolimo? 

- Žodį girdėjote visi. Už vieną bertainį midaus statau tris. Kas ką 
praras? Sutinkat? Sutarta? 

- Sutinkam... 

- Geri mainai! 

- Sutarta! Sutarta! 

- Žinoma, sutinkam)! - patvirtino ir vyresnysis. - Tokiais mainais 
esam net ir pagerbti. Ir tokiu pasitikėjimu. Bet apie užpuolimą tu 
visai rimtai, garbusis riki? 

- Gyvenime nesu rimčiau kalbėjęs. Duokit tą bertainį čia.. 

Vyrai pakėlė statinaitę ir Žybartas, paritinęs ją prie patalpos 
kampo, apvertė. Čia midus turėjo kur nutekėti. Sargybiniai tylėda- 
mi niūriai žiūrėjo, kaip kliuksi auksinis skystis, tik kažkuris 
tarstelėjo, kad visgi gaila gero midaus. 

- Jei sutarėm, tai šitas bertainis mano. - Žybartas palenkė statinę, 
kad geriau bėgtu. - O išpilt reikia, kad manytų, jog išgėrėt. Papra- 
šykit dar. Ir išpilkit. Šitas midus turi gyvybės kainą. Dabar žinot, 
kaip pasielgti! 

- Žinom ir suprantam. Dėl manųjų viskas aišku, - visiškai rimtai 
tarė Sudintas. - O kaip su vartais? 

- Palikit viską kaip buvę. Vaizduokit, kad geriatir nieko nenutuo- 
kiat. Kai prasidės, ginkite rytinę sieną ir vartus. Kai pasiųsiu savo 
šaulius į kuorus, praleiskit. Mes juos sugausim kaip šeškus į spąstus. 

- Sargybai jau trečią statinę iš rūsio išboginau... - nustebęs 
papurtė galvą Fiodoras. - Nesuprantu, kaip jiems ir telpa! Atrodo 
girti kaip kiaulės ir dar prašo! 

- Tik nepradėk gailėti, - suniurzgė Tolvaikis. - Midaus 'tikrai 
nepritrūks. Tėvas tempė statines į rūsį mano vestuvėms jau dešimt 
metų! Na, tai ir panaudosim kaip dera! Man labiau rūpi, kad per 
pusryčius beveik niekas negėrė. 

- Taupo jėgas. Mano atsigriebti per vestuves. - Fiodoras sukrize- 
no ir pakedeno išsitaršiusią juodą barzdą. - Šįsyk, pasakyčiau, be 
reikalo. Bet kada pagonis proto turėjo? 

- Kad pats tiek turėtum! - piktai dėbtelėjo į jį Tolvaikis. Juo labiau 
artėjo lemiama valanda, tuo kiečiau jį spaudė baimė, tačiau to 
parodyti jis jokiu būdu negalėjo. - Nesimaišyk man čia po kojom! 
Pažiūrėk, gal motinai ko reikia. 

- Galima ir pažiūrėt... - sumurmėjo Fiodoras. Jis kreivai šyptelė- 
jo, nes jį čia atsiuntė šeimininkė. Patikrinti, ar Tolvaikis pasiruošęs. 
Galės jai dabar pasakyti, kad pasiruošęs. O kad šeimininkės sūnus 
perblyškęs iš baimės, tai gal geriau ir nutylėti. 


Septyni vyrai jau slėpėsi už aukštojo pilies kuoro sienų. Tai buvo 
labiausiai prityrę šauliai, atsinešę su savim į viršų storus ryšulėlius 
strėlių. Dar keli buvo pasiųsti į sargybos bokštelius. 

Žybartas su Žemaitijos ir Lietuvos žemių rikiais stovėjo prie 
didžiojo pilies rūmo durų. Jie jau buvo apsirengę, kaip pridera 
šventei. Platūs vilnoniai apsiaustai, susegti panašiomis į lankus 
segėmis, gobė juos nuo kaklo beveik iki kelių. Veidai atrodė orūs, 
gal kaip vestuvėms net ir per griežti. Rikiai iš padilbų stebėjo, kas 
vyksta kieme: vergai paskubomis baigė ruošą, susibūrę prie vartų 
apylinkės valstiečiai laukė akimirkos, kada bus atkimštos jiems 
skirtos alaus statinės, pskoviečių svečių būrelis spietėsi prie didžių- 
jų vartų. Anksčiau keli Deltuvos rikiai bandė juos šnekinti, tačiau 
kalba nesimezgė. Kliuvo čia ne tiek pati kalba, nes nuo Traupės į 

rytus gyvenantys rikiai rusiškai buvo pramokę. Tiesiog nesirado 
bendros šnekos. Šiuo metu abu būreliai šnekučiavo tik tarpusavyje, 
nors dauguma vyrų net ir nekalbėjo, o tik ramiai laukė įvykių 
pradžios. 

Pilies rūme baigėsi paskutiniai pasiruošimai. Laiptais jau kopė 
žemyn jaunoji, lydima Gailės. Jos skruostai atrodė tarsi iškalti iš 
marmuro, akys keistai blizgėjo. Skaistės ir tarnaičių stropiai supin- 
tos geltonos kaip medus kasos švelnino pernelyg griežtus veido 
bruožus. Junda ėjo oriai, dar labiau negu visada pasitempusi, jos 
nugara, apgobta vestuvine skraiste, atrodė tokia tiesi, tarsi ją 
kaustytų nematomi šarvai. Medeina stovėjo laiptų viršuje ir susi- 
kaupusi lydėjo akimis dukros žingsnius. Jos rankos taip stipriai 
spaudė turėklus, kad net pabalo pirštai. Laiptų apačioje Jundos 
laukė jos būrys: pusbrolis Puteikis, Einius, kiti jaunesni Šiaulių 
žemės rikiai. Jundos žingsnius iš toliau stebėjo ir kitos, rudos, 
neramiai lakstančios akys. Kuntienė sumurmėjo kažką panosėje ir 
sugrįžo į savo kambarį. 

Savo būrio lydima, Junda tuoj įžengs į didžiąją pilies rmenę, 
šiandien išpuoštą pataisais ir bruknienojais. Tolvaikis su savo 
palyda išeis iš antrojo rūmo pilies kieme. Įėjęs į didžiąją menę, jo 
būrys sustos kitoje pusėje, tiesiai prieš jaunosios būrį. Prie didžiųjų 
durų jaunojo tėvas, Deltuvos žemės Kuntas svečius pakvies į vidų, 
o tada įeis ir pats. 

Kuntienė įėjus sandariai užvėrė savo kambario duris. Nors 
niekas negalėjo jos matyti, vis tiek įtariai apsidairė ir tik tada priėjo 
prie lango. Pažvelgė į dunksantį tolumoje mišką ir nutraukė per- 
mestą per palange platų lininį rankšluostį. Jį pakabino šį rytą, kai 
tapo aišku, jog netikėtumų nėra ir pasiruošimai vyksta taip, kaip 
buvo sutarta. Rankšluostis nuimtas, vadinasi, susibūrusiems miške 
laikas sėsti ant žirgų. 

Didžiajame kieme pilies šeiminkas Kuntas plačiai išskėtė ran- 
kas, tarsi stengdamasis visus iki vieno apglėbti, arba, suplasnojęs 
jomis, pakilti į dangų. Bet neapglėbė, o tuo labiau nepakilo, tik 
pamojo į menės duris. 

Pasigirdo kvieslio balsas: 

- Mieli sveteliai, didį kelią keliavę, per žalias girias joje, didijį 
sodą prijoję! Duokit garbę šiems namams, šių namų valdovui ir 
valdovei ir tam skobniui, kuris lino žiedu užtiestas, rugių krauju, 
kviečio varpa padabintas, šventa Gabija apšviestas... 

- Prašom į mene, mieli sveteliai. Prašom, prašom! - pridėjo rikis 
Kuntas. 

Oriai, neskubėdami, prilaikydami rankomis apsiaustų skvernus, 
vienas po kito žengė rikiai per aukštą menės slenkstį. Pagaliau 
durys už jų užsivėrė. 


rasidėjo jis nuožmiai ir tyliai. 

Dar didžiosios menės durims neužsivėrus, iš miško 
išniro ginkluoti raiteliai. Vartų sargyba buvo susibūrus 
žemutinėje kuoro patalpoje ir, kaip visi kieme žinojo, 
tuštino jau trečią midaus statinę, tad to nepastebėjo, ir vartai liko 
atlapi. Tarpuvartėje, atsirėmę į sienas, stovėjo trys iš kirtimų kaimo 
atvykę pskoviečiai. Jie, atrodo, į mene neskubėjo ir vietoje vestuvi- 
nių dovanų rankose laikė apnuogintus kalavijus. Like rusinai tyliai 
praėjo žąsele pro pravertas duris, už kurių triukšmavo sargybiniai, 
ir siaurais laiptais ėmė kopti į aukštąjį kuorą. Lipo penkiese, tačiau 
viršų tepasiekė keturi, nes paskutinįjį, savo nelaimei atsilikusį nuo 
kitų, stipriu ieties smūgiu į nugarą nudūrė Vanagas. Tas, dusliai 
aiktelėjęs, susmuko, ir nors jo ginklai bildėdami atsitrenkė į medi- 
nius laiptus, priekyje kopiantys jo bendrai net neatsisuko. Per daug 
skubėjo į viršų, norėdami užimti šią svarbią visam mūšiui vietą. O 
kai išniro iš angos viršutinėje kuoro aikštelėje, uždusę nuo greito 
lipimo, paaiškėjo, kad skubėjo be reikalo. Laiptai buvo siauri, lipo 
jie po vieną, po vieną užkopė, išlindo iš angos ir ten po vieną 
prarado galvas nuo kalavijo kirčių. Viskas vyko tyliai ir, išskyrus 
kraujo srovenimą supleišėjusiais kuoro laiptais, kito garso neišgir- 
do niekas. 

Trys pskoviečiai, pasilikę saugoti vartų, nutarė, kad savo užduo- 
tį jie jau atliko. Durys įleido į menę svečius ir užsivėrė, tačiau kieme 
maišėsi vergai, tarnai ir valstiečiai. Vienas jų netyčia metė žvilgsnį 
pro atvirus vartus ir staiga sukliko: 

- Puola! O, dievai! Puola! 

Kiti nesusigaudė, kas čia darosi, valstietis irgi buvo apstulbęs, 
niekaip nesuprasdamas, kodėl sargyba nepučia trimitų, kodėl 
vartai neuždaromi, kodėl tiltas nepakeliamas, kai aiškiai matyti, 
jog ginkluoti raiteliai jau beveik pasiekė pirmąjį pylimą. Valstietis 
buvo ryžtingas vyras, ne kartą su Kuntu dalyvavęs žygiuose, tad, 
nusikabines nuo diržo visad nešiojamą su savimi kirvį, pats puolė 
prie vartų. 

- Rūkantai, ar pasiutai?! - šaukė jam iš paskos kaimynas, tačiau 
šauksmas sustingo jo lūpose ir jis pats griebėsi kirvio. Rūkantą 
vienu kalavijo smūgiu parbloškė iš tarpuvartės išdygęs žaliūkas 
pskovietis, o pakeliamu tiltu jau dundėjo žirgų kanopos. 

- Kanopų bildesio sūkuryje pro vartus įsiveržė priekyje jojantys, 
sunkias kovines ietis atstate ordino broliai, už jų vienas po kito į 
pilies kiemą, kalavijus iškėlę, įlėkė pskoviečiai. Klykė moterys, 
kieme stoviniavę valstiečiai iš pradžių griebėsi kirvių, o paskui 
strimgalviais stengėsi sprukti į tvartus ar persliuogti per aptvarą į 
antrąjį, ūkinį, pilies kiemą. Dalis jų nebespėjo ir jau tysojo pers- 
meigti ordino iečių ar pskoviečių kalavijų pakloti. 

Jaunesnieji, pirmą kartą puolime dalyvaujantys samdiniai iš 
Pskovo, jau svaigo pergalės džiaugsmu. Pilies kiemas buvo jų 
rankose, tad, nušokę nuo žirgų, su liepsnojančiais deglais rankose 
bėgo prie didžiojo rūmo langų, kiti bandė atidaryti arklidės duris, 
kad galėtų prieiti prie šiaudų ir šieno. Jie ruošėsi padegti didžiąją 
menę, nes tada svečiai, apduję nuo ugnies ir dūmų, umaru veršis iš 
degančios patalpos, ir juos be didelio vargo bus galima pribaigti. 
Sumanyta buvo gerai, tačiau užsidarę arklidėje valstiečiai laikė 
duris iš vidaus, ir pskoviečiai bergždžiai bandė jas atplėšti. 

- Neškit čia! Prie durų! - stengdamasis skardžiu balsu perrėkti 
triukšmą, šaukė Ivanas Onciforovičius. Staiga jo akys išsiplėtė iš 
nuostabos, kurią greitai pakeitė įtūžis. Prieš pat jo akis, bėgančio 
prie durų pskoviečio nugaroje staiga išdygo strėlė. Strėlė prašvilpė, 
beveik liesdama vado ausį, Ivanas Onciforovičius pajuto perskrosto 
oro dvelktelėjimą ir aiškiai išgirdo duslų garsą, su kuriuo strėlė 
perskrodė kario šonkaulius ir plaučius. Vyrui bekniumbant ant 
kiemo akmenų, į jo kairįjį petį įsmigo dar viena. Strėlės be jokios 
abejonės lėkė nuo didžiojo kuoro viršaus, iš ten, kur prieš puolimą 
buvo pasiųsti jo paties vyrai. 

Ivanas Onciforovičius apsisuko ir pakėlė galvą į kuoro viršūne. 
Ten aiškiai matėsi persisvėrę per turėklus ir lankus tempiantys 
vyrai, nors prieš saulę negalėjai jų atpažinti. 

- Sbesilis!! - suriko jis kiek įmanydamas garsiau. - Savus kliudot! 
Savus! Nustokit. Ar pasiu... 

Balsas užspringo, ir Ivanas Onciforovičius sukniubo, abiem 
rankom bergždžiai bandydamas ištraukti jo gerklę pervėrusią 
strėlę. Jį partrenkė ir. kanopom sutrypė skardžiai Žvengiantis, 
besiblaškantis brolio Ezubijaus žirgas. Strėlė kyšojo iš žirgo šono, 
pataikius į plyšį šarvuose, kita buvo įsmigus į dešiniąją šnervę. 
Brolis Ezubijus nebepajėgė suvaldyti žirgo ir pusiau nusliuogė, 
pusiau iškrito iš balno. Jis buvo stiprus vyras ir, nežiūrint skausmin- 
go atsitrenkimo į žeme, šarvų svorio, šiaip taip pajėgė atsistoti. 

Kaip tik tą akimirką šaute atsišovė menės durys. 

Atrodė, tarsi kovos triukšmas akimirkai nuščiuvo. Liepsnojan- 
čius deglus nešantys pskoviečiai, iš viršaus smingančių strėlių 
parklupdyti sužeistieji, raiteliai, nebesuvaldantys žirgų, - visi vienu 
metu apstulbo, visiems užėmė kvapą. 

Ant didžiųjų menės durų slenksčio stovėjo, aukštai iškėlęs 
dvirankį kalaviją, plačiapetis, žilabarzdis rikis, o už jo blizgėjo kitų 
rikių šarvai ir kovos kirviai. Akimirkos tereikėjo, kad tiems nedau- 
geliui užpuolikų, kurie liko gyvi, šis vaizdas įsmigtų į atmintį visam 
gyvenimui. Tačiau daugumai tas vaizdas liko paskutinis. 

Baisusis dvirankis kalavijas jau skrodė orą. Jis kliudė besistojan- 
čio brolio Ezubijaus dešinįjį petį ir nubloškė teutoną ant kiemo 
akmenų tarsi barškančią skardinę lėlę. Žybartas užsimojo vėl ir 
žengė žingsnį į priekį. Vėl švilpė kalavijas, ir skrido į šoną nukirsta 
ranka. Šalia jo švytravo kitų rikių kalavijų ašmenys ir kovos kirviai. 
Žengė dar vieną žingsnį Žybartas... 

Netikėtumo priblokšti ir siaubo apimti pskoviečiai apsigręžė ir 
puolė atgal prie vartų, tačiau ten jau stovėjo atkišę ietis pilies 
sargybiniai, tie patys, kurie turėjo būti mirtinai nugirdyti... Prie jų 
kojųjau tysojo užpuolikus pro vartus praleidusių ir svečiais apsime- 
tusių rusinų lavonai. 


! Pasiutot! (rus.) 

O nuo aukštojo kuoro viršaus, tarytum negailestingas bičių 
spiečius, toliau smigo mirtinai geliančios strėlės. 


Pirmieji triuškinantys savo netikėtumu smūgiai viską apvertė 
aukštyn kojom. Bent pusė užpuolikų jau tysojo nukauti ar merdėjo, 
O iš gynėjų, neskaitant penkių kirviais ginkluotų valstiečių, krito 
tiktai du. 

Kova tapo nelygi, ir priremti prie kuoro vyresniojo ordino brolio 
vadovaujami puolėjų likučiai troško tik vieno - ištrūkti iš šito, 
mirtinais spąstais tapusio Traupės pilies kiemo. Jie susitelkė kuoro 
papėdėje, nes ten jų nepasiekė iš viršaus krintanti strėlių kruša. 
Matyt, ir strėlių atsargos ėjo prie galo, nes šauliai vis rečiau 
persisverdavo per turėklus, taikydami į kuoro papėdėje prisiglau- 
dusius priešus. Be to, toks šaudymas galėjo baigtis liūdnai, nes gyvų 
likusių pskoviečių tarpe taip pat netrūko puikių lankininkų. Tai jie 
taikliais šūviais į rūmo sienos priedangą nuvarė kilminguosius 
rikius, pasidarbavusius iš peties kalavijais ir kirviais. 

- Gal duokim jiems progą atsukt nugaras? - pasiūlė Ruibys, 
nedidelę Šventosios pilaitę Mindaugo vardu valdantis rikis. 

Žybartas nusišluostė prakaitą. Nors pilies šeiminkas Kuntas 
stovėjo greta, mėšlungiškai spausdamas rankoje iš kritusio psko- 
viečio paimtą kalaviją, Žybartas kažkaip savaime buvo tapęs tik- 
ruoju gynėjų vadu. Spręsti reikėjo jam. 

Pasiūlymas nebuvo blogas. Prie kuoro prispirti užpuolikai dabar 
turėjo tik vieną tikslą: išsaugoti gyvybę. Pasiduoti jie negalėjo, nes 
puikiai suprato, jog po tokio klastingo užpuolimo pasigailėjimo 
nebus nė vienam. O gyvybę jie parduos brangiai. Jie buvo jauni, 
stiprūs kariai ir savo jėgų per pirmąsias taip trumpai trukusias 
skerdynes toli gražu neišeikvojo. Dabar jie susibūrė kuoro papėdė- 
je, užsitvėrę skydais, saugomi lankininkų ir bent dviejų pavojingai 
ir taikliai kertančių arbaletininkų. Viena arbaleto strėlė jau pramu- 
šė tvirtą skydą ir tik per plauką nekliudė Ruibio sūnaus akies. 

- Gal ir taip...- svarstė Žybartas. - Bet kas pirmas suspės prie 
žirgų?.. 

Tie žodžiai buvo suprantami visiems be aiškinimų. Jei užpuoli- 
kams bus leista išpulti pro vartus, tai, perbėge pakeliamą tiltą, jie 
būtinai pakriks. Kiekvieną vėl užvaldys baimė ir aklas troškimas 
gelbėti save. Išsilakstys kaip paklaike į visas puses. Tik trys iš priešų 
beturėjo sveikus žirgus, kitus bėgančius bus galima be vargo 
pribaigti. Reikėjo tik pirmiems suspėti prie žirgų. 

- Žirgai ganykloj, - pasakė Ruibys. 

- Negalima paleisti išgamų, - dusliai tarė Žybartas. - Duokit man 
skydą... 

"Skydų tebuvo trys irtie patys atimti iš užpuolikų. Po vestuviniais 
apsiaustais rikiai įsinešė į mene ginklus, tačiau net po plačiausiu 
apsiaustu skydo nepaslėpsi. 

- Gaila gerų vyrų...- akimis išmataves maždaug šimto žingsnių 
atstumą, skiriantį juos nuo užsitvėrusių užpuolikų, tarė Ruibys. - 
Kol nubėgsi iki jų, keli vyrai kris nuo strėlių. - Jis mostelėjo galva į 
vartų pusę, kur matėsi sargybos ietys: - Yra dar ietininkai... 

- Žemaitijoj. rikio vieta priekyje! - sušuko Žybartas. - Kas su 
manim? + 

- Palauk... - pakėlė ranką Ruibys. - Kažkas į juos šaudo! 

Pro rūmų kampą galėjai matyti tik dalį susitelkusių kuoro 
papėdėje užpuolikų. Toliau iškišti galvos nevertėjo, nes vienas iš 
arbaletinkų slėpėsi už dviejų beveik suglaustų skydų. Arbaleto 
buožė kyšojo pro tarpą ir jis, žiūrėdamas pro suglaustus skydus, 
galėjo pakankamai taikliai šaudyti. Bet dabar padėtis staiga 
pasikeitė. Vienas iš saugiai jį dengusių skydų nelauktai nuvirto į 
šoną, atidengdamas griūnantį arbaletininko kūną. Storakotės strė- 
lės kotas styrojo iš jo kaktos. Tiksliai tarpuakyje. 

- Pro tarpą pataikė...- sušnibždėjo Ruibys. - Tiesiai pro skydų 
tarpą! 

Kai pečius surėme rikiai atplėšė didžiąsias duris ir kovos 
"triukšmas užtvindė mene, Junda nuplėšė nuo savęs vestuvine 
skraiste. Po ja ji buvo pasivilkusi odine liemenę su pritvirtintais 
plieno šarvų skydeliais. Per puotai paruoštus menės skobnius ji 
matė plačią tėvo nugarą ir švysčiojančius virš jo peties kruvinus 
didžiojo kalavijo ašmenis, girdėjo išgąsdintų Žirgų Žvengimą, 
puolančiųjų riksmą ir mirštančiųjų klyksmą, skardų ginklų žvan- 
gesį. 

Ji apsidairė, ieškodama Tolvaikio, tačiau jo jau nebebuvo. Jis 
dingo kaip ir Kuntienė dar tada, kai pro menės langus įsiveržė 
atjojančių žirgų kanopų dundesys ir išgąsdintų moterų klyksmas. 
Tada vyrai nubloškė savo apsiaustus, ištraukė paslėptus po jais 
ginklus ir sustojo abipus menės durų, laukdami ženklo. Į Jundą, į 
kurią dar tik prieš kelias akimirkas buvo sutelktas visų dėmesys, 
dabar niekas nebežiūrėjo. 

Ji atsisegė ilgąjį sijoną ir prijuoste ir koja nuspyrė juos į šoną. 
Apačioje pavilkta odinė, jojimui tinkanti palaidinė siekė nedaug 
žemiau kelių ir netrukdė judėti. O judėti jai dabar reikėjo sparčiai. 
Ji skubiai užbėgo laiptais į viršų. Kažkas bildėjo gretimame kamba- 
ryje, bet ji nekreipė dėmesio, pasilenkusi ištraukė paslėptą palovyje 
arbaletą ir lankui įtempti skirtą svirtį. Strėlių buvo pasiruošusi 
beveik tuziną. Perdaug skubėjo, todėl iššoko iš kambario net 
nesidairydama. 

Prie laiptų, vedančių į menę, stovėjo Fiodoras. Jis laikė rankoje 
trumpakotę ietį su plačiu smaigaliu. Nustebo ne mažiau už ją, 
krūptelėjo, susigūžė ir atsuko ieties smaigalį jos pusėn. Baimė 
tūnojo jo akyse ir ta baimė Jundai suteikė ramybę. 

- Nekvailiok! - tarė ji bejausmiu balsu. - Ginti privalai savo 
valdovo žmoną, ne pulti! Pažvelk tenai! 
ti žemyn, į menę, ir Junda arbaleto buože trenkė jam per galvą. 
Fiodoro kojos sulinko, ietis išslydo iš rankų, ir jis kaip maišas 
nusirito laiptais. 

Junda nuskubėjo laiptais žemyn, peržengdama Fiodoro kūną. 

Per tą laiką, kol jos nebuvo menėje, kautynės pilies kieme buvo 
aprimusios. Po pirmųjų netvarkingų durtynių priešininkai atsisky- 
rė įdu būrius, ojų paliktame pilies kieme tysojo pskoviečių lavonai 
ir spurdėjo parkritę nepribaigti žirgai. 

Iš pradžių nebuvo galimybės šauti. Junda įtempė arbaleto lanką, 
tačiau pro praviras menės duris matėsi tik saviškių nugaros. Likę 
gyvi užpuolikai susibūrė priešingoje kiemo pusėje, prisidengę 
skydais. Iš ten kažkas šaudė iš arbaleto. Junda matė plačią savo 
tėvo nugarą, tačiau susibūrę prie durų saviškiai trukdė prisitaikyti. 
Vienoje rankoje laikydama arbaletą, kitoje dėklą su strėlėmis, ji 
užšoko ant skobnio ir išsitiesė visu ūgiu. Dabar jau matyti kaip ant 
delno! Beveik tiesiai prieš ją, už gero šimto žingsnių, rikiavosi 
glaudžiai sustatyti skydai. Tarp dviejų skydų kairėje pusėje kyšojo 
arbaleto lankas. Junda pasisiūbavo visu kūnu, tikrindama skobnio 
tvirtumą, ir pakėlė ginklą. Iš lauko sklindantys šauksmai ir gaištan- 
čių žirgų žvengimas iš karto tarsi pritilo. Gallauke ir buvo tie garsai, 
tačiau jos nebelietė. Jundą apgaubė mirtina tyla, kurioje ji nubrėžė 
nematomą brūkšnį per suglaustus tolumoje skydus, sustojo, radusi 
siaurą tarpelį tarp jų, po to brūkšnį truputį pakėlė. Ligi tos vietos, 
kur turėjo būti prie arbaleto buožės prigludusio šaulio akis. 

Ji sustingo, ir dešinės rankos pirštas pats švelniai, bet užtikrintai 
nuspaudė templę laikančią svirtelę. 

Trenkė įtemptas plieno lankas. 

Ji net nematė, kaip tolumoje vienas iš skydų nusviro, o už jo 
stovėjęs arbaletininkas susmuko su strėle kaktoje. Kad taip bus, ji 
žinojo iš karto po to, kai paspaudė svirtelę. Dabar jai vėl reikėjo 
paprakaituoti, įtempiant kietąjį plieno lanką. 

Atpildo strėlė 


unki užpuolikų padėtis dabar tapo visai beviltiška. Netru- 
kus po to, kai krito geriausias arbaletininkas, iš balno 
išvirto jaunesnysis ordino brolis. Jam arbaleto strėlė patai- 
kė į kaklą, į piršto pločio tarpelį tarp šalmo antveidžio ir 
krūtinę saugančių lakštinių šarvų. Apėmęs užpuolikus siaubas 
buvo tuo didesnis, kad jie negalėjo suprasti, iš kur juos pasiekia ši 
neregėtai taikli mirties ranka. Dabar, kai pasirodė, kad nei skydai, 
nei šarvai jų nesugeba išgelbėti, gynyba ėmė krikti. Pirmosios eilės 
spraudėsi atgal, stovintieji užnugaryje jų neįsileido, aklina suglaus- 
tųskydų užtvara iš karto pašlijo. Dar akimirka, ir jie būtų ėme bėgti. 

Tai vienu metu suprato ir Žybartas, ir dar gyvas likęs vyresnysis 
ordino brolis. 

- Pirmyn!.. - sušuko Žybartas, iškėlęs didįjį dvirankį kalaviją. 

- Vorwarts! Fperiod!! - suriaumojo ordino vyresnysis, nutaikęs 
sunkią kovine ietį į pilies gynėjų būrelį. 

Tarsi vanduo būtų pralaužęs užtvanką, įtemptai laukę vyrų 
būriai staiga pajudėjo. Užpuolikai su vieninteliais dviem balne 
likusiais raiteliais priekyje, lyg netvarkinga minia, metėsi vartų 
pusėn. Prie rūmo sienos prisiglaudę rikiai, užsimoję kalavijais ir 
plačiaašmeniais -kovos kirviais, per kūnais nuklotą kiemą bėgo 
užkirsti jiems kelią. 

Maždaug pusė iš likusių pskoviečių taip ir liko gulėti kieme. 
Bėgimas didina siaubą, ir net patyręs karys tarsi apanka, matyda- 
mas tik savo bėgimo kryptį, nepadėdamas draugams, o kariuome- 
nė tampa pavienių bėglių banda. 

Juos paklojo visus iki vieno. 

Kita pusė, suspėjus pasiekti vartus, atsirėmė į sargybos ietis, 
tačiau trauktis nebuvo kur, ir tarpuvartėje užvirė įnirtinga kova. 
Ordino brolis buvo patyręs raitelis ir pirmas puolė retą, tikišvienos 
sargybinių eilės tesudarytą užtvarą. Traupės sargybinių ir priekin 
prasibrovusių pskoviečių krito maždaug po lygiai, o tie, kurie 
nugalėjo ir šitą paskutinę kliūtį, pagaliau pasiekė pilies tiltą. 


! Pirmyn! (vok., rus.) 

Iš pilies kiemo prasilaužė viso labo aštuoni užpuolikai, tarp jų 
- raitas ordino brolis. 


Traupės pilies kieme vaitojo sužeistieji, švokštė atsistoti nebesu- 
gebantys arkliai. Juos pribaiginėjo tarnai. Nuo kuoro nusileidę 
šauliai atsirinkinėjo savo strėles, tarsi apduję žvalgėsi po mūšio 
lauką laimėtojai. 

Beveik pačiame kiemo viduryje ant nukraujavusio arklio kūno, 
nukabinęs galvą, sėdėjo šios mūšio lauku tapusios pilies šeiminin- 
kas Kuntas. Iš kritusio pskoviečio paimtas, dabar jau kruvinas 
kalavijas gulėjo prie jo kojų. 

- Žiūrėk! - paspaudė Kunto petį Žybartas. 

Kuntas pakėlė galvą. Iš karto nesusigaudė, kur žvelgti. Ar į 
menės duris, iš kurių dabar pasirodė Junda išsitaršusiais medaus 
spalvos plaukais ir su arbaletu rankoje, ar į siaurą užkaborį tarp 
didžiojo pilies rūmo ir sienos, kuriame ką tik dingo jo žmona, ar į 
arklide, kur girgždėdamos atsivėrė durys ir sužvengė pažįstamas 
žirgo balsas. Išėjus į akinančią dienos šviesą, Junda, nebodama čia 
pat tysančių kūnų, priklaupė ant kairiojo kelio ir, dešine koja 
primynus arbaleto buožę, svirtimi įtempė lanką. Ji dar nebuvo 
baigus šio nelengvo merginai darbo, kai pro tvarto duris išsiveržė 
ilgakojė baltoji kumelė, nešdama palinkusį prie jos kaklo Tolvaikį. 
Dar prieš įjodamas į kiemą, Tolvaikis jau buvo pasukęs ją norima 
kryptimi. Triukšmo ir kraujo tvaiko įaudrinta kumelė dideliais 
šuoliais lėkė vartų link. 

- Sustok! Sustok ! - pašoko Kuntas, bet net jei išplėstos iš baimės 
Tolvaikio akys ir matė tėvą, jo veide nekrūptelėjo nė vienas rau- 
muo. 

- Sustok, išgama! - griausmingu balsu suriko ir Žybartas, tačiau 
ilgakojė kumelė nesulaikomai šuoliavo pirmyn. Iš po kanopų tiško 
dumblas, sumaišytas su krauju, - akies mirksnis, ir raitelis pradin- 
go. Visi kieme taip ir liko stovėti apstulbę, nežinodami, ką daryti, 

tik viena Junda, nešina užtaisytu arbaletu, bėgo vartų link. Odinė 
palaidinė plaikstėsi apie jos blauzdas, plaukai plazdėjo tarytum 
auksinis sūkurys. Vartus pribėgo, kai kumelės kanopų dundėjimas 
pakeliamo tilto grėdais jau buvo nutilęs. Sustojo tarpuvartėje ir 
pakėlė arbaletą.-Palaukė, kol bėglys, prajojęs lomelę už pirmojo 
pylimo, ims kopti į antrojo pylimo keterą. 

Sustingo. Atrodo, tarsi sustingo ir jos išsidraikę plaukai. Primer- 
kus dešinę akį, Junda vėl išvydo tarsi giją, besidriekiančią skaidriu 
vidudienio oru. Nuo pasiruošusios lėkti į priekį strėlės smaigalio 
tiesiai iki kopiančio į pylimą raitelio nugaros. Iki tamsios nuo 
prakaito dėmės tarp menčių. 

Ir tada trenkė plieninis lankas! 

Ji: nežiūrėjo, kas buvo po to. Pasuko galvą į stovintį šalia 
sargybinį. 

- Sugaukit baltąją kumelę! - tarė ji šaltu, bejausmiu balsu. - Ji 
mano dabar. 

Apsisuko ir grįžo į menę. 

Reikėjo su motina nujoti į alkakalnį pasimti brolio, reikėjo 
pradėti ruoštis grįžimui į Ventę. 

Reikėjo susirinkti iššautas strėles. 

Tik tos paskutinės - ne. Tos ji nenorėjo daugiau matyti. 


TURINYS 


1. Ką nutylėjo Laima 5 
2. Grėsmingas radinys 13 
3. Traupė 21 
4. Keista pilis 29 
5. Pirmoji strėlė 39 
6. Traupės rikio žmona ir sūnus 45 
7. Sykas patenka į nemalonę 57 
8. Pjudymas 63 
9. Vilkės beieškant 69 
10. Einius ir Junda 75 
11. Pelkių kaimas 83 
12. Vėl belaisvis 93 
13. Syko sugrįžimas 101 
14. Vakaro svečias 107 
15. Medeinos nuojauta 117 
16. Ilga kelionė į Traupę 123 
17. Mindaugo šešėlis 131 


18. Lemtingas rytas 137 


19. Brolis Ezubijus ir šėtonas 
20. Paskutinė ruoša 

21. Mūšis 

22. Atpildo strėlė 


145 
151 
159 
167 


SKOMANTAS 
PLĖŠIKŲ PILIS 


Žemaičių rikio Žybarto sūnus Uvis joja į 
Kauną ieškoti ten išvykusio savo brolio 
Daubaro ir pakeliui prie Nemuno aptinka 
svetimšalių pirklių lavonus. Kas gi juos 
nužudė?.. Broliai išaiškina šią paslaptį. 


Skomantas. 


Sk46 Atpildo strėlė: Apysaka: Jaunimui. - K.: Skomantas, 1994. 
- 176 p. 


ISBN 9986 - 476 - 00 -3 


Jaunimui skirta apysaka iš XIII a. pradžios apie žemaičių rikio Žybarto 
dukters Jundos nesėkmingas vestuves. 


UDK 888.2-93 


SKOMANTAS 
Atpildo strėlė 
Apysaka 
Redaktorė Valerija Petronienė 
Dailininkas Vladimiras Panaskovas 
10,6 sp. l. Tiražas 20000 egz. 
SL 1615. Išleido "Skomanto" leidykla, 
UAB "Litera" 
Metalo 4, 3035 Kaunas 
Užsakymas Nr. 816.Spausdino "Ryto" spaustuvė, 
Baltijos pr. 10, 5800 Klaipėda 


ISBN 9986 - 476 - 00 -3 


Skomanto knygos: 


Teutonų belaisvis 
Pelkių vilkė 
ATPILDO STRELĖ 
Plėšikų pilis 


AS mAS 


— 
AP" 


